
I 


Mes buvome Venecijoje. Šaltis ir lietus išvarė pra- 
eivius bei karnavalo kaukes iš aikščių ir krantinių. 
Naktis buvo tamsi, tyli. Tik tolumoje monotoniškai 
šniokštė Adrijos bangos, duždamos į saleles, ir ret- 
karčiais šūktelėdavo budėtojai fregatoje, saugančio- 
je Džiudekio kanalo žiotis, o jų šūksniai maišėsi su 
atsakymais, skriejančiais iš sargybos burlaivio. 
Rūmuose ir teatruose vyko gražus karnavalų vaka- 
ras, tačiau lauke visur buvo niūru ir Žibintų šviesa 
atsispindėjo ant drėgnų grindinio plokščių, kur kart- 
kartėmis sukaukšėdavo skubūs žingsniai - tai ėjo 
susivėlinusi kaukė, susisupusi į apsiaustą. 

Mes buvome dviese vienoje iš senųjų Nazi rūmų 
salių; rūmai, šiandien virtę geriausiu Venecijos 

viešbučiu, stovėjo Slavonijos krantinėje. Keletas ant 
stalų išdėliotų žvakių ir židinio atšvaitai menkai te- 
apšvietė šitą didžiulį kambarį, ir šokčiojanti lieps- 
na, rodos, judino alegorines dievybes ant fresko- 
mis ištapytų lubų. Žiuljeta sirgo ir atsisakė eiti iš 
namų. Išsitiesusi ant sofos, ligi pusės susivyniojusi į 
šermuonėlių kailinius, ji lyg 17 snūduriavo, o aš ty- 
liai vaikščiojau per kilimą, rūkydamas “Seraljo" ci- 
garetes. 

Mano šalies žmonėms pažįstama tam tikra dva- 
sios būsena, manyčiau, būdinga ispanams. Tai sa- 
votiška sunki ramybė, kuri netrukdo, kaip germanų 
tautose arba Rytų kavinėse, mintims dirbti. Mūsų 
protas neatbunka, nugrimzdęs į tokią ekstazę. Kai 
mes, rūkydami cigarus, ištisas valandas metodiškai 
žingsniuojame vis po tą patį mozaikinių grindų ke- 
turkampį, nenukrypdami nuo vienos linijos, būtent 
tada mumyse lengviausiai vyksta tai, ką būtų gali- 
ma pavadinti protiniu virškinimu; tokiomis va- 
landėlėmis priimami svarbūs sprendimai, sukilusios 
aistros nuslopsta ir paskatina energingiems veiks- 
mams. Ispanas niekada nebūna toks ramus, kaip 
brandindamas kokį nors —- piktadarišką ar kilnų — 
ketinimą. Aš taip pat svarsčiau savo planą, bet jis 
nebuvo nei didvyriškas, nei baisus. Kai gal šešias- 
dešimt kartų apėjau kambarį ir surūkiau tuziną ci- 
garečių, buvau jau apsisprendęs. Aš sustojau prie 
sofos ir, nepaisydamas, kad mano jaunoji draugė 
miega, paklausiau: 

- Žiuljeta, ar norite būti mano žmona? 

Ji atmerkė akis ir tylėdama pažvelgė į mane. Pa- 
maniau, kad ji neišgirdo, ir pakartojau savo 
prašymą. 

— Aš puikiai girdėjau,- abejingai atsakė ji ir vėl 
nutilo. 

Pamaniau, kad pasiūlymas jai nepatiko, ir mane 
pagavo klaikus pyktis ir skausmas, bet iš pagarbos 
ispaniškajam rimtumui neparodžiau savo jausmų ir 
vėl leidausi žingsniuoti po kambarį. 

Kai apsukau septintą ratą, Žiuljeta sustabdė ma- 
ne, paklaususi: 

— Kam to reikia? 

Aš apsukau dar tris ratus, numečiau cigarą ir, 
prisitraukęs kėdę, atsisėdau šalia jos. 

— Jūs turbūt kenčiate, - pasakiau jai, - dėl savo 
padėties aukštuomenėje? 

— Žinau, - atsakė ji, pakėlusi žavią galvutę ir 
įsmeigusi į mane mėlynas akis, kuriose apatija, re- 
gis, visąlaik kovojo su liūdesiu, - taip, žinau, bran- 
gus Aleo, aukštuomenei aš susitepusi nenuplauna- 
ma dėme: aš išlaikytinė. 

- Mesją nuplausime, Žiuljeta. Mano vardas nu- 
valys jūsiškį. 

— Tas grandų išdidumas! - atsiduso ji. Paskui stai- 
ga atsigręžė, sugriebė mano ranką ir, nors neleidau, 
pakėlė ją prie lūpų. - Jūs iš tiesų mane vestumėt, 
Bustamente? - pridūrė ji. - O Dieve, Dieve, kokį 
palyginimą verčiat mane daryti! | 

— Ką norite pasakyti, vaikuti? — paklausiau. 

Ji nieko neatsakė ir paplūdo ašaromis. 

Aš pernelyg gerai supratau, dėl ko liejamos tos 
ašaros, ir jos mane labai įskaudino. Bet užgniaužiau 
pašokusį pyktį ir vėl atsisėdau šalia Žiuljetos. 

— Varpše Žiuljeta, - tariau jai, - nejau ši žaizda 
nesiliaus kraujavusi? 

— Jūs man leidote verkti, - atsakė ji, - toks mūsų 
pirmasis susitarimas. 

— Išsiverk, vargše nuskriausta mergaite, - pasa- 
kiau jai, — o tada išklausyk mane ir atsakyk. - Ji 
nusišluostė ašaras ir įdėjo savo ranką į manąją. — 
Žiuljeta, - tariau jai, - jūs tikra kvailiukė, kad vadi- 
nat save išlaikytine. Argi svarbi kažkokių bepročių 
nuomonė ir grubūs žodžiai? Jūs - mano draugė, ma- 
no palydovė, mano meilužė... 

— Deja, taip! - atsakė ji. - Aš tavo meilužė, Aleo, 
1r šitai mane žemina. Turėčiau verčiau numirti, ne- 
gu atiduoti savo pusiau užgesusią širdį tokiai kil- 
niai širdžiai kaip tavoji. 

— Mes po truputį įpūsime pelenuose smilkstan- 
čią ugnį, mano Žiuljeta. Palik man viltį, kad po jais 
rusena kibirkštėlė, kurią galiu surasti. 

— Taip, taip, aš šito tikiuosi ir noriu! - pagyvėjusi 
sušuko ji. — Vadinasi, tapsiu tavo žmona? Bet kodėl? 
Argi labiau tave pamilsiu? Argi tu imsi labiau ma- 
nim tikėti? 

— Aš žinosiu, kad tu laimingesnė, ir dėl to pats 
būsiu laimingesnis. 

— Laimingesnė? Klystate, su jumis aš tokia lai- 
minga, kokia tik galiu būti. Kaip donjos Busta- 
mentės titulas galėtų padaryti mane laimingesnę? 

— Jis apgintų jus nuo įžūlios aukštuomenės pa- 
niekos. 

— Aukštuomenės? - pakartojo Žiuljeta. - Norite 
pasakyti, nuo jūsų draugų. O ir kas ta aukštuomenė? 
Aš jos niekada nepažinojau. Esu daug patyrusi ir 
daug apkeliavusi, bet man nepavyko pamatyti to, 
ką vadinat aukštuomene. 

— Žinau, kad iki šiol gyvenai kaip užkerėta mer- 
gaitė stikliniame gaubte, ir vis dėlto kažkada ma- 
čiau, kaip liejai gailias ašaras dėl savo tuometinės 
apverktinos padėties. Aš pasižadėjau pasiūlyti tau 
savo rangą ir vardą, kai tik įsitikinsiu, kad prisirišai 
prie manęs. 

— Jūs manęs nesupratot, donai Aleo, jei manėte, 
kad verkiu iš gėdos. Mano sieloje nebuvo vietos 
gėdai. Ji buvo perpildyta kitokių sielvartų ir nejautri 
išoriniam pasauliui. Jei jis būtų mane tebemylėjęs, 
būčiau buvusi laiminga, nors ir užsitraukusi nešlovę 
akyse tų, kuriuos vadinat aukštuomene. 

Aš neįstengiau susitvardyti ir sudrebėjau iš pyk- 
čio; atsistojau ir jau buvau vėl bepradedąs Žings- 
niuoti po kambarį, bet Žiuljeta mane sulaikė. 

— Atleisk man, - susijaudinusi paprašė ji. - At- 
leisk, kad tave įskaudinau. Man trūksta jėgų nieka- 
da apie tai neprabilti. 

- Gerai, Žiuljeta! - atsakiau jai, slopindamas siel- 
vartingą atodūsį. - Kalbėk, jei tau nuo to lengviau! 
Bet ar gali būti, kad nevalioji jo užmiršti? Juk vis- 
kas, kas tave supa, siūlo tau kitą gyvenimą, kitą 
laimę, kitą meilę! 

— Viskas, kas mane supa! - nerimastingai pakar- 
tojo Žiuljeta. - Argi mes ne Venecijoje? 

Ji atsistojo ir priėjo prie lango; baltos taftos suk- 
nelė daugybe klosčių krito nuo jos laibo liemens. 
Tamsūs plaukai, išslydę iš po didelių raižyto aukso 
smeigtukų, kurie tik pusiau juos prilaikė, užliejo jos 
pečius kvepiančia banga. Ji buvo tokia graži vos 
raustelėjusiais skruostais ir švelnia, su kartėliu su- 
mišusia šypsena, jog aš užmiršau jos žodžius ir 
priėjęs norėjau suspausti glėbyje. Bet ji atitraukė 
užuolaidas ir, žiūrėdama pro langą, kur jau buvo 
įspindęs drėgnas mėnulio spindulys, sušuko: 

— O Venecija! Kaip tu pasikeitei! Kokią puikią ma- 
čiau tave kitados ir kokia tu dabar tuščia ir nuliūdusi! 

— Ką jūs sakot, Žiuljeta? - dabar sušukau aš. — 
Jūs jau buvot Venecijoje? Kodėl man nesakėt? 

— Mačiau, kad geidaujate aplankyti šį gražų mies- 
tą, 1r žinojau, jog vienas žodis gali sutrukdyti jums čia 
atvykti. Kodėl turėjau versti jus keisti sprendimą? 

— Taip, aš būčiau jį pakeitęs! - treptelėjau koja. — 
Net jei būtumėm stovėję prie šio prakeikto miesto 
vartų, būčiau liepęs pasukti laivelį prie tokio kran- 
to, kurio neužnuodijo šie prisiminimai. Būčiau jus 
ten nuvežęs, būčiau plaukte nuplukdęs, jei būtų 
reikėję rinktis, ar ta kelionė, ar šitas namas, kur jūs 
galbūt kiekviename žingsnyje jaučiat deginančius 
jo pėdsakus! Sakykit, Žiuljeta, kur galėčiau pasi- 
slėpti su jumis nuo praeities? Nurodykit miestą, bet 
kokį Italijos kampelį, kur tas avantiūristas nebuvo 
jūsų nusivežęs! 

Buvau išbalęs ir drebėjau iš pykčio; Žiuljeta lėtai 
atsigręžė, šaltai pažvelgė į mane ir vėl nukreipė akis 
į langą. 

— Venecija, - tarė ji, - kažkada mes tave mylėjo- 
me, aš dar ir šiandien negaliu į tave žiūrėti be jau- 
dulio, nes tu jam buvai brangi, jis prisimindavo ta- 
ve kelionėse, vadino savo mieląja tėvyne, nes tu bu- 
vai jo kilmingų namų lopšys ir vieni iš tavo rūmų 
tebeturi jo vardą. 

— Prisiekiu mirtimi ir amžinuoju gyvenimu! - pri- 
tilusiu balsu iškošiau Žiuljetai. - Rytoj mudu palik- 
sim šitą mieląją tėvynę! 

— Jūs rytoj galite palikti ir Veneciją, ir Žiuljetą, 
su ledine ramybe atsakė ji, - o aš neklausau niekie- 
no įsakymų ir paliksiu Veneciją, kai pati panorėsiu. 

— Atrodo, suprantu jus, panele, - pasipiktinęs 
atšoviau aš. - Juk Leonis Venecijoje. 

Žiuljetą lyg elektra būtų trenkusi. 

— Ką tu sakai? Leonis Venecijoje? —- tartum 
kliedėdama sušuko ji ir puolė man į glėbį. - Pakar- 
tok, ką sakei, pakartok jo vardą, kad dar nors kar- 
telį jį išgirsčiau! 

Ji apsipylė ašaromis ir draskoma raudos kone 
prarado sąmonę. Aš nunešiau ją ant sOfos ir, nepa- 
galvojęs, kad jai reikėtų dar kaip nors padėti, vėl 
ėmiau vaikščioti kilimo pakraščiais. Tada pyktis nu- 
rimo, kaip nurimsta jūra, kai suskleidžia sparnus si- 
rokas. Įniršį pakeitė veriamas skausmas, ir aš pra- 
virkau kaip moteris. 


II 


Apniktas šitų kančių, sustojau už keleto Žingsnių 
nuo Žiuljetos ir pažvelgiau į ją. Ji buvo nusisukusi į 
sieną, bet penkiolikos pėdų aukščio veidrodyje, įtai- 
sytame į panelį, mačiau jos veidą. Ji buvo išblyškusi 
kaip lavonas, o akys užmerktos, lyg ji būtų miego- 
jusi; jos išraiška bylojo veikiau apie nuovargį nei 
apie skausmą ir aiškiai rodė, kokia ios sielos būse- 
na: išsekimas ir abejingumas nugalėjo ką tik kun- 
kuliavusias aistras. Man suruseno viltis. 

Aš švelniai ją pašaukiau, ir ji nustebusi pažvelgė 
į mane, tartum jos atmintis nebūtų galėjusi 
išsaugoti faktų, o siela nebūtų pajėgusi pajusti ap- 
maudo. 

— Ko tu nori, - paklausė ji, - ir kodėl mane žadini? 

— Žiuljeta, — atsakiau, - aš tave įskaudinau, at- 
leisk man! Aš sužeidžiau tavo širdį... 

— Ne, - pasakė ji, prisidėjusi ranką prie kaktos, o 
kitą tiesdama man, - tu tik įžeidei mano išdidumą. 
Prašau tave, Aleo, prisimink, kad aš niekas, kad gy- 
venu iš tavo dovanų ir kad šita priklausomybė ma- 
ne žemina. Žinau, buvai man geras ir kilnus, ap- 
gaubei mane rūpesčiu, apipylei brangenybėmis, ap- 
stulbinai savo prabanga ir puikybe, be tavęs būčiau 
mirusi kokioje nors vargšų ligoninėje arba patekusi 
į beprotnamį. Aš visa tai Žinau. Bet atmink, Busta- 
mente, kad tu visa tai padarei prieš mano valią, kad 
paėmei mane leisgyvę ir išgelbėjai, nors aš neturėjau 
nė mažiausio noro gyventi. Atmink, kad aš troškau 
mirties ir kad tu daug naktų praleidai mano gal- 
vūgalyje, laikydamas mano rankas savosiose ir ne- 
leisdamas man nusižudyti. Atmink, kad aš ilgai at- 
sisakinėjau tavo globos ir geradarysčių ir, jei šian- 
dien jas priimu, tai iš dalies dėl silpnumo ir dėl pa- 
sibjaurėjimo gyvenimu, iš dalies dėl prisirišimo ir 
dėkingumo tau, nes atsiklaupęs prašei jų neatstumti. 
O mano drauge, jaučiu, tau skirtas gražiausias vaid- 
muo, bet argi aš kalta, kad tu geras? Argi nusipel- 
niau griežtų priekaištų dėl savo nuopuolio, kai vie- 
niša, nusivylusi atsidaviau kilniausiai širdžiai, kokia 
tik yra Žemėje? 

— Mylimoji, — tariau, glausdamas ją prie šir- 
dies, — tai puikus atsakymas į šlykščias apkalbas, 
skleidžiamas niekšų, kurie tavęs nepripažįsta. Bet 
kodėl tu man šitai sakai? Nejau manai, kad turi 

teisintis Bustamentei už laimę, kurią jam davei, 
vienintelę laimę, kurią jis patyrė gyvenime? Tai 
man reikia teisintis, jei galiu, nes aš klydau. Žinau, 
kiek tavo išdidumas ir neviltis man priešinosi. Ne- 
turėčiau šito užmiršti. Kai prabylu į tave valdingu 
tonu, būnu kvailys, kuriam dera atleisti, nes mano 
aistra drumsčia protą ir atima visas jėgas. Dova- 
nok man, Žiuljeta, ir užmiršk tą pykčio akimirką. 
Deja, aš nemoku įkvėpti meilės. Mano charakte- 
ryje yra šiurkštumo, kuris tau nepatinka. Įžeidžiau 
tave, kai jau pradėjai sveikti, kartais aš per valan- 
dą sugriaunu ištisų dienų triūsą. 

- Ne, ne, pamirškim šitą kivirčą, - nutraukė Žiul- 
jeta bučiuodama mane. - Už tą truputėlį skausmo, 
kurį man suteikiat, aš atsilyginu šimteriopai. Kar- 
tais jūsų charakteris būna valdingas, užtat mano 
skausmas visada Žiaurus, tačiau nemanykit, kad jis 
nepagydomas: jūsų gerumas ir meilė galiausiai jį pri- 
veiks. Būčiau nedėkinga, jei nepersiimčiau viltimi, 
kurią man rodote. Apie vedybas pakalbėsime kitą 
kartą, gal jums pavyks mane įtikinti, tačiau prisi- 
pažįstu, mane gąsdina šita priklausomybė, pašven- 
tinta įstatymų ir prietarų: ji garbinga, bet neišar- 
doma. 

— Dar vienas žiaurus žodis, Žiuljeta! Nejau bijo- 
te visam laikui tapti mana? 

— Ne, žinoma, ne. Nesikrimsk, padarysiu viską, 
ko panorėsi. Bet šiandien baikime šį pokalbį. 

— Gerai! Tuomet vietoj šitos suteik man kitą ma- 
lonę: sutik rytoj išvažiuoti iš Venecijos. 

— Iš visos širdies. Kas man rūpi Venecija ir visa 
kita. Klausyk, netikėk manim, kai pradedu gailėtis 
praeities, tai apmaudas arba beprotystė verčia ma- 
ne taip kalbėti. Praeitis! O teisingasis dangau! Argi 
tu nežinai, kiek turiu priežasčių jos neapkęsti? 
Pažiūrėk, kaip ji mane sugniuždė! Argi nepristig- 
čiau jėgų jos įsikibti, net jeigu ji sugrįžtų? 

Pabučiavau Žiuljetai ranką, dėkodamas už pa- 
stangas, kurias ji padėjo šitokioms kalboms. Bet jos 
manęs neįtikino, Žiuljeta nedavė jokio aiškaus at- 
sakymo. Prislėgtas vėl ėmiau žingsniuoti po kam- 
barį. 

Papūtė sirokas ir akimirksniu išdžiovino grindinį. 
Miestas vėl suskambo, kaip paprastai, ir mes išgir- 
dome tūkstančius šventinių garsų: į mus skriejo čia 
kimus įkaušusių gondoljerų dainavimas, čia iš kavi- 
nių pasipylusių ir praeivius erzinančių kaukių 
šūksniai, čia irklų pliuškenimas kanale. Fregatos pa- 
tranka palinkėjo labos nakties lagūnos aidams, ir 
tie atsiliepė tartum artilerijos salvės. Su jomis su- 
mišo austriško būgno tratėjimas, niūriai suskambo 
Švento Morkaus bažnyčios varpai. 

Mane užgulė klaikus liūdesys. Žvakės, baigda- 
mos degti, įžiebė žalio popieriaus rozetes ir užliejo 
daiktus numirėliška šviesa. Man visur vaidenosi 
pamėkliškos formos ir garsai. Ant sofos išsitiesusi 
ir į šermuonėlių kailinius bei šilkus įsisupsčiusi Žiul- 
jeta atrodė lyg velionė, suvyniota į įkapes; iš lauko 
sklindančios dainos ir juokas man skambėjo lyg 
žūstančiųjų šauksmai, o kiekviena gondola, slystanti 

po marmuriniu tiltu palei mano langą, panėšėjo į 
skenduolį, kovojantį su bangomis ir agonija. Ga- 
liausiai mane užvaldė vien mintys apie neviltį ir mirtį 
ir krūtinę spaudžianti sunkuma pasidarė tiesiog ne- 
pakeliama. 

Tačiau aš pamažėliais rimau ir galvoje ėmė po tru- 
putį šviesėti. Prisipažinau, kad Žiuljeta sveiksta la- 
bai lėtai, ir nors iš dėkingumo atnašauja man aukas, 
jos širdis beveik tokia pat ligota kaip ir pirmosiomis 
dienomis. Neįstengiau suvokti, kaip galima taip ilgai 
ir taip skaudžiai gailauti meilės tokiam niekingam 
žmogui, ir ėmiau ieškoti priežasčių atsako nesulau- 
kusiuose savo jausmuose. Tikriausiai, pamaniau sau, 
mano charakteris kelia jai neįveikiamą pasibjaurėji- 
mą, apie kurį ji nedrįsta prisipažinti. O gal jai nepri- 
imtinas mano gyvenimo būdas, nors ir priderinau sa- 
vo įpročius prie josios. Leonis be perstojo vežiojo ją 
iš vieno miesto į kitą. Aš taip pat keliauju su ja štai 
jau dveji metai, niekur ilgam neapsistodamas ir tuč- 
tuojau palikdamas tą vietą, kur tik pastebiu bent men- 
kiausią nuobodulio šešėlį jos veide. Tačiau ji vis tiek 
liūdi, nera jokios abejonės. Niekuo ji nesidžiaugia ir 
retsykiais teikiasi nusišypsoti tik iš atsidavimo. Nie- 
kas, kas patinka moterims, nevalioja įveikti jos skaus- 
mo. Tai nepajudinama uola, neblunkantis deiman- 
tas. Vargšė Žiuljeta! Kiek jėgos tavo silpnume! Kiek 
beviltiško atsparumo tavo apatijoje! 

Nejučiomis pradėjau garsiai lieti savo sielvartą. 
Žiuljeta pasirėmė alkūne ir, palinkusi į priekį ant 
pagalvėlių, ėmė liūdnai klausytis. 

- Žiūrėk, - tariau jai priėjęs artyn, - atradau nau- 
ją tavo kančių priežastį. Aš pernelyg slopinau tavo 
skausmą, ir tu nuginei jį į patį širdies kamputį. Aš 
niekingai bijojau pažvelgti į šitą žaizdą, kurios vaiz- 
das mane kamavo, ir tu iš kilnumo ją nuo manęs 
paslėpei. Šitaip apleista ir palikta likimo valiai, ji 
kasdien vis labiau opėjo, o juk turėjau kasdien ją 
gydyti ir malšinti sopulį. Aš klydau, Žiuljeta, tu pri- 
valai parodyti savo gėlą, išlieti ją man ant krūtinės. 
Privalai papasakoti apie savo buvusias negandas, 
apie kiekvieną savo gyvenimo valandėlę, privalai pa- 
sakyti, kas mano priešas. Taip, privalai. Tau ką tik 
išsprūdo žodžiai, kurių niekada nepamiršiu: tu mal- 
davai, kad leisčiau bent išgirsti jo vardą. Ką gi! Kartu 
ištarkime tą prakeiktą vardą, kuris degina tau lūpas 
ir širdį. Pakalbėkime apie Leonį. 

Žiuljetai nejučiomis sublizgo akys; man suspaudė 
krūtinę, bet aš sutramdžiau kančią ir paklausiau, ar 
ji sutinka su mano pasiūlymu. 

— Taip, - rimtai atsakė ji, - manau, tavo teisybė. 
Matai, kartais mane smaugia rauda, bet iš baimės 
tave įžeisti aš nelieju ašarų ir kaupiu širdyje skaus- 
mo lobius. Jei galėčiau atverti tau savo sielą, man 
atrodo, ne taip kentėčiau. Mano gėla - lyg tie kve- 
palai, amžinai saugomi užkimštame buteliuke. Jei 
tik jį atkimši, kvepalai greit išsigaruos. Jei galėčiau 
be perstojo kalbėti apie Leonį, papasakoti tau vi- 
sas mūsų meilės smulkmenas, man prieš akis iškiltų 
sykiu ir gėris, ir blogis, kurį iš jo patyriau. O tavo 

"priešiškumas dažnai man atrodo neteisingas, ir šir- 

dies gilumoje aš atleidžiu už skriaudas, kurios ma- 
ne papiktintų, jei išgirsčiau apie jas iš kieno nors 
kito lūpų. 

— Gerai, - atsakiau, — noriu apie jas išgirsti iš ta- 
vo lūpų. Aš nežinau šios tragiškos istorijos smul- 
kmenų, ir geidauju, kad tu man jas papasakotum, 
kad apsakytum visą savo gyvenimą. Geriau pažin- 
damas tavo sielvartus, gal išmoksiu geriau juos 
malšinti. Papasakok man viską, Žiuljeta, pasakyk, 
kaip tas Leonis privertė taip save pamilti, kuo jis 
tave apžavėjo, kokią žinojo paslaptį, nes aš pavar- 
gau bergždžiai ieškoti kelio į tavo nepasiekiamą 
širdį. Pasakok, aš klausau. 

— O taip! Aš irgi to noriu, - atsakė ji, - pagaliau 
tai palengvins mano kančias. Bet leisk man kalbėti 
ir nepertraukinėk jokiais liūdesio ar pykčio pro- 
trūkiais, nes aš pasakosiu viską kaip buvo. Pasako- 
siu, kas gera ir kas bloga, kaip aš kentėjau ir kaip 
mylėjau. 

— Tu man viską papasakosi, o aš viską išklausy- 
siu, - pasakiau jai. 

Liepiau atnešti naujų žvakių ir pakurstyti ugnį. 
Žiuljeta pradėjo taip. 


III 


— Jūs žinote, aš - turtingo Briuselio juvelyro duktė. 
Mano tėvas buvo tikras savo amato meistras, bet 
šiaip jau neišsilavinęs. Iš paprasto darbininko jis iški- 
lo iki didelių turtų savininko ir kaskart gausino juos 
sėkminga prekyba. Nors ir menkai išauklėtas, jis 
lankėsi turtingiausiuose provincijos namuose, 0 mo- 
tina, graži ir sąmojinga, buvo priiminėjama prašmat- 
nioje pirklių visuomenėje. 

Tėvas buvo švelnus ir apatiškas. Šios savybės kas- 
dien vis labiau ryškėjo, didėjant turtams ir augant 
gerovei. Motina, jaunesnė ir gyvybingesnė, turėjo 
neribotą laisvę ir svaigulingai naudojosi turto tei- 
kiamais pranašumais bei aukštuomenės malonu- 
mais. Ji buvo gera, nuoširdi, apdovanota daugybe 

kitokių dorybių, bet iš prigimties lengvabūdė, ir jos 
grožis, kurio metai per stebuklą nepalietė, pailgino 
jai jaunystę ir padarė žalą mano auklėjimui. Ji iš 
tiesų švelniai mane mylėjo, bet jos meilė buvo ne- 
protinga ir neapdairi. Didžiuodamasi mano jaunat- 
višku gaivumu ir abejotinais talentais, kurie man bu- 
vo įskiepyti, ji tik ir rūpinosi, kaip vežioti mane į 
iškylas ir rodyti aukštuomenei; ji jautė saldų, bet 
pavojingą išdidumą, be perstojo puošdama mane 
naujomis brangenybėmis ir vaikščiodama su manim 
į šventes. Tuos laikus menu su skausmu ir kartu su 
malonumu; nuo tada ne sykį liūdnai mąsčiau apie 
tuščiai praleistus jaunystės metus, ir vis dėlto gai- 
liuosi tų laimingų, nerūpestingų laikų, kurie turėjo 
niekada nesibaigti arba niekada neprasidėti. Man 
rodos, vis dar matau motiną apvaliu lieknu lieme- 
niu, tokiomis baltomis rankomis ir tokiomis juodo- 
mis akimis, tokia koketiška, bet tokia meilia šypse- 
na, kad iš pirmo žvilgsnio galėjai suprasti, jog ji nie- 
kada nepažino nei rūpesčių, nei nepatogumų ir nė 
už ką nesiimtų prievartos kitų atžvilgiu, net ir ska- 
tinama gerų ketinimų. O taip, aš ją prisimenu! Pri- 
simenu ilgus mudviejų rytmečius, skirtus apgalvoti 
ir parinkti baliniams tualetams, mudviejų popietes, 
praleistas besimatuojant kitus tualetus, ir taip 
kruopščiai, kad mums vos likdavo valanda pasiro- 
dyti pasivaikščiojimų alėjose. Įsivaizduoju motiną 
su atlaso suknelėmis, kailiais, ilgomis baltomis 
plunksnomis, su lengvu šviesių plaukų ir kaspinų 
debesėliu. Baigusi tualetą, ji valandėlę užmiršdavo 

save ir imdavo rūpintis manimi; man būdavo nuo- 
bodoka atsirišinėti juodo atlaso batelių raištelius ir 
lyginti menkutę kojinės raukšlelę arba matuotis dvi- 
dešimt porų pirštinių, kol rasdavau tokias, kurių 
rausvas atspalvis būdavo pakankamai ryškus ir ati- 
tikdavo motinos skonį. Tos pirštinės taip glaudžiai 
aptempdavo rankas, kad aš jas suplėšydavau, ko! 
per didžiausius vargus užsimaudavau; reikėdavo vis- 
ką pradėti iš naujo, ir mes prikraudavom krūvas 
draiskalų, kol išsirinkdavom tas, kurias dėvėdavau 
tik valandą, o paskui atiduodavau savo kambarinei. 
Tačiau nuo vaikystės buvau įjunkyta Žiūrėti į šias 
smulkmenas kaip į svarbiausią moters gyvenimo 
užsiėmimą, tad kantriai paklusdavau. Pagaliau mud- 
vi išeidavom iš namų ir, išgirdę šlamant mūsų šilki- 
nes sukneles, užuodę iškvėpintų movų aromatus, 
visi atsisukdavo pasižiūrėti. Buvau įpratusi visų vyrų 
lūpose girdėti savo vardą ir matyti, kaip jų Žvilgs- 
niai sminga į mano giedrą veidą. Tas šaltumo ir ne- 
kalto begėdiškumo mišinys ir yra tai, kas vadinama 
gražia merginos laikysena. Motina dvigubai didžia- 
vosi rodydamasi pati ir rodydama savo dukterį; aš 
buvau jos atspindys, arba geriau pasakius, dalis jos 
pačios, jos grožio, jos turtų; apie jos gerą skonį by- 
lojo mano pašvitai; į motinos panašus veidas pri- 
minė jai ir kitiems vos pasikeitusį jos pirmosios jau- 
nystės žydėjimą; žodžiu, žvelgdama į mane tokią lai- 
butę einančią šalimais, ji tarsi matydavo dvi esybes: 
vieną išblyškusią, plonytę, kokia buvo penkiolikos 
metų, ir antrą spindinčią, gražią, kokia vis dar bu- 

vo. Už nieką pasaulyje ji nenorėjo vaikščioti be 
manęs; tuomet jai būtų atrodę, kad kažko trūksta 
ir kad ji pusnuogė. 

Po pietų atsinaujindavo diskusijos apie balines 
sukneles, šilkines kojines, gėles. Tėvas, tvarkantis 
parduotuvės reikalus tik dieną, mieliau būtų ramiai 
leidęs vakarus šeimoje. Bet jis buvo tokio minkšto 
būdo, jog net nepastebėdavo, kaip mes jį ap- 
leidžiam. Jis snausdavo sau fotelyje, kol kirpėjos, 
nerdamosi iš kailio, stengdavosi perprasti įmantrias 
motinos išmones. Prieš išvykstant geraširdis žmo- 
gelis pažadintas imdavo paslaugiai traukti iš skry- 
nučių puikius brangakmenius, kurių apsodai būda- 
vo daromi pagal jo piešinius. Jis pats užsegdavo juos 
mums ant rankų ir kaklo ir gėrėdavosi jų efektu. 
Tos brangenybės buvo skirtos parduoti. Dažnai 
girdėdavom, kaip moterys aplink mus pavydžiai gir- 
davo jų spindesį ir tyliai laidydavo kandžias pašai- 
pas. Bet motina ramindavosi, sakydama, kad 
žymiausios damos nešioja tai, kas atlieka nuo mūsų, 
ir tai buvo tiesa. Rytojaus dieną klientės ateidavo 
pas tėvą užsisakyti papuošalų, panašių į tuos, ku- 
riuos buvom dėvėjusios mes. Po keleto dienų jis 
joms nusiųsdavo tuos pačius, ir mes jų nesigailėda- 
vom, nes praradusios tuos gaudavom dar gražes- 
nių. 

Aš augau, gyvendama tokį gyvenimą, ir nesirū- 
pinau nei dabartimi, nei ateitimi, nesistengiau for- 
muoti ar grūdinti savo charakterio. Iš prigimties bu- 
vau švelni ir patikli, kaip motina; kaip ir ji, leidausi 

nešama likimo. Tik aš nebuvau tokia linksma; ma- 
ne ne taip traukė malonumai ir tuštybė; man tarsi 
trūko jos gyvybinių jėgų, noro ir mokėjimo links- 
mintis. Aš susitaikiau su savo lengva dalia, nesu- 
vokdama jos vertės ir nelygindama su niekieno ki- 
to. Neturėjau jokio supratimo apie aistras. Buvau 
išauklėta taip, lyg man niekad nebūtų lemta jų 
pažinti; motina buvo išauklėta taip pat ir jautėsi ge- 
rai, nes nesugebėjo pajusti aistrų ir jai niekada ne- 
reikėjo su jomis kovoti. Mano protas buvo prilenk- 
tas prie tokių mokslų, kurie širdžiai nedavė jokio 
darbo. Aš puikiai skambinau pianinu, nuostabiai 
šokau, tapiau akvarele su kerinčiu vaizdų grynumu 
ir spalvų gaivumu, bet mano sieloje nebuvo nė ki- 
birkštėlės tos šventos ugnies, kuri įkvepia gyvybę ir 
padeda ją suprasti. Aš dievinau tėvus, bet nežino- 
jau, ką reiškia didesnė ar mažesnė meilė. Kūriau 
gražius laiškus savo jaunosioms draugėms, bet 
nežinojau nei žodžių, nei jausmų vertės. Aš jas 
mylėjau iš įpročio. Buvau joms gera iš pareigos ir 
įgimto švelnumo, bet man nerūpėjo jų charakteris, 
aš išvis nieko netyrinėjau. Nemačiau tarp jų jokio 
esminio skirtumo. Labiausiai mylėjau tas, kurios 
dažniausiai ateidavo manęs aplankyti. 


IV 


Aš buvau tokia šešiolikametė, kai į Briuselį atvyko 
Leonis. Pirmąkart jį pamačiau teatre. Sėdėjau su mo- 
tina ložėje netoli balkono, kuriame buvo įsitaisęs jis 
su elegantiškiausiais ir turtingiausiais jaunuoliais. 
Man jį parodė motina. Ji visąlaik dairėsi man vyro ir 
jo ieškojo tarp geriausiai apsirengusių ir stotingiau- 
sių vyriškių. Jai tai buvo viskas. Kilmė ir turtas vilio- 
j0ją tik kaip priedai prie svarbiausių, jos akimis Žiū- 
rint, dalykų: laikysenos ir manierų. Tauriausias Žmo- 
gus, jei tik jis būtų vilkėjęs kuklius drabužius, būtų 
kėlęs jai vien panieką. Jos būsimasis žentas privalėjo 
turėti tam tikrus rankogalius, nepriekaištingą kakla- 
raištį, puikią figūrą, gražų veidą, Paryžiuje siūtus dra- 
bužius ir mokėti varinėti tuščius plepalus, nes tokį 

žmogų aukštuomenė dievina. 

Aš nelyginau vyrų vienų su kitais. Aklai pasi- 
tikėjau tėvų parinkimu ir nei troškau, nei bijojau 
vedybų. 

Motinai Leonis pasirodė žavingas. Tiesa, jo vei- 
das nuostabiai gražus, laikysena laisva, grakšti, ener- 
ginga, drabužiai ir manieros kaip dendžio. Tačiau aš 
nepajutau jokių romantiškų jausmų, pranašaujančių 
aistringų sielų likimą. Paklusdama motinai, nukrei- 
piau į jį akis ir antrąkart nebūčiau pažvelgusi, jei ji 
nebūtų manęs privertusi, be paliovos šūkčiodama ir 
smalsaudama sužinoti jo vardą. Mūsų pažįstamas jau- 
nuolis, kurį ji pasikvietė norėdama išsiklausinėti, pa- 
sakė, kad tai kilmingas venecijietis, vieno žymiausių 
miesto pirklių draugas, kad jis, regis, valdąs milži- 
niškus turtus ir esąs vardu Leonė Leonis. 

Motiną sužavėjo toks atsakymas. Tas pirklys, Le- 
onio draugas, rytojaus dieną kaip tik rengė šventę, 
į kurią mudvi buvome pakviestos. Lengvabūdei, pa- 
tikliai moteriškei pakako paviršutiniškai sužinoti, 
kad Leonis turtingas ir aukštos kilmės, ir ji iškart 
nukreipė į jį akis. Tą patį vakarą ji užsiminė man 
apie jį ir patarė rytoj būti gražiai. Aš nusišypsojau 
ir užmigau lygiai tuo pat metu kaip ir kitais vaka- 
raiS, ir nuo minčių apie Leonį mano širdis nepradėjo 
plakti smarkiau. Buvau įpratinta be jaudulio klau- 
sytis, kaip kuriami tokie planai. Motina laikė mane 
pakankamai protinga mergaite, tad nematė reika- 
lo elgtis kaip su vaiku. Vargšė mamytė nepastebėjo, 
j0g ji dar vaikiškesnė už mane. 

Ji aprengė mane su tokiu rūpesčiu ir skoniu, kad 
buvau išrinkta puotos karaliene. Bet iš pradžių vis- 
kas nuėjo niekais. Leonis nepasirodė, ir motina pa- 
manė, kad jis bus išvykęs iš Briuselio. Degdama ne- 
kantrumu, ji paklausė namų šeimininko, kur jo ve- 
necijietis draugas. 

— A! - tarė ponas Delpešas. - Jūs jau pastebėjote 
mano venecijietį? — Jis šypsodamas nužvelgė mano 
tualetą ir viską suprato. - Dailus vaikinas, - pridūrė 
jis, - aukštos kilmės ir turi didelį pasisekimą Paryžiuje 
ir Londone. Bet reikia pripažinti, jis baisus lošėjas, 
ir jeigu nematote jo čia, tai tik todėl, kad kortas jis 
mėgsta labiau nei gražiausias moteris. 

— Lošėjas! — sušuko motina. — Kaip bjauru! 

— O! - paprieštaravo Delpešas. - Kaip čia pasa- 
kius. Jeigu turi lėšų! 

— Iš tiesų! - atsakė motina. 

Šios pastabos jai pakako. Daugiau ji niekada ne- 
suko galvos dėl Leonio aistros lošti. 

Netrukus po šio trumpo pokalbio salėje, kur 
šokome, pasirodė Leonis. Pastebėjau, kad ponas 
Delpešas kažką šnibžda jam į ausį Žiūrėdamas į 
mane ir Leonio akys neryžtingai klydinėja aplin- 
kui; pagaliau, be abejo, klausydamas draugo nu- 
rodymų, jis surado mane minioje ir priėjo artyn, 
kad geriau matytų. Tą valandėlę supratau, jog 
tekūtės merginos vaidmuo truputį juokingas, nes 
susižavėjusiame jo žvilgsnyje buvo kažkokios iro- 
nijos, ir aš gal pirmąkart gyvenime susigėdau ir pa- 
raudau. 

Ta gėda virto kone kančia, kai po keleto minu- 
čių pamačiau, jog Leonis grįžo į lošimo salę. Man 
dingojosi, kad esu pašiepta ir paniekinta, ir aš su- 
pykau ant motinos. To man niekada nebuvo atsi- 
tikę, ir ji nusistebėjo, kodėl rodau blogą ūpą. 

— Klausyk, - taip pat šiek tiek pyktelėjusi tarė ji, — 
nežinau, kas tau yra, bet daraisi negraži. Važiuo- 
jam namo. 

Ji jau stojosi, kai Leonis greitai perėjo salę ir pa- 
kvietė ją valso. Šis nelauktas atsitikimas ją vėl pra- 
linksmino; ji juokdamasi numetė man vėduoklę ir 
dingo su juo šokio sūkury. 

Kadangi motina aistringai mėgo šokti, į puotas 
mus visada lydėdavo sena teta, vyresnioji tėvo sesuo, 
kuri palaikydavo man kompaniją, kai nebūdavau pa- 
kviesta šokti tuo pat metu kaip ir motina. Panelė Aga- 
ta- toks tetos vardas - buvo ramaus šalto būdo sen- 
mergė. Ji turėjo daugiau sveiko proto už kitus šei- 
mos narius, bet nestokojo polinkio į tuštybę, kuri vi- 
siems prasisiekėliams - tarsi povandeninis rifas. Nors 
puotose ji vaidindavo gana liūdną vaidmenį, nieka- 
da nesiskųsdavo, kad turi mus ten lydėti; jai tai būda- 
vo proga senatvėje pademonstruoti puikias sukne- 
les, kurių negalėjo įsigyti jaunystėje. Taigi ji didžiai 
vertino pinigus, bet kitos aukštuomenės pagundos 
ją viliojo ne per labiausiai. Ji nuo seno nekentė kil- 
mingųjų ir nepraleisdavo progos juos iškoneveikti ir 
išjuokti, ir darydavo tai gana sąmojingai. 

Subtili ir įžvalgi, įpratusi ne veikti, o stebėti kitų 
veiksmus, ji suprato, kodėl pasikeitė mano nuotai- 

ka. Nepaliaujamas motinos čiauškėjimas atskleidė 
tetai jos ketinimus dėl Leonio, o malonus, išdidus 
lykų, kurių nesuprato motina. 

— Pažiūrėk, Žiuljeta, — tarė ji, pasilenkusi prie 
manęs, — štai tas žymus senjoras tyčiojasi iš mūsų. 

Mane nupurtė skausmingas drebulys. Tetos 
žodžiai atliepė mano nuojautai. Pirmą kartą vyriškio 
veide aiškiai mačiau panieką mūsų buržuazijai. Bu- 
vau įpratinta tik nusijuokti, kai mums ją rodydavo 
moterys, ir laikyti tai pavydo ženklu; bet iki šiol 
grožis mus saugojo nuo vyrų paniekos ir aš nu- 
sprendžiau, kad Leonis - didžiausias akiplėša, koks 
tik gali būti. Jis kėlė man siaubą, ir kai palydėjęs į 
vietą motiną, pakvietė mane kito kadrilio, išdidžiai 
atsisakiau. Jo veide atsirado tokia nuostaba, jog aš 
supratau, kaip tvirtai jis buvo įsitikinęs, kad sutik- 
siu. Mano išdidumas triumfavo, aš atsisėdau šalia 
motinos ir pareiškiau, kad esu pavargusi. Leonis pa- 
liko mus, itališku papročiu Žemai nusilenkęs ir 
metęs į mane smalsų žvilgsnį, kuriame buvo justi 
jam būdingas pašaipumas. 

Motina, nustebinta mano elgesio, ėmė būgštau- 
ti, kad nepradėčiau rodyti savo valios. Ji švelniai su 
manim pasikalbėjo, tikėdamasi, kad po kurio laiko 
sutiksiu pašokti ir kad Leonis vėl mane pakvies. Bet 
aš užsispyriau likti savo vietoje. Po valandos ne- 
aiškiame puotos šurmulyje išgirdom kartojant Le- 
onio vardą; kažkas eidamas pro mus šnekėjo, esą 
Leonis pralošė šešis šimtus luidorų. 

— Puiku! — sausai pasakė teta. - Dabar jam teks 
paieškoti gražios nuotakos su geru kraičiu. 

— O! Jam tai nebūtina, - paprieštaravo kitas sve- 
čias, - jis toks turtingas. 

— Žiūrėkit, — pridūrė trečias, — antai jis šoka. Ir 
visai neatrodo susirūpinęs. 

Leonis iš tiesų šoko, ir jo veide nebuvo nė men- 
kiausio nerimo. Paskui jis priėjo prie mūsų, pasakė 
motinai keletą lėkštų komplimentų su aukštuo- 
menės žmogui būdingu laisvumu, o tada pamėgino 
prakalbinti mane, duodamas netiesioginius klausi- 
mus. Aš atkakliai tylėjau, ir jis abejingai nudrožė 
sau. Netekusi vilties, motina išsivedė mane namo. 

Pirmąkart ji mane išbarė, o aš pasipūčiau. Teta 
mane užtarė ir pareiškė, kad Leonis - akiplėša ir 
nedorėlis. Motina, kuriai niekada niekas taip ne- 
prieštaravo, ėmė verkti, aš taip pat. 

Šie maži nemalonumai, prasidėję pasirodžius Le- 
oniui ir artėjant žiauriam likimui, kurį jis man nešė, 
sudrumste netrikdomą ligtolinio mano gyvenimo ra- 
mybę. Nepasakosiu visų smulkmenų, kas dėjosi ki- 
tas dienas. Gerai jų ir neprisimenu, ir tos nežabotos 
aistros Leoniui pradžia man visada atrodo lyg keis- 
tas sapnas, kurio protas niekaip negali suvokti. Tik- 
ra tik viena, kad mano šaltumas jį užgavo, nustebino 
ir pribloškė ir jis iškart ėmė rodyti man pagarbą, ku- 
ri patenkino mano įžeistą išdidumą. Kasdien maty- 
davau jį šventėse ar pasivaikščiojimuose, ir mano 
atšiaurumas greit tirpo nuo jo neapsakomo ripes- 
tingumo ir nuolankių paslaugų, kuriomis jis mane 

pilte apipylė. Veltui teta mėgino saugoti mane nuo 
Leonio, kurį kaltino puikybe; jo manieros ir žodžiai 
daugiau negildė man širdies; net iš jo veido dingo 
tas užslėptas sarkazmas, kuris iš pradžių mane užga- 
vo. Jo žvilgsnis sulig kiekviena diena vis labiau 
spindėjo neperprantamu švelnumu, meilumu. At- 
rodė, jam rūpėjau tik aš; aukodamas kortų pomėgį, 
jis kiauras naktis šokindavo motiną ir mane arba šne- 
kučiuodavo su mumis. Netrukus Leonis buvo pa- 
kviestas pas mus. Aš truputį baiminausi šio vizito; 
teta perspėjo, kad mūsų namuose jis suras šimtus 
priežasčių pajuokai, dėdamasis, neva nieko ypatin- 
ga nepastebjs, bet tai jam su draugais ilgai teiks pe- 
no patyčioms. Jis atėjo, ir dar didesnei mūsų nelai- 
mei, tėvas, stovėjęs ant savo parduotuvės slenksčio, 
pro ten įvedė jį į namus. Mūsų namai buvo labai 
gražūs, motina juos nepaprastai skoningai išpuošė; 
bet tėvas, kuris mėgo tik savo komerciją, nepanoro 
perkelti po kitu stogu perlų ir deimantų vitrinų. Ta 
kibirkščiuojančių brangakmenių užuolaida už didžiu- 
lių juos saugančių stiklo plokščių buvo puiki pažiūrėti, 
ir tėvas visai pagrįstai sakydavo, kad ištaigingesnio 
papuošimo pirmam aukštui ir nesugalvosi. Motina, 
kuriai iki šiol tik retkarčiais užeidavo ambicingumo 
priepuoliai, skatinantys suartėti su aukštuomene, nie- 
kada nesisielojo, matydama savo vardą, didelėmis 
strazų raidėmis išgraviruotą po jos miegamojo bal- 
konu. Tačiau iš šio balkono išvydusi Leonį žengiant 
per tos nelemtos parduotuvės slenkstį, ji pamanė, kad 
mes žuvusios, ir su nerimu pažvelgė į mane. 


V 


Likus keletui dienų iki šio vizito, pajutau lig šiol 
nepatirtą išdidumą. Jis pabudo mano širdyje, ir stu- 
miama neįveikiamo smalsumo, įsigeidžiau paklau- 
syti, kokia išraiška Leonis prie prekystalio kalbasi 
su tėvu. Jis vis nelipo į viršų, ir aš pagrįstai pama- 
niau, jog tėvas užlaikė jį, norėdamas, pagal naivų 
įprotį, parodyti savo darbo stebuklus. Ryžtingai nu- 
lipau į parduotuvę ir apsimečiau truputį nustebusi, 
kad radau ten Leonį. Motina draudė man lankytis 
šitoje parduotuvėje, bijodama, kad kas nepalaikytų 
manęs pardavėja. Bet aš kartais ten įsmukdavau pa- 
bučiuoti tėvo, kuriam nebuvo didesnio džiaugsmo, 
kaip priimti mane savo valdose. Išvydęs mane jis 
šūktelėjo iš džiaugsmo ir tarė Leoniui: 

— Klausykit, ponas barone, tai, ką jums rodžiau, — 
niekai. Štai mano gražiausias deimantas. 

Leonio veide perskaičiau susijaudinimą ir su- 
sižavėjimą; tėvui jis nusišypsojo meiliai, o man -aist- 
ringai. Į mane anksčiau niekada nebuvo įsmigęs toks 
žvilgsnis. Aš paraudau kaip ugnis. Kai tėvas pabu- 
čiavo mane į kaktą, su švelnumu sumišęs džiaugs- 
mas išspaudė ašarą man iš akių. 

Valandėlę stovėjom tylėdami, paskui Leonis at- 
naujino pokalbį ir sugebėjo rasti tokių žodžių, ku- 
rie pamalonino tėvo, kaip menininko ir kaip pirk- 
lio, savimeilę. Atrodė, jam be galo patinka klausy- 
tis aiškinimų, kaip iš neapdirbtų akmenų nušlifuo- 
jami brangakmeniai, kaip jie įgauna blizgesį ir skaid- 
rumą. Jis ir pats šia tema papasakojo įdomių da- 
lykų ir, kreipdamasis į mane, pridėjo keletą smulk- 
menų apie mineralogiją, kurias pajėgiau suprasti. 
Buvau priblokšta, kaip sumaniai ir grakščiai jis iškėlė 
ir sutaurino mūsų padėtį mūsų pačių akyse. Jis 
mums papasakojo apie juvelyrų darbus, kuriuos 
turėjo progos matyti keliaudamas, ypač išgyrė savo 
tėvynainio Čelinio kūrinius ir sulygino šį meninin- 
ką su Mikelandželu. Žodžiu, tėvo profesijai jis pri- 
skyrė tokių nuopelnų ir taip išaukštino jo talentą, 
kad beveik ėmiau svarstyti, ar aš darbštaus amati- 
ninko, ar genijaus duktė. 

Tėvas mielai sutiko su pastarąja hipoteze ir, 
Jį pas motiną. Per šį vizitą Leonis buvo toks sąmo- 
jingas ir apie viską kalbėjo taip protingai, kad aš 

jo klausiausi lyg užkerėta. Niekada nė manyti ne- 
maniau, kad yra tokių vyrų. Tie, kuriuos man ro- 
dydavo kaip pačius maloniausius, buvo tokie 
nežymūs, tokie niekingi, palyginti su Leoniu, jog 
aš tariausi sapnuojanti. Buvau pernelyg menko išsi- 
lavinimo, kad galėčiau įvertinti jo Žinias ir iškalbą, 
bet supratau jį instinktyviai. Jis mane užhipnoti- 
zavo žvilgsniu, apsuko galvą pasakojimais, nuste- 
bino ir užbūrė kiekviena nauja tema, kurią 
pradėdavo plėtoti. 

Leonis iš tiesų apdovanotas nepaprastais su- 
gebėjimais. Netrukus jam pavyko sužavėti visą 
miestą. Jūs žinote, jis turi visokių talentų, moka 
suvilioti visus. Jei, mažumėlę pasiprašydinęs, su- 
tikdavo dalyvauti kokiame nors koncerte, dainuo- 
davo ir grodavo visais instrumentais kur kas ge- 
riau už muzikantus. Jei nuspręsdavo praleisti va- 
karą artimų draugų rate, moterų albumuose pri- 
piešdavo nuostabių piešinių. Jis galėjo akimirks- 
niu brūkštelėti pieštuku dailų portretą arba vyku- 
sią karikatūrą; improvizavo ir deklamavo visomis 
kalbomis, mokėjo visus Europoje paplitusius 
šokius ir šoko juos su stulbinančiu grakštumu; jis 
viską buvo matęs, viską įsiminęs, įvertinęs, per- 
pratęs; jis viską žinojo; Visatą skaitė lyg atverstą 
knygą. Jis puikiai vaidino tragedijose ir komedijo- 
se, organizavo mėgėjų trupes, pats diriguodavo or- 
kestrui, vaidindavo pagrindinius vaidmenis, būda- 
vo dekoratorius, dailininkas, mechanikas. Pirmas 
visose kompanijose, visose šventėse. Iš tiesų galėjai 

sakyti, kad malonumai sekiote sekioja paskui jį ir 
jam prisilietus viskas mainosi ir įgauna naują pa- 
vidalą. Visi entuziastingai jo klausydavosi, visi ak- 
lai jam paklusdavo; tikėjo juo lyg pranašu, ir jei jis 
žiemos vidury būtų pažadėjęs prišaukti pavasarį, 
žmonės būtų manę, jog jis tai gali. Kokį mėnesį 
pagyvenęs Briuselyje, Leonis pakeitė miesto gy- 
ventojų charakterį. Malonumai suvienijo visas kla- 
ses, nugludino pasipūtėliškus skrupulus, sulygino 
visus rangus. Kasdien buvo rengiami pasijodinėji- 
mai, fejerverkai, spektakliai, koncertai, maskara- 
dai. Leonis buvo didis ir dosnus; darbininkai dėl 
jo būtų sukėlę maištą. Jis barstė geradarystes pil- 
nomis rieškučiomis, rasdavo aukso ir laiko viskam. 
Jo fantazijomis iškart užsikrėsdavo visi. Moterys 
jį mylėjo, o vyrai buvo taip pavergti, kad nė ne- 
manė pavyduliauti. 

Kaipgi galėjau, matydama tokį susižavėjimą, likti 
abejinga ir nesididžiuoti, kad mane išsirinko žmo- 
gus, pakerėjęs visą provinciją! Leonis mus apgaubė 
rūpesčiu ir pagarba. Mudvi su metina turėjome 
didžiausią pasisekimą iš visų miesto moterų. Buvo- 
me šalia jo visų pasilinksminimų priešaky; jis mums 
padėjo pasinerti į nežabotą prabangą; piešė mums 
tualetus ir kūrė charakteringus kostiumus: jis nusi- 
manė apie viską ir prireikus pats galėjo pasiūti 
mums sukneles ir turbanus. Tuo jis ir pelnė mūsų 
šeimos palankumą. Sunkiausia buvo palenkti tetą. 
Ji ilgai priešinosi ir skaudino mus liūdnomis pasta- 
bomis. 

— Leonis, - sakė ji, - nedorai elgiasi, jis užkietėjęs 
lošėjas. Kas vakarą išlošia ir pralošia dvidešimties 
šeimų turtą. Mūsų gerą jis prašvilps per naktį. 

Tačiau Leonis sugebėjo ją suminkštinti ir jam tai 
pavyko, užgavus jos tuštybės stygą, - tą svertą, kurį 
jis užgulė iš visų jėgų, nors atrodė, jog vos vos lie- 
čia. Netrukus nebeliko jokių kliūčių. Jam buvo 
pažadėta mano ranka ir pusė milijono kraičio; vis 
dėlto teta patarė gauti tikresnių Žinių apie šito sve- 
timšalio turtą ir padėtį. Leonis nusišypsojo ir 
pažadėjo greičiau nei per dvidešimt dienų pateikti 
savo kilmės ir turto įrodymus. Jis lengva ranka nu- 
mojo į vedybinę sutartį, kuri buvo sudaryta su 
didžiausiu palankumu ir pasitikėjimu jam. Rodės, 
jis beveik nė nežino, ką aš tekėdama atsinešiu. Po- 
nas Delpešas, o paskui jį ir kiti nauji Leonio drau- 
gai garantavo, kad jis keturiskart turtingesnis už mus 
ir veda mane iš meilės. Aš lengvai patikėjau. Manęs 
niekada niekas nebuvo apgavęs, ir klastotojus bei 
vagis įsivaizdavau tik su skurdžiomis drapanomis ir 
niekšiška išvaizda... 

Sunkumas užgulė Žiuljetai krūtinę. Ji nutilo ir 
pažvelgė į mane apsiblaususiu žvilgsniu. 

— Vargšė mergaitė! - pasakiau. - Dievas turėjo 
tave apsaugoti. 

— O! - sušuko ji, truputį suraukusi juodmedžio 
spalvos antakius. — Teatleidžia man Viešpats, aš išta- 
riau baisius žodžius! Mano širdyje nėra neapykan- 
tos, aš nekaltinu Leonio išsigimimu. Ne, ne, nes aš 
neraustu, kad jį mylėjau. To nelaimingojo reikia 

gailėtis. Kad jūs žinotumėt... Bet aš'jums viską pa- 
pasakosiu. 

— "Tęsk savo istoriją, - paprašiau. - Leonis pa- 
kankamai nusikalto, ir tu neketini jo apkaltinti 1a- 
biau, negu jis nusipelno. 

Žiuljeta vėl ėmė pasakoti. 

— Tikra tai, kad jis mane mylėjo, mylėjo dėl manęs 
pačios. Vėlesni įvykiai šitai įrodė. Nelinguokite gal- 
va, Bustamente. Leonio tvirtas kūnas ir neaprėpia- 
ma siela: joje vienu metu telpa visos dorybės ir ydos, 
visos geros ir blogos aistros. Visi visada sprendė apie 
jį šališkai. Jis teisingai sakė, tik aš viena jį pažino- 
jau ir deramai įvertinau. Jo kalba mano ausiai buvo 
tokia nauja, kad aš tiesiog apsvaigau. Gal dėl vi- 
siško neišmanymo jausmų srityje ta kalba man 
regėjosi saldesnė ir nepaprastesnė, negu būtų at- 
rodžiusi labiau patyrusiai merginai. Bet aš manau 
(ir kitos moterys pritartų mano nuomonei), kad joks 
vyras pasaulyje taip nejautė ir nereiškė meilės kaip 
Leonis. Jis buvo viršesnis už kitus žmones tiek gėriu, 
tiek blogiu, kalbėjo kita kalba, kitaip žiūrėjo, turėjo 
kitokią širdį. Kartą girdėjau vieną prancūzę sakant, 
kad puokštė Leonio rankose kvepia labiau negu kie- 
no nors kito, ir taip buvo visur kur. Jis suteikdavo 
blizgesio paprasčiausiems daiktams ir atnaujinda- 
vo pasenusius. Leonis turėjo didžiulį autoritetą, ir 
aš negalėjau ir nenorėjau jam priešintis. Pamilau jį 
visa širdimi. 

Tada pajutau, kaip kylu savo pačios akyse. Ar tai 
buvo Dievo darbas, ar Leonio, ar meilės, bet mano 

silpname kūne subrendo ir išsiskleidė stipri dvasia. 
Sulig kiekviena diena vėrėsi naujas minčių pasau- 
lis. Vienas Leonio žodis pažadindavo manyje dau- 
giau jausmų negu tos lengvabūdiškos kalbos, ku- 
rias girdėjau per visą savo gyvenimą. Jis matė, ko- 
kią darau pažangą, ir dėl to buvo laimingas ir išdi- 
dus. Jam norėjosi ją pagreitinti, ir jis man atnešė 
knygų. Motina žvilgtelėjo tik į jų paauksuotus 
viršelius, puikų popierių bei graviūras. Ji vos užmetė 
akį į pavadinimus tų kūrinių, kurie vėliau sudrumstė 
man protą ir širdį. Tai buvo gražios ir nekaltos kny- 
gos, beveik visos parašytos moterų ir vaizduojan- 
čios moterų istorijas: “ Valeri", “Eženas de Rotle- 
nas“, “Panelė de Klermon“, “Delfina"!. Šie jaudi- 
nantys aistringi pasakojimai, idealaus, mano akimis 
žiūrint, pasaulio vaizdai išaukštino, bet sykiu ir 
pražudė mano sielą. Aš persiėmiau romanų fanta- 
zijomis, 0 toks charakteris moteriai lemia patį ne- 
laimingiausią likimą. 


"Valeri" — Barbaros Julijos Kriudener (1764-1824), Rygoje 
gimusios vokietės, rašiusios prancūziškai, romanas. 

“Eženas de Rotlenas" — prancūzų rašytojos Adelaidės Ma- 
rijos Emilijos Flijelės Suzos Botelo romanas. 

“Panelė de Klermon" — prancūzų rašytojos Stefani Felisitė 
Diukrė de Sent Oben, grafienės de Žanlis (1746-1830), ro- 
manas. 

“Delfina" — prancūzų rašytojos Anos Luizos Žermenos de 
Stal (1766-1817) romanas. 


VI 


Šitai permainai įvykti užteko trijų mėnesių. Netru- 
kus turėjau susituokti su Leoniu. Iš visų popierių, 
kuriuos jis buvo pažadėjęs pateikti, atėjo tik gimi- 
mo liudijimas ir kilmės dokumentai. O turto įro- 
dymų, kurių buvo užprašęs per kitą juristą, vis ne- 
sulaukėme. Jis baisiai sielvartavo ir niršo dėl šio 
vėlavimo, kuris tolino mūsų vestuves. Vieną rytą Le- 
onis atėjo pas mus klaikiai priblokštas. Jis parodė 
mums voką be pašto ženklo, kurį sakėsi ką tik gavęs 
savais keliais. Laiške buvo pranešama, kad jo rei- 
kalų įgaliotinis miręs, o jo įpėdinis radęs dokumen- 
tus nesutvarkytus, todėl turįs nudirbti didžiulį dar- 
bą, kad tie dokumentai būtų pripažinti, ir prašąs 
dar savaitės arba dviejų, o tada galėsiąs pateikti jo 

kilnybei reikalaujamus popierius. Ši kliūtis Leonį 
siutino ir varė į neviltį; jis tvirtino mirsiąs iš nekan- 
trumo ir liūdesio, dar nepasibaigus toms dviems pra- 
keiktoms savaitėms. Jis susmuko į krėslą ir pravir- 
ko. 

Ne, donai Aleo, nesišypsokit, tai buvo ne apsi- 
mestinės ašaros. Norėdama jį nuraminti, ištiesiau 
jam ranką ir pajutau, kaip ji visa sudrėko, tada, 
sukrėsta ligi širdies gelmių, prapliupau raudoti. 

Vargšė motutė neištvėrė. Ji verkdama nubėgo į 
parduotuvę pas tėvą. 

— Tai šlykšti tironija, - pareiškė ji ir atitempė jį 
prie mūsų. - Pažiūrėkit į šiuos nelaimingus vaikus! 
Kaip galite priešintis jų laimei, matydamas jų kan- 
čias? Nejau norit nužudyti dukterį vien dėl tuščio 
formalumo? Argi tie popieriai neateis ir nebus pa- 
tikimi savaitę po vestuvių? Kojūs bijot? Nejau mūsų 
brangųjį Leonį laikote sukčium? Nejau nesupran- 
tat, kad jūsų užsispyrimas dėl tų turto įrodymų jį 
žeidžia, o Žiuljetą skaudina? 

Tėvas, priblokštas šitų priekaištų, o labiausiai ma- 
no ašarų, prisiekė niekada nė nemanęs būti toks 
reiklus ir padarysiąs viską, ko aš panorėsianti. Jis 
mane išbučiavo ir ėmė kalbėti su manim kaip su 
šešiamečiu vaiku, kurio užgaidoms nusileidžiama, 
kad nustotų rėkti. Atėjo teta ir prašneko ne taip 
švelniai. Ji net nepagailėjo priekaištų, kurie mane 
labai įskaudino. 

— Nekaltai ir gerai išauklėtai mergaitei, - tarė ji, — 
nedera rodyti, kad nekantrauja atsiduoti vyriškiui. 

— Iškart matyti, - lyg įgelta atšovė motina, - kad 
niekada nė vienam negalėjote atsiduoti. 

Tėvas nepakęsdavo, kai kas nors nepagarbiai elg- 
davosi su jo seseria. Jis stojo jos pusėn ir pareiškė, 
kad mūsų neviltis - tik vaikiškumas, kad savaitė grei- 
tai praeis. Mane mirtinai įžeidė kaltinimas nekan- 
travimu ištekėti, ir aš vos neverkiau, bet Leonio 
ašaros mane smarkiai paveikė ir aš negalėjau susi- 
valdyti. Tada jis atsistojo dar drėgnomis akimis ir 
degančiais skruostais ir, švelniai, viltingai šypsoda- 
mas, pribėgo prie tetos. Viena ranka jis suėmė te- 
tos rankas, kita - tėvo ir puolė ant kelių, maldau- 
damas nesipriešinti jo laimei. Jo manieros, balsas, 
veidas turėjo tokios galios, kuriai neįmanoma atsi- 
spirti, be to, vargšė tetulė pirmąkart matė vyriškį 
prie savo kojų. Bet koks pasipriešinimas sutirpo. Bu- 
vo paskelbti užsakai, atlikti visi pasiruošimo forma- 
lumai ir vestuvės numatytos kitą savaitę, nesvarbu, 
ar popieriai atkeliaus, ar ne. 

Kitą dieną buvo užgavėnės. Ponas Delpešas kėlė 
šaunią puotą; Leonis paprašė mus apsirengti 
turkėmis; jis mums nutapė žavingą akvarelę, ir 
siuvėjos stropiai ją nusikopijavo. Nebuvo pagailėta 
aksomo, siuvinėto atlaso, kašmyro. Bet neginčija- 
mą triumfą prieš visus puotos tualetus mums ga- 
rantavo brangakmenių gausybė ir grožis. Apyvar- 
ton buvo paleistos beveik visos tėvo atsargos: ant 
mūsų tvaskėjo rubinai, smaragdai, turkiai, plau- 
kus laikė briliantais papuošti tinkleliai ir egretės, 
buvome prisisegusios nuostabiai aptaisytų bran- 

gakmenių puokštes, mano korsažas ir net bateliai 
buvo išsiuvinėti puikiais perlais; neregėto grožio 
perlų vėrinys atstojo man diržą ir krito iki kelių. 
Mudvi turėjome dideles pypkes ir durklus, nusags- 
tytus ametistais, opalais, granatais; visas mano kos- 
tiumas buvo vertas mažiausiai trijų šimtų tūkstan- 
čių frankų. 

Leonis pasirodė tarp mūsų su stulbinančiu tur- 
kišku kostiumu. Su šiuo apdaru jis buvo toks gražus 
ir didingas, kad žmonės lipo ant suolų, norėdami 
pažiūrėti į mus. Mano širdis daužėsi it pašėlusi, 
didžiavausi iki beprotybės. Pats suprantate, pa- 
puošalai man ne kažką tereiškė. Leonio grožis, spin- 
desys, pranašumas prieš visus, kone jo kultas - ir 
visa tai mano, visa tai prie mano kojų! Nuo to galėjo 
apsvaigti ir ne tokia jauna galvelė. Tai buvo pasku- 
tine mano triumfo diena! Kokiais tik vargais ir pa- 
niekinimais nesumokėjau už tą tuščią blizgesį! 

Teta buvo persirengusi žyde ir ėjo mums iš pas- 
kos, nešina vėduoklėmis ir kvepalų buteliukais. Le- 
onis, norėdamas pelnyti jos draugiškumą, taip me- 
niškai sukūrė jos kostiumą, kad jis beveik poetiza- 
vo tetos charakterį ir rimtą, nuvytusį veidą. Vargšė 
Agata taip pat buvo apsvaigusi! Deja! Koks tas mo- 
terų protas! 

Buvome ten jau dvi ar tris valandas. Motina šoko, 
o teta plepėjo su kitomis nusenusiomis moterimis, 
kurios, kaip Prancūzijoje sakoma, puotose ramsto 
sienas. Leonis sėdėjo šalia manęs ir pusbalsiu 
kalbėjo su tokia aistra, kad nuo kiekvieno žodžio 

mano kraujyje įsižiebdavo kibirkštėlė. Staiga bal- 
sas apmirė jo lūpose. Jis išblyško it lavonas ir su- 
stingo lyg išvydęs šmėklą. Aš pasekiau jo padėrusį 
žvilgsnį ir už keleto žingsnių pamačiau žmogų, ku- 
ris ir man buvo nemalonus: tai buvo jaunuolis, var- 
du Anrietas, kuris praėjusiais metais prašė mano 
rankos. Nors jis buvo turtingas ir kilęs iš garbingos 
šeimos, motinai neatrodė vertas manęs, ir ji jo atsi- 
kratė, prasimetusi mano jaunumu. Bet kitų metų 
pradžioje jis primygtinai pakartojo prašymą ir po 
miestą pasklido gandai, esą jis mane beprotiškai įsi- 
mylėjęs; aš nesiteikiau kreipti į juos dėmesio, o mo- 
tina, kuri jį laikė pernelyg paprastu ir miesčionišku, 
kiek grubokai atstūmė jo piršimąsi. Dėl to jį prislėgė 
veikiau liūdesys negu apmaudas ir jis tučtuojau išvy- 
ko į Paryžių. Tada teta ir jaunosios draugės ėmė prie- 
kaištauti man, kad buvau jam tokia abejinga. Jis pui- 
kus jaunuolis, sakė jos, labai išsilavinęs ir kilnaus 
charakterio; tie priekaištai buvo man nusibodę. Ne- 
lauktas jo pasirodymas dabar, kai buvau tokia lai- 
minga su Leoniu, mane paveikė nemaloniai, tarsi 
tai būtų buvęs dar vienas priekaištas. Aš nusigręžiau 
ir apsimečiau jo nepastebėjusi, bet pro akis nepra- 
sprūdo keistas žvilgsnis, kurį jis metė į Leonį. Leo- 
nis čiupo mane už rankos ir nusivedė į gretimą salę 
valgyti ledų. Jis pridūrė, kad karštis jį vargina ir er- 
zina nervus. Aš juo patikėjau ir išraiškingą Anrieto 
žvilgsnį palaikiau vien pavydu. Mudu išėjome į ga- 
leriją; čia buvo mažai žmonių ir aš kurį laiką 
stovėjau, atsirėmusi į Leonio ranką. Jis buvo susi- 

jaudinęs ir sunerimęs, ir aš dėl to susirūpinau, bet 
jis atsakė, kad tai niekis, jis tik truputį negaluoja. 

Leonis buvo jau beatsigaunąs, bet aš pastebėjau, 
kad Anrietas seka mums įkandin; mane tai išvedė 
iš kantrybės. 

— Iš tiesų tas žmogus velkasi paskui mus lyg 
sąžinės priekaištas, — tyliai pasakiau Leoniui. — Ir 
ar jis tikrai žmogus? Man jis panašus į nusidėjėlio 
sielą, sugrįžusią iš ano pasaulio. 

— Koks žmogus? - krūptelėjo Leonis. - Kaip jūs 
jį pavadinot? Kur jis? Ko jam iš mūsų reikia? Ar 
jūs jį pažįstat? 

Trumpai papasakojau jam apie viską ir paprašiau 
nekreipti dėmesio į keistą Anrieto elgesį. Bet Leo- 
nis nieko neatsakė, tik pajutau, kad jo ranka, lai- 
kanti manąją, pasidarė šalta kaip numirėlio. Visą 
jo kūną nupurtė mešlungiškas drebulys, pamaniau, 
kad jis tuoj nualps, bet visa tai tetruko akimirką. 

— Man baisiai pakrikę nervai, - pasakė jis. — 
Turbūt teks eiti gultis. Galva degte dega, šitas tur- 
banas spaudžia kaip akmuo. 

— O Dieve! - sušukau. - Jei jūs išvyksit, šita nak- 
tis man pavirs amžinybe, o šventė - nepakeliama 
kančia. Pamėginkit nueiti į nuošalesnį kambarį ir 
valandėlei nusiimti turbaną, mes paprašysim kele- 
to lašų eterio ir nuraminsim jūsų nervus. 

— Taip, jūsų teisybė, mano geroji, brangioji Žiul- 
jeta, mano angele. Galerijos gale yra buduaras, kur 
greičiausiai būsim vieni. Mažumėlę pailsėjus, man 
palengvės. 

Šitaip kalbėdamas jis skubiai nusivedė mane į bu- 
duarą: jis veikiau bėgo, negu ėjo. Užpakaly išgir- 
dau žingsnius. Atsigręžusi pamačiau Anrietą, kuris 
vis artėjo ir atrodė, lyg mus persekiotų. Pamaniau, 
kad jis išprotėjo. Siaubas, kurio Leonis jau nebe- 
pajėgė slėpti, galutinai sujaukė mano mintis. Mane 
suėmė prietaringa baimė, kraujas sustingo lyg ko- 
kiame košmare, ir daugiau neįstengiau žengti nė 
žingsnio. Tuo metu Anrietas mus pavijo ir uždėjo 
Leoniui ant peties ranką, kuri man pasirodė lyg me- 
talinė. Leonis stovėjo it perkūno trenktas, tik link- 
telėjo galva, tartum iš šios grėsmingos tylos būtų 
atspėjęs kažkokį klausimą ar įsakymą. Tada Anrie- 
tas nuėjo ir aš pajutau, kad jau galiu atplėšti kojas 
nuo parketo. Dar užtekau jėgų nusekti paskui Le- 
onį į buduarą, o ten kritau ant otomanės tokia pat 
išbalusi ir sukrėsta kaip ir jis. 


VII 


Kurį laiką Leonis sėdėjo priblokštas, paskui su- 
kaupęs jėgas puolė man po kojų. 

- Žiuljeta, - tarė jis, - aš žuvęs, jei nemyli manęs 
iki beprotybės! 

— O dangau! Ką tai reiškia? — sušukau nieko 
nesuprasdama ir rankomis apsivijau Leonio kak- 
lą. 

— O tu manęs taip nemyli! —- su nerimu toliau 
kalbėjo jis. - Juk aš Žuvęs, tiesa? 

— Myliu tave visa siela ir visomis savo jėgomis! — 
verkdama sušukau aš. —- Ką reikia daryti, kad tave 
išgelbėčiau? 

— O, tu niekada to nesutiksi! - sugniužęs pasakė 
jis. - Aš nelaimingiausias iš visų žmonių. Tu vienin- 

telė moteris, kurią kada nors mylėjau, Žiuljeta, ir 
kai jau buvau tave begaunąs, mano širdie, mano gy- 
venime, prarandu tave amžinai!.. Man belieka tik 
numirti. ! 

— Dieve mano, Dieve! - sušukau. - Nejau jūsne- 
galite kalbėti? Nejau negalite pasakyti, ko iš manęs 
norit? 

— Ne, aš negaliu kalbėti, - atsakė jis. - Mano gy- 
venimą slegia baisi, siaubinga paslaptis, ir aš nieka- 
da negalėsiu tau jos atskleisti. Kad įstengtum mane 
mylėti, sekti paskui mane, mane guosti, reikėtų būti 
daugiau negu moteriai, gal net daugiau negu ange- 
lui!.. 

— Kad įstengčiau tave mylėti! Sekti paskui tave! - 
tariau jam. — Argi po keleto dienų netapsiu tavo 
žmona? Tau pakaks pasakyti žodį, ir aš, jei norėsi, 
seksiu paskui tave į pasaulio kraštą, nesvarbu, kaip 
man ar tėvams būtų skaudu. 

— Ar tai tiesa, o mano Žiuljeta? - džiaugsmo pa- 
gautas sušuko jis. —- Tu seksi paskui mane? Dėl 
manęs viską paliksi?.. Gerai! Jei taip mane myli, aš 
išgelbėtas! Važiuojam, važiuojam tuoj pat... 

— Ką jūs sau galvojat, Leoni? Argi mes vedę? — 
paklausiau. 

— Mes negalime susituokti, - trumpai, ryžtingai 
nukirto jis. 

Buvau priblokšta. 

— Jei nenori manęs mylėti, jei nenori su manim 
bėgti, - toliau kalbėjo jis, - man belieka tik viena: 
nusižudyti. 

Šiuos žodžius jis ištarė taip tvirtai, kad aš su- 
drebėjau visu kūnu. 

— Bet kas gi čia darosi? —- nesusigaudžiau. —- Ar aš 
sapnuoju? Kas gali sutrukdyti mūsų santuokai, kai 
viskas nuspręsta, kai tėvas jums pažadėjo? 

— Vienas žodis žmogaus, kuris jus įsimylėjęs ir 
nori sutrukdyti jums tapti mano žmona. 

— Aš jo nekenčiu, niekinu jį! - sušukau. - Kur 
jis? Aš jį sugėdinsiu už tokį niekingą persekioji- 
mą ir šlykštų kerštą... Ką jis gali tau padaryti, Le- 
oni? Argi tavo reputacijai baisūs jo puldinėjimai, 
argi tu vienu žodžiu nesutrinsi jo į dulkes? Argi 
tavo dorybė ir jėga ne tokios pat tvirtos ir grynos 
kaip auksas? O Viešpatie! Aš numanau: tu nusi- 
gyvenęs! Dokumentai, kurių lauki, atneš blogas 
žinias. Anrietas tai Žino ir grasina perspėti mano 
tevus. Jo elgesys žemas, bet nebijok, mano tėvai 
geri, jie mane dievina. Pulsiu jiems po kojų, pa- 
grasinsiu tapti vienuole. Tu paprašysi kaip vakar 
ir perkalbėsi juos, esu tikra. Juk aš turtinga už 
du. Tėvas nenorės pasmerkti manęs mirti iš skaus- 
mo, motina už mane užtars... Mes trise būsim stip- 
resni ]ž tetą ir jį įtikinsim. Na, neliūdėk, Leoni, 
ši kliūtis negali mūsų išskirti, tai neįmanoma. Jei 
tėvai būtų tokie užsispyrę, tuomet aš su tavim 
pabėgčiau... 

— Bėkim tuoj pat, - niūriai tarė Leonis, - nes jie 
bus nepalenkiami. Be nusigyvenimo, yra dar kai 
kas, pragariškas daiktas, kurio negaliu tau pasa- 
kyti. Ar tu gera, ar kilni? Ar tu tokia moteris, apie 

kokią svajojau ir kokią tariausi radęs? Ar moki būti 
didvyriška? Ar supranti didžius dalykus, ar sugebi 
besąlygiškai prisirišti? Pažiūrėsim, Žiuljeta, ar tu 
miela, graži moteris, kurią man bus gaila palikti, 
ar angelas, pasiųstas Dievo mano nevilčiai nu- 
malšinti. Ar jauti, kaip gražu, kaip nepaprastai tau- 
ru pasiaukoti dėl mylimojo? Argi tavo sielos ne- 
jaudina tai, kad laikai savo rankose žmogaus gy- 
vybę ir likimą ir kad gali jam visa pasišvęsti? Ak, 
kodėl negalime pasikeisti vaidmenimis? Kodėl aš 
nesu tavo vietoje? Su kokia laime, su kokiu 
džiaugsmu paminčiau dėl tavęs bet kokius jaus- 
mus, bet kokias pareigas!.. 

— (Gana, Leoni! — nutraukiau. - Savo kalbomis 
jūs varot mane iš proto. Pasigailėkit, pasigailėkit ma- 
no vargšės motinos, tėvo, mano garbės. Jūs norit 
mane pražudyti... 

— Ak! - sušuko jis. — Tu galvoji apie visa tai, o ne 
apie mane. Sveri tėvų skausmą, bet nesiteiki dėti 
ant svarstyklių manojo! Tu manęs nemyli... 

Aš užsidengiau veidą rankomis ir ėmiau šauktis 
Dievo, klausiausi Leonio raudų ir maniau, kad 
išprotėsiu. 

— Gerai, - tariau jam. - Tu to nori ir turi teisę 
reikalauti. Kalbėk, sakyk, ko geidauji, ir aš tau pa- 
klusiu. Argi mano valia ir siela nepriklauso tau? 

— Neturime kada gaišti, - atsakė Leonis. - Po 
valandos reikia būti kelyje, kitaip tau nebus įmano- 
ma pabėgti. Mus seka vanago akis. Bet jei nori, mes 
jį apgausim. Ar tu šito nori, ar nori? 

Jis kaip beprotis suspaudė mane glėbyje. Iš jo 
krūtinės išsiveržė skausmingas riksmas. Aš atsakiau 
“taip", nežinodama, ką sakanti. 

— Gerai, greitai grįžk į puotą, - paliepė jis man, - 
ir nerodyk susijaudinimo. Jei kas nors ims tave 
klausinėti, sakyk, kad truputį negaluoji, bet nesi- 
leisk išvedama namo. Šok, jei reikės. Ypač būk at- 
sargi, jei tave užkalbins Anrietas, nepykdyk jo, pri- 
simink, kad mano likimas dar valandą bus jo ran- 
kose. Po valandos grįšiu su domino. Į gobtuvą būsiu 
įsisegęs šį kaspiną. Tu jį atpažinsi, tiesa? Tada sek 
paskui mane ir, svarbiausia, dėkis rami, abejinga, 
būk veidmainė. Taip reikia, atmink visa tai. Ar 
pajėgsi? 

Aš atsistojau ir priglaudžiau rankas prie skaus- 
mo draskomos krūtinės. Man džiūvo gerklė, veidai 
liepsnojo kaip ugnis, buvau lyg girta. 

— Eime, eime, - paragino jis. 

Jis išstūmė mane į puotos salę ir dingo. Motina 
manęs ieškojo. Iš tolo pamačiau, kokia ji suneri- 
musi, ir norėdama išvengti klausinėjimo, skubiai 
priėmiau kvietimą šokti. 

Aš šokau, bet nežinau, kaip nenumiriau pasibai- 
gus kadriliui - tiek pastangų prireikė. Kai grįžau į 
savo vietą, motina jau buvo išėjusi šokti valso. Pa- 
mačiusi, kad aš šoku, ji nusiramino ir vėl ėmė links- 
mintis pati. Teta, užuot pasidomėjusi, kur buvau, 
mane išbarė. Taip buvo dar geriau, nes nereikėjo 
atsakinėti ir meluoti. Viena iš draugių išsigandusi 
paklaus, kas man ir kodėl aš tokia susijaudinusi. 

Atsakiau, kad ką tik man buvo užėjęs baisus kosu- 
lys. 

— Tau reikia pailsėti ir daugiau nešokti, - pa- 
tarė ji. 

Bet aš buvau nusprendusi vengti motinos žvilgs- 
nio, bijojau jos rūpesčio, švelnumo ir savo sąžinės 
priekaištų. Pamačiau ant suolo paliktą jos nosinaitę, 
paėmiau ją, prisidėjau prie veido, priglaudžiau prie 
lūpų ir apipyliau karštligiškais bučiniais. Draugė pa- 
manė, kad vėl ėmiau kosėti, ir aš iš tiesų apsime- 
čiau kosinti. Nežinojau, kaip prastumti tą lemtingą 
valandą, kurios tebuvo praslinkę vos pusė. Teta pa- 
stebėjo, jog aš smarkiai sloguoju, ir pasakė eisianti 
perspėti motinos, kad važiuotumėm namo. Šis gra- 
sinimas mane išgąsdino, ir aš skubiai priėmiau kvie- 
timą šokti. Atsidūrusi tarp šokėjų, pamačiau, kad 
esu pakviesta valso. Kaip beveik visos merginos, nie- 
kada nešokau valso. Bet atpažinusi, kad mane lai- 
ko apkabinęs niūrusis Anrietas, iš siaubo nedrįsau 
atsisakyti. Jis įtraukė mane į šokio sūkurį, ir greitas 
sukimasis galutinai sujaukė smegenis. Svarsčiau, ar 
tik man nesivaidena viskas, kas dedasi aplinkui, ar 
tik aš neguliu lovoje karščiuodama, o ne šoku valsą 
su žmogum, kuris kelia man siaubą. Paskui prisimi- 
niau, kad manęs pasiimti turi ateiti Leonis. Pažvel- 
giau į motiną: ji rodės skraidė šokėjų rate, lengva, 
linksmutė. Tariau sau, kad tai neįmanoma, kad ne- 
galiu šitaip palikti motinos. Pajutau, jog Anrietas 
spaudžia mane glėbyje, o jo akys ryte ryja prie jo 
palinkusį mano veidą. Aš vos nesurikau ir ne- 

pabėgau. Bet prisiminiau Leonio žodžius: “Dar va- 
landą mano likimas bus jo rankose". Aš paklusau. 
Mes trumpam sustojome. Jis mane užkalbino. 
Neišgirdau, ką jis sakė, ir šypsodama atsakiau bet 
ką. Tada pajutau, kaip kažkieno drabužiai 
brūkštelėjo per nuogas rankas ir pečius. Nereikėjo 
nė atsisukti, atpažinau vos juntamą Leonio alsavi- 
mą. Pasiprašiau nuvedama į vietą. Po akimirkos juo- 
du domino apsivilkęs Leonis pasiūlė man ranką. Aš 
nusekiau paskui jį. Mudu prasibrovėm pro minią, 
nežinia kokiu stebuklu pasprukom nuo pavydaus 
Anrieto žvilgsnio ir motinos akių, nes ji vėl buvo 
pradėjusi manęs dairytis. Drąsiai praėjau pro pen- 
kis šimtus liudininkų, ruošdamasi pabėgti su Leo- 
niu, todėl niekas to ir nepastebėjo. Mudu prasi- 
skverbėm pro prieškambaryje susigrūdusius žmo- 
nes. Keletas jų ėmė apsiaustus, atpažino mus ir nu- 
sistebėjo, kad aš leidžiuosi laiptais be motinos, bet 
jie jau skirstėsi ir negalėjo paskleisti šios žinios puo- 
toje. Kai atsidūrėme kieme, Leonis nusitempė ma- 
ne prie šoninių vartelių, pro kuriuos nevažinėjo ka- 
rietos. Galiuką pabėgėjome tamsia gatve, paskui at- 
sidarė pašto karietos durelės, Leonis įkėlė mane į 
Ją, susupo į platų kailiais pamuštą apsiaustą, ant gal- 
vos užmaukšlino kelioninę kepuraitę ir akimirks- 
niu užpakaly pasiliko apšviestas pono Delpešo na- 
mas, gatvė ir miestas. 

Kiaurą parą važiavome, neišlipdami iš karietos. 
Kiekvienoje stotelėje, kur būdavo keičiami arkliai, 
Leonis truputį pakeldavo langelį, iškišdavo ranką, 

numesdavo vežėjams keturiskart daugiau, negu jie 
paprastai gaudavo, skubiai įtraukdavo ranką ir vėl 
nuleisdavo užuolaidėles. Man nė į galvą nešovė 
skųstis nuovargiu ar alkiu. Sėdėjau sukąstais danti- 
mis, įtemptais nervais. Negalėjau išlieti nė ašaros, 
ištarti nė žodžio. Leoniui, atrodo, labiau rūpėjo jo 
paties baimė, ar mūsų niekas nesiveja, negu mano 
skausmas ir kančios. Mes sustojome prie pilies ne- 
toli kelio. Paskambinome prie sodo vartų. Ilgai pa- 
laukus, atėjo tarnas. Buvo antra valanda ryto. Pa- 
galiau jis burbėdamas priėjo prie mūsų ir prikišo 
žibintą Leoniui prie veido; vos jį atpažinęs, tarnas 
puolė atsiprašinėti ir nuvedė mus vidun. Pilis man 
pasirodė tuščia ir apleista. Vis dėlto tarnas man ati- 
darė duris į gana padorų kambarį. Akimirksniu bu- 
vo užkurtas židinys, paklota lova, o tada prisistatė 
moteris manęs nurengti. Man buvo užėjęs kažkoks 
proto užtemimas. Židinio šilima pamažėliais mane 
atgaivino, ir aš susivokiau sėdinti šalia Leonio su 
peniuaru, palaidais plaukais, bet jis nekreipė į ma- 
ne dėmesio. Jis kišo į skrynią brangius drabužius, 
perlus ir deimantus, kuriais dar prieš valandėlę bu- 
vome pasipuošę. Brangenybės, kuriomis buvo ap- 
sisagstęs Leonis, daugiausia priklausė tėvui. Moti- 
na, norėdama, kad jo kostiumas ištaiga nenusileistų 
mūsiškiams, paėmė jas iš parduotuvės ir be žodžių 
paskolino jam. Kai pamačiau visus šiuos turtus su- 
krautus į skrynią, mane užplūdo mirtina gėda dėl 
šios savotiškos vagystės ir aš padėkoj::u Leoniui, kad 
jis susiprato išsiųsti juos tėvui. Nežinau, ką jis man 

atsakė, o paskui pridūrė, kad galiu miegoti ketu- 
rias valandas, ir paprašė pasinaudoti jomis, dėl nie- 
ko nesielvartauti ir nesirūpinti. Jis pabučiavo ma- 
no nuogas kojas ir išėjo. Neturėjau jėgų nusigauti 
iki lovos. Užmigau krėsle prie ugnies. Šeštą valan- 
dą ryto buvau prižadinta, gavau šokolado ir vyriškus 
drabužius. Paklusniai papusryčiavau ir apsirengiau. 
Tada atėjo Leonis, ir prieš aušrą mudu palikome tą 
paslaptingą pilį; aš niekada nesužinojau nei jos var- 
do, nei tikslios vietos, nei savininko, kaip ir dauge- 
lio kitų tokių priebėgų, kurios kelionėje bet kokią 
valandą atverdavo mums duris, vien ištarus Leonio 
vardą. 

Kuo ilgiau keliavome, tuo ramesnis darėsi Leo- 
nio elgesys ir švelnesnė kalba. Aš buvau paklusni, 
pririšta prie jo aklos aistros, buvau instrumentas, 
kurio visas stygas jis virpino pagal savo norą. Jei jis 
užsisvajodavo, aš nugrimzdavau į melancholiją, jei 
jis pralinksmėdavo, aš užmiršdavau visą liūdesį ir 
graužatį ir imdavau šypsotis iš jo pokštų, jei jį pa- 
gaudavo aistra, aš nuvydavau varginančias mintis, 
nusišluostydavau sekinančias ašaras ir atrasdavau 
jėgų jį mylėti ir kalbėti jam apie savo meilę. 


VIII 


Mes atvykome į Ženevą, kur išbuvome tik tiek, kiek 
reikia pailsėti. Netrukus nusigavome tolyn į Švei- 
cariją ir tada nustojome nerimauti, kad mus ten per- 
sekios ir užklups. Nuo pat pabėgimo Leonis troško 
surasti mudviem malonią, ramią vietelę, kur galėtu- 
me amžinai gyventi vienu du meilės ir poezijos ku- 
piną gyvenimą. Ši palaiminga svajonė išsipildė. 
Madžorės ežero slėnyje radome nuostabų namelį, 
stovintį vaizdingoje vietoje. Už labai nedidelius pi- 
nigus patogiai jį įsirengėm ir nuo balsadžio pradžios 
išsinuomojom. Ten praleidome šešis svaiginančios 
laimės mėnesius, už kuriuos visą gyvenimą dėkosiu 
Dievui, nors jis mane privertė brangiai už juos su- 
mokėti. Mes buvome visiškai vieni ir nebendravo- 

me su likusiu pasauliu. Mums patarnavo du jauna- 
vedžiai, linksmi storuliai, ir žiūrėdami į jų santarvę, 
dar labiau džiaugėmės savąja. Žmona tvarkėsi na- 
muose ir virtuvėje, vyras ganė karvę ir dvi ožkas, 
kurios buvo visa mūsų banda, melžė pieną ir spaudė 
sūrius. Keldavomės labai anksti, ir kai būdavo 
gražus oras, pusryčiaudavome už keleto žingsnių 
nuo namų, gražiame sode, kurio vaismedžiai, pa- 
likti gamtos priežiūrai, leido į visas puses vešlias 
šakas, apkibusias ne tiek vaisiais, kiek žiedais ir la- 
pais. Paskui eidavom pasivaikščioti į slėnį arba kop- 
davom į kalnus. Pamažėliais įpratom prie ilgų kla- 
jonių ir kasdien atrasdavom kokią naują vietelę. 
Kalnų kraštai tuo ir patrauklūs, kad juos galima il- 
gai tyrinėti, kol sužinai visas paslaptis ir gražius kam- 
pelius. Kai išsiruošdavom į ilgą kelionę, mūsų links- 
masis mažordomas Žoanas sekdavo iš paskos, 
nešinas maisto pintine, ir nieko nebūdavo žavinges- 
nio už tas puotas ant žolės. Leonis būdavo išrankus 
tik dėl to, ką vadino savo valgykla. Pagaliau, kai kal- 
no atšlaitėje rasdavom mažytę progumėlę, priau- 
gusią minkštos žolės ir apsaugotą nuo vėjų bei 
saulės, su gražiu vaizdu ir upeliu šalimais, persigėru- 
siu kvepiančių žolynų aromatu, jis pats paklodavo 
ant žemės baltą staltiesę ir išdėliodavo valgius. 
Žoaną nusiųsdavo pririnkti žemuogių ir įmerkti į 
šaltą srauto vandenį butelių vyno. Tada uždegdavo 
spiritinę krosnelę ir minkštai išvirdavo kiaušinius. 
Po šaltos mėsos ir vaisių aš tokiu pat būdu sutaisy- 
davau jam puikią kavą. Šitaip tarp romantiškų 

užkampio grožybių naudojomės kai kuriais civili- 
zacijos patogumais. 

Kai oras būdavo prastas, - o pavasario pradžioje 
taip pasitaikydavo dažnai, - užsikurdavom židinyje 
didžiulę ugnį, kad apsaugotumėm nuo drėgmės sa- 
vo būstą, suręstą iš eglinių rąstų. Mudu apsistatyda- 
vom širmomis, kurias Leonis pats darė, kalė ir piešė. 
Gerdavome arbatą, o kol jis rūkydavo ilgą turkišką 
pypkę, aš jam skaitydavau. Vadindavom šitai savo fla- 
mandiškomis dienomis. Nors ir ne tokios linksmos, 
jos buvo gal net mielesnės už kitas. Leonis turėjo 
nuostabų talentą tvarkyti gyvenimą taip, kad jis būtų 
malonus ir lengvas. Nuo pat ryto jis įkinkydavo pro- 
tą ir imdavo sudarinėti dienotvarkę, skirstyti valan- 
das, o kai dienotvarkė būdavo baigta, atnešdavo ją 
parodyti man. Aš jai visada karštai pritardavau, ir 
mes jos tiksliai laikydavomės. Taigi nuobodulys, vi- 
sada kamuojantis atsiskyrėlius ir net vienišus įsi- 
mylėjėlius, niekada prie mūsų neprisėlino. Leonis 
žinojo, ko reikia vengti ir ko paisyti, kad išsaugotum 
dvasios ramybę ir kūno žvalumą. Jis mokė mane vi- 
so to su neregėtu švelnumu, o aš klausydavau jo kaip 
vergė šeimininko ir niekada nepriešiaraudavau nė 
vienam jo norui. Pavyzdžiui, jis sakydavo, kad dviejų 
mylinčių būtybių pasikeitimas mintimis yra nuosta- 
biausias dalykas, bet jis gali virsti pačiu blogiausiu, 
jeigu juo piktnaudžiausi. Todėl jis paskyrė mūsų po- 
kalbių laiką ir vietą. Kiaurą dieną mes dirbdavom. 
Aš šeimininkavau, ruošiau jam skanėstus arba pati 
lyginau skalbinius. Jis buvo be galo jautrus šiems pra- 

bangos niekučiams ir dvigubai juos vertino mūsų at- 
siskyrėliškame užkampyje. Leonis iš savo pusės 
stengėsi patenkinti visus mūsų poreikius ir paleng- 
vinti vienatvės nepatogumus. Jis po truputį išmanė 
visus amatus: meistravo baldus, įstatinėjo spynas, 
darė medines ir spalvoto popieriaus pertvaras, valė 
kaminus, kad nerūktų, skiepijo vaismedžius, mokėjo 
atvesti upelio vandenį ir paleisti aplink namą. Jis vi- 
sada dirbo ką nors naudinga, ir visada viską darė ge- 
rai. Kai pritrūkdavo didelių darbų, tapydavo akvare- 
le, iš eskizų, brūkštelėtų mūsų albumuose per pasi- 
vaikščiojimus, piešdavo žavingus peizažus. Kartais 
vienas leisdavosi į slėnį ir kurdavo eiles, o netrukus 
sugrįždavo man jų padeklamuoti. Dažnai jis mane 
rasdavo tvarte su prijuoste kvepiančių žolių, kurias 
labai mėgsta ožkos. Mano gražiosios globotinės ėdė 
man nuo kelių. Viena buvo balta be jokios dėmelės, 
i1r mes ją vadinome Sniegule. Ji atrodė švelni ir me- 
lancholiška. Kita buvo geltona lyg gemzė, juoda barz- 
da ir juodomis kojomis; ji buvo dar visai jaunutė, išdy- 
kusiu laukiniu snukučiu. Mes ją vadinome Daniele. 
Karvė buvo vardu Saulutė. Ji buvo žala su juodais 
dryžiais per šonus, lyg tigras. Karvutė dėdavo galvą 
man ant peties, ir kai Leonis mane šitaip užtikdavo, 
vadindavo savo mergele prakartėlėje. Jis numesda- 
vo man albumą ir imdavo diktuoti eiles, kurios be- 
veik visada būdavo skirtos man. Tai buvo meilės ir 
laimės himnai, kurie man atrodė dangiški ir veikiau- 
siai iš tiesų tokie buvo. Juos rašydama be žodžių verk- 
davau, o kai baigdavau, Leonis sakydavo: 

— Na kaip? Ar manai, kad jos prastos? 

Aš pakeldavau į jį ašaromis paplūdusį veidą. Jis 
nusijuokdavo ir karštai mane apkabindavo. 

Paskui sėsdavosi ant kvepiančio šieno ir imdavo 
skaityti užsienines eiles, kurias iškart ir versdavo stul- 
binamai greitai ir tiksliai. Aš tuo tarpu tvarto priete- 
moje verpdavau linus. Reikia žinoti, kokie neprie- 
kaištingai švarūs šveicarų tvartai, kad suprastum, 
kodėl mes saviškį pavertėm svetaine. Tvartą kirto 
sraunus kalnų upelis, kuris nuolat jį plovė ir džiugi- 
no mus savo čiurlenimu. Prie mūsų kojų gėrė nami- 
niai karveliai, o po nedidele arkada, pro kurią van- 
duo patekdavo vidun, maudėsi ir vogė rastus grūde- 
lius įžūlūs žvirbliai. Karštomis dienomis čia būdavo 
vėsiausia, kai atidarydavom visus langelius, o šaltu 
metu - šilčiausia, kai šiaudais ir viržiais užkamšyda- 
vom visus plyšius. Dažnai Leonis, pavargęs nuo skai- 
tymo, užmigdavo ant ką tik nušienautos žolės, o aš 
mesdavau darbą ir žiūrėdavau į jo gražų veidą, kurį 
ramus miegas sutaurindavo dar labiau. 

Per šias dienas, kupinas tokios pilnatvės, mudu 
kalbėdavomės mažai, nors beveik visada būdavom 
kartu; mes persimesdavom keletu meilių žodžių, ap- 
dovanodavom viens kitą švelnia glamone ir paska- 
tindavom dirbti. Bet kai ateidavo vakaras, Leonis 
suglebdavo kūnu ir pagyvėdavo protu; tomis valan- 
domis jis būdavo mieliausias ir šitą laiką palikdavo 
mūsų meilei išlieti. Maloniai pavargęs per dieną, 
jis atsiguldavo prie mano kojų ant samanų kokioje 
gražioje vietelėje kalno atšlaitėje netoli namų. Iš 

ten mudu žiūrėdavom į žėrintį saulėlydį, į liūdną 
dienos pabaigą, į rimtą, iškilmingą nakties atėjimą; 
žinojome, kada užteka bet kuri žvaigždė, ant ko- 
kios viršūnės kiekviena jų turi įsižiebti. Leonis pui- 
kiai išmanė astronomiją, bet Žoanas beveik taip pat 
gerai buvo perpratęs šį piimenų mokslą ir vadin- 
davo šviesulius kitokiais vardais, dažnai poetiškes- 
niais ir raiškesniais negu mūsiškiai. Pasišaipęs iš jo 
kaimiško pedantizmo, Leonis siųsdavo jį į pakalnę 
dūdele pašvilpauti piemenų melodijos. Tie šaižūs 
garsai, skriedami iš toli, įgaudavo nesuvokiamo švel- 
numo. Leonis nugrimzdavo į svajones, ir ta jo būse- 
na panėšėjo į ekstazę. Paskui, kai visiškai sutemda- 
vo, kai nakties tylą retkarčiais perplėšdavo tik gai- 
lus kokio kalnų paukščio klyksmas, kai aplink mus 
žolėje sušvisdavo jonvabaliai ir virš galvų eglėse 
sušiušėdavo drungnas vėjelis, Leonis tarsi pabus- 
davo iš svajonių ar sugrįždavo iš kito gyvenimo; jo 
siela užsidegdavo, ir mano širdį užtvindydavo jo aist- 
ringa kalba; jis su įkvėpimu kreipdavosi į dangų, 
vėją, aidą, į visą gamtą, suspausdavo mane glėbyje 
ir imdavo karštligiškai glamonėti, o paskui pravirk- 
davo iš meilės ant mano krūtinės ir apsiraminęs api- 
berdavo mane meiliausiais, svaigiausiais žodžiais. 
O! Kaip galėjau nemylėti to žmogaus, kuriam ne- 
buvo lygių gerais ir blogais jo gyvenimo tarpsniais? 
Koks jis tada buvo mielas, koks gražus! Kaip jo vy- 
riškam veidui tiko įdegimas, kuris visai nepalietė 
aukštos baltos kaktos virš juodų it derva antakių! 
Kaip jis mokėjo mylėti ir kaip mokėjo tai pasakyti! 

Kaip mokėjo tvarkyti gyvenimą ir jį gražinti! Kaip 
galėjau nepersiimti aklu pasitikėjimu, kaip galėjau 
nepriprasti prie besąlygiško paklusnumo? Kad ir ką 
jis sakė, kad ir ką darė, viskas buvo gera, gražu, ma- 
lonu. Jis buvo kilnus, jautrus, subtilus, didvyriškas, 
jam patikdavo lengvinti skurdą ar negalias vargšams, 
kurie pasibelsdavo į mūsų duris. Kartą jis puolė į 
srautą ir rizikuodamas gyvybe išgelbėjo jauną pie- 
menį; vieną naktį praklaidžiojo po sniegynus tarp 
baisiausių pavojų, norėdamas padėti pasiklydusiems 
keleiviams, kurie šaukėsi pagalbos. O! Kaip, iš tiesų 
kaipgi galėjau nepasitikėti Leoniu? Kaip galėjau bi- 
joti ateities? Nesakykit daugiau, kad buvau lengva- 
tikė ir silpna. Tie šeši meilės mėnesiai būtų amžiams 
pavergę stipriausią moterį. Aš buvau pavergta ga- 
lutinai, Žiauri graužatis, kad palikau tėvus, mintys 
apie jų skausmą pamažu slopo ir pradingo beveik 
visai. O, to Žmogaus galybė beribė! 

Žiuljeta nutilo ir nugrimzdo į liūdnas svajones. 
Kažkur laikrodis išmušė vidurnaktį. Pasiūliau jai eiti 
ilsėtis. 

— Ne, - atsakė ji, - jei jums nenusibodo manęs 
klausytis, noriu pasakoti toliau. Žinau, kad užkro- 
viau savo sielai sunkią naštą ir kad baigusi daugiau 
nieko nejausiu, nieko neprisiminsiu ilgai, ilgai. No- 
riu pasinaudoti jėgomis, kurios šiandien mane 
užplūdo. 

- Taip, Žiuljeta, tavo teisybė, - pritariau jai, - išsi- 
trauk durklą iš krūtinės, ir tau palengvės. Bet pasa- 
kyk, vargše mergaite, kodėl keistas Anrieto elgesys 

puotoje ir bailus Leonio paklusnumas vien to žmo- 
gaus žvilgsniui nesukėlė tau abejonių, neišgąsdino? 

— Ko gi galėjau bijoti? —- atsakė Žiuljeta. - Aš 
taip menkai nutuokiau apie gyvenimą ir Žmonių 
niekšiškumą, kad nieko nesupratau tame slapuka- 
vime. Leonis sakė turįs baisią paslaptį, ir aš įsivaiz- 
davau tūkstantį romantiškų nelaimių. Tuomet lite- 
ratūroje buvo madinga rodyti ir kalbinti personažus, 
slegiamus keisčiausių, neįtikėtiniausių prakeiksmų. 
Teatrų pjesės ir romanai knibždėte knibždėjo bu- 
delių sūnų, didvyriškų šnipų, dorybingų Žžmogžudžių 
ir katorgininkų. Kartą perskaičiau “Frederiką Stin- 
dalą", paskui man į rankas pakliuvo Kuperio “Šni- 
pas“. Nepamirškit, kad buvau visai vaikas ir degiau 
aistra, todėl širdis lenkė protą. Įsivaizdavau, kad ne- 
teisinga, kvaila visuomenė pasmerkė Leonį už kilnų, 
bet neatsargų poelgį, už netyčinį prasižengimą ar- 
ba kuo nors apkaltino jį, apakinta Žiauraus prieta- 
ro. Prisipažinsiu, mano vargšė jauna galvelė net 
įžvelgė ypatingą žavesį šioje nesuvokiamoje paslap- 
tyje, o moters siela baisiausiai užsiliepsnojo, radusi 
progą paaukoti savo likimą, kad tik palengvintų my- 
limajam gražias, poetiškas kančias. 

— Leonis tikriausiai pastebėjo tą romantinį polėkį 
ir juo pasinaudojo? - paklausiau Žiuljetos. 

— Taip, - atsakė ji. - Taip ir buvo. Tačiau jis padėjo 
tiek pastangų man suvilioti tik todėl, kad mane 
mylėjo ir norėjo bet kokia kaina pelnyti mano meilę. 

Mudu valandėlę tylėjome, paskui Žiuljeta vėl 
tęsė savo pasakojimą. 


IX 


Atėjo žiema. Mes nutarėm verčiau kentėti jos 
rūstybę, negu palikti savo brangųjį prieglobstį. Le- 
onis sakė, kad niekada nebuvo toks laimingas, kad 
aš vienintelė moteris, kurią jis kada nors mylėjo, 
kad norėtų atsižadėti pasaulio, gyventi ir mirti ma- 
no glėbyje. Malonumų pomėgis, lošimo aistra - vis- 
kas pradingo, viskas buvo užmiršta amžinai. O, kaip 
aš buvau dėkinga tam žmogui, tokiam pranašiam, 
tokiam išlepintam, už tai, kad be gailesčio atsisakė 
prabangaus, svaiginančio gyvenimo, švenčių ir užsi- 
darė su manim lūšnoje! Ir būkite tikras, donai Aleo, 
tuomet Leonis manęs neapgaudinėjo. Teisybė, jis 
turėjo svarbių priežasčių slėptis, bet taip pat teisybė, 
kad jis buvo laimingas savo priebėgoje ir mylėjo ma- 

ne. Argi jis galėjo dėtis toks ramus visus tuos šešis 
mėnesius ir nė dienelės nepersimainyti? Ir kodėl 
jis turėjo manęs nemylėti? Buvau jauna, graži, vis- 
ką dėljo palikau, dievinau jį. Klausykit, aš neklystu 
dėl jo charakterio, aš viską Žinau ir viską jums pa- 
pasakosiu. Jo siela šlykšti ir sykiu graži, niekinga ir 
sykiu didi, ir kai neturi jėgų šio žmogaus neapkęsti, 
tai myli jį ir tampi jo grobiu. 

Žiema prasidėjo tokia atšiauri, jog pasilikti slėny- 
je pasidarė be galo pavojinga. Per keletą dienų snie- 
gas užvertė kalvą ir net mūsų trobelę; jis grėsė mus 
praryti ir numarinti badu. Leonis spyrėsi likti, norėjo 
apsirūpinti maistu ir mesti iššūkį priešui, bet Žoanas 
pasakė, kad tikrai pražūsim, jeigu nepasitrauksim 
kaip galima greičiau, kad tokios žiemos nebuvo jau 
dešimt metų ir kad per polaidį namelį lyg plunks- 
nelę nušluos sniego lavinos, nebent šventas Bernar- 
das ar Lavinų Dievo Motina padarytų stebuklą. 

— Jei būčiau vienas, — sakė Leonis, — norėčiau 
palaukti stebuklo ir numočiau ranka į sniego griū- 
tis, bet neturiu drąsos, kai ir tau gresia tokie pavo- 
jai. Rytoj išvykstam. 

— Reikės, — sutikau, — bet kur mes važiuosim? 
Mane iškart atpažins, sučiups ir jėga nusiųs pas 
tėvus. 

— Yra tūkstančiai būdų pabėgti nuo Žmonių ir 
nuo įstatymų, - nusišypsojo Leonis. - Ir mes kokį 
nors rasim, nesirūpink. Pasaulis mūsų paslaugoms. 

— O nuo ko pradėsime? - paklausiau, taip pat 
mėgindama nusišypsoti. 

— Dar nežinau, - atsakė jis, — bet tai nesvarbu. 
Mes važiuosim kartu, tai kurgi galėtumėm būti ne- 
laimingi? 

— Deja! - atsidusau. - Ar kada nors būsim tokie 
laimingi kaip čia? 

— Tu nori likti? —- paklausė jis. 

— Ne, - atsakiau, - mes nebūsim laimingi pavojų 
akivaizdoje, nes visada nerimausim vienas dėl kito. 

Mudu susiruošėm išvykti. Žoanas kiaurą dieną 
šlavė takelį, kuriuo turėjome išvažiuoti. Naktį man 
nutiko keistas nuotykis, apie kurį vėliau bijojau net 
pagalvoti. 

Per miegus pajutau šaltį ir atsibudau. Pasigraibiau 
šalimais Leonio, bet jo nebuvo: jo vieta buvo šalta, o 
pro praviras kambario duris pūtė ledinis vėjas. Va- 
landėlę palaukiau, tačiau Leonis negrįžo. Aš nuste- 
bau, atsikėliau ir paskubomis šį tą užsimečiau. Dar 
truputį luktelėjau, nesiryždama eiti laukan ir būgštau- 
dama, kad mane pagaus vaikiška baimė. Jis vis negrįžo. 
Mane suėmė neįveikiamas siaubas, ir aš pusnuogė 
išpuoliau laukan, spaudžiant penkiolikos laipsnių šal- 
čiui. Išsigandau, ar tik Leonis vėl nebus išėjęs Ieškoti 
kokių nelaimingųjų, pasiklydusių sniegynuose, kaip 
prieš keletą naktų, ir nusprendžiau surasti jį ir eiti kar- 
tu. Šūktelėjau Žoaną ir jo žmoną, bet jie miegojo to- 
kiu kietu miegu, jog manęs neišgirdo. Tada, drasko- 
ma nerimo, nubėgau ten, kur baigiasi aikštelė, aptverta 
tvora, juosiančia mūsų namelį, ir netoliese išvydau silp- 
ną švieselę, sidabru krintančią ant sniego. Lyg ir at- 
pažinau žibintą, kurį Leonis nešdavosi į gelbėjamą- 

sias ekspedicijas. Šokau ton pusėn taip greitai, kaip 
tik galėjau, iki kelių klampodama per sniegą. Mėgi- 
nau jį pašaukti, bet iš šalčio kalenau dantimis, o veidą 
čaižantis vėjas užėmė balsą. Pagaliau nusigavau prie 
šviesos ir aiškiai pamačiau Leonį: jis nejudėdamas 
stovėjo ten, kur buvau jį pastebėjusi iš pat pradžių, ir 
laikė kastuvą. Priėjau dar arčiau; sniegas slopino žings- 
nių aidą, ir aš nepastebėta prisiartinau prie pat jo. Švie- 
sa degė metaliniame cilindre ir skverbėsi tik pro skylę, 
kuri buvo nugręžta nuo manęs ir nukreipta į jį. 

Tada pamačiau, kad, nužėręs sniegą, jis kasa 
žemę ir iki kelių stovi jau išraustoje duobėje. 

Šis keistas darbas tokiu metu ir tokiame šaltyje 
sukėlė man juokingą baimę. Leonis, regis, nepapras- 
tai skubėjo. Kartkartėmis jis neramiai apsidairyda- 
vo aplinkui. Aš pritūpiau už akmens, nes mane 
išgąsdino jo veido išraiška. Man pasirodė, jis mane 
užmuš, jeigu ras čia. Į galvą lindo fantastiškos, kvai- 
los istorijos, kurias buvau skaičiusi, keisti aiškini- 
mai, kurių buvau prisigalvojusi apie jo paslaptį. Ma- 
niau, jis tuoj iškas lavoną, ir ko nenualpau. Truputį 
apsiraminau, kai pamačiau, kad dar pakasęs jis ne- 
trukus iškėlė iš žemės skrynią. Leonis atidžiai ją 
apžiūrėjo, patikrino, ar neišlaužtas užraktas, pas- 
kui pastatė šalia duobės, o duobę ėmė užkasinėti 
žemėmis su sniegu, per daug nesistengdamas 
paslėpti savo darbo pėdsakų. 

Pamačiusi, jog jis ruošiasi grįžti namo su skry- 
nia, išsigandau, kad pastebės mane neatsargiai smal- 
saujant, ir kiek kojos neša pasileidau atgal. Grįžusi 

skubiai nutrenkiau kampan šlapius drabužius ir at- 
siguliau, nusprendusi apsimesti kietai mieganti, kai 
jis pareis. Man užteko laiko atsigauti nuo jaudulio, 
nes jis užtruko dar gerą pusvalandį. 

Visaip spėliojau dėl tos paslaptingos skrynios, be 
abejo, užkastos ant kalno nuo pat mūsų atvykimo 
ir turinčios visur keliauti su mumis kaip išganingas 
talismanas ar mirtinas ginklas. Man rodės, ji pri- 
krauta ne pinigų: nors skrynia buvo gana didelė, 
Leonis ją lengvai pakėlė viena ranka. Ten galėjo būti 
popieriai, nuo kurių priklausė jo likimas. Labiau- 
siai mane pritrenkė tai, jog tariausi kažkur mačiusi 
tą skrynią, tik negalėjau prisiminti, kada ir kur. Šį 
kartą jos spalva ir forma įsirėžė man į atmintį, lyg 
įspausta lemtingos būtinybės. Visą naktį ji stovėjo 
man prieš akis, ir sapne mačiau iš jos pasirodant 
daugybę keistų daiktų: tai kortas, vaizduojančias 
neįprastas figūras, tai kruvinus ginklus, paskui gėles, 
plunksnas ir brangenybes, o galiausiai skeletus, gy- 
vates, krūvas aukso luitų, grandines ir geležinius ant- 
kaklius, kalamus prie gėdos stulpo. 

Aš nieko neklausinėjau Leonio, kad nesukelčiau 
įtarimų dėl to, ką mačiau. Jis ne kartą man buvo 
sakęs, jog tądien, kai sužinosiu jo paslaptį, tarp mūsų 
viskas bus baigta, ir nors atsiklaupęs dėkojo už aklą 
pasitikėjimą, dažnai duodavo suprasti, kad net men- 
kiausias mano smalsumas jam bjaurus. 

Rytojaus dieną išjojom raiti ant mulų, o arčiau- 
siame mieste sėdom į pašto karietą ir iškeliavom į 
Veneciją. 

Ten apsistojome viename paslaptingame name, 
kokių Leonis, regis, turėjo savo paslaugoms visose 
šalyse. Šis buvo niūrus, apgriuvęs ir tarsi pasislėpęs 
tuščiame miesto kvartale. Leonis pasakė, kad tai jo 
išvykusio draugo būstas, ir paprašė per daug juo ne- 
sibjaurėti vieną ar dvi dienas, o paskui pridūrė, kad 
dėl svarbių priežasčių negali tuoj pat pasirodyti 
mieste, bet vėliausiai po dvidešimt keturių valandų 
būsiu tinkamai apgyvendinta ir negalėsiu skųstis 
viešnage jo tėvynėje. 

Buvome ką tik papusryčiavę drėgnoje, šaltoje 
svetainėje, kai pasirodė prastai apsirengęs Žmogus 
nemaloniu, liguisto atspalvio veidu ir pareiškė, kad 
Leonis jį kvietęs. 

— Taip, taip, brangus Tadėjau, - atsakė Leonis ir 
skubiai atsistojo. - Sveiki atvykę, ir eime į kitą kam- 
barį, kad neįkyrėtume poniai smulkmenomis apie 
reikalus. 

Po valandos Leonis atėjo manęs pabučiuoti; jis 
atrodė susijaudinęs, bet patenkintas, lyg ką tik būtų 
laimėjęs kažkokią pergalę. 

— Palieku tave keletui valandų, - tarė jis, - ir ei- 
nu paruošti tau naujo būsto. Rytoj jau nakvosime 
ten. 


X 


Leonio nebuvo visą dieną. Kitą rytą jis taip pat išėjo 
anksti. Atrodė turįs krūvą darbų, bet buvo geriau- 
sio ūpo, kokio tik esu mačiusi. Tai suteikė man jėgų 
prastumti dar dvylika nuobodžių valandų ir išsklaidė , 
liūdesį, kurį kėlė šis tylus, šaltas namas. Po vidur- 
dienio, norėdama truputį prasiblaškyti, pamėginau 
jį apžiūrėti. Jis buvo labai senas, dėmesį patraukė 
susinešiojusių baldų liekanos, suplėšyti tapetai ir ke- 
letas paveikslų, pusiau sugraužtų žiurkių; bet vie- 
nas man įdomesnis daiktas nukreipė mintis kita 
linkme. Įėjusi į kambarį, kur nakvojo Leonis, ant 
žemės pamačiau minėtąją skrynią; ji buvo atvožta 
ir tuštut tuštutėlė. Man nuo širdies lyg akmuo nu- 
krito. Vadinasi, nežinoma pabaisa, uždaryta šioje 

skrynioje, pabėgo, vadinasi, baisus likimas, kurį, 
kaip man atrodė, ji įkūnijo, daugiau mūsų nesle- 
gia! “Puiku, — tariau sau, - Pandoros skrynia 
ištuštėjo, man liko viltis". 

Jau ruošdamasi išeiti, koja užmyniau gniužulėlį 
vatos, besimėtančios ant grindų vidury kambario su 
skiautėmis suglamžyto šilkinio popieriaus. Pajutau 
kažką kietą ir mašinaliai pakėliau gniužulėlį nuo 
žemės. Pirštai pro vatą užčiuopė tą patį kietą daik- 
tą, ir išvyniojusi jį pamačiau, jog tai smeigtukas su 
stambiu briliantu; iškart atpažinau, kad šis daikčiu- 
kas mano tėvo ir kad per paskutinę puotą buvau 
juo susisegusi ant peties šalį. Ši aplinkybė taip ma- 
ne pritrenkė, kad iš galvos išdulkėjo ir skrynia, ir 
Leonio paslaptys. Dabar jaučiau tik neaiškų neri- 
mą dėl brangenybių, kurias išsivežiau bėgdama ir 
kuriomis daugiau nesirūpinau, manydama, jog Le- 
onis iškart jas išsiuntė. Siaubingai išsigandau, kad 
jis bus to nepadaręs, ir kai jis grįŽo, pirmiausia nai- 
viai paklausiau: 

— Drauguži, ar neužmiršai išsiųsti tėvui deimantų, 
kai išvykom iš Briuselio? 

Leonis keistai pažvelgė į mane. Rodės, norėjo 
prasiskverbti į pačias mano sielos gelmes. 

— Kodėl neatsakai? — spyriausi aš. - Argi mano 
klausimas toks nepaprastas? 

— Bet kurių velnių tu man jį duodi? - ramiai 
atrėmė jis. 

— Todėl, - atsakiau, - kad šiandien, neturėdama 
ką veikti, užėjau į tavo kambarį ir radau ant žemės 

šitą daikčiuką. Tada išsigandau, kad kelionių su- 
maištyje ir pabėgimo įkarštyje nebūtum užmiršęs 
išsiųsti kitų brangenybių. Aš tavęs apie tai, galima 
sakyti, nė neklausiau, buvau visai pametusi galvą. 

Sulig šiais žodžiais padaviau jam smeigtuką. Aš 
kalbėjau nuoširdžiai, nė nemaniau jo įtarinėti, ir jis 
šitai tuoj pat pastebėjo. Paėmęs smeigtuką, Leonis 
kuo ramiausiai atsakė: 

— Velniai griebtų! Nežinau, kaip čia atsitiko. Kur 
tu jį radai? Ar esi tikra, kad jis tavo tėvo ir kad jo 
nepaliko ankstesni šio namo gyventojai? 

— O! - tariau. - Štai prie prabos vos pastebimas 
antspaudas. Tai tėvo ženklas. Pro lupą pamatysi jo 
inicialus. 

— Ką gi, - pasakė jis, - matyt, smeigtukas liko 
vienoje iš mūsų kelioninių skrynių ir šįryt aš jį išme- 
čiau, kraustydamas mantą. Laimė, tai vienintelė 
brangenybė, kurią per neapdairumą atsivežėm, vi- 
sos kitos buvo perduotos patikimam žmogui ir ad- 
resuotos Delpešui, o jis jas atidavė tavo šeimai. Ne- 
manau, kad dėl šito smeigtuko vertėtų vargti: jei jį 
grąžintume, tik dar kartą sugildytume tavo motinai 
širdį dėl tokios menkos sumos. 

— Jis kainuoja mažiausiai dešimt tūkstančių 
frankų, - paprieštaravau. 

— Gerai! Pasilaikyk jį, kol pasitaikys proga grąžin- 
ti. Ak, tiesa! Ar tu pasiruošusi? Ar lagaminai su- 
krauti? Prie durų stovi gondola, o tavo namai ne- 
kantriai tavęs laukia. Tarnai jau dengia stalą vaka- 
rienei. 

Po pusvalandžio sustojome prie puikių rūmų 
durų. Laiptai buvo užtiesti avietinės gelumbės kili- 
mais, palei balto marmuro laiptus augo žydintys 
apelsinmedžiai —- žiemos vidury! — grakščios statu- 
los, rodės, lenkėsi sveikindamos mus. Durininkas 
ir keturi liokajai su livrėjomis atskubėjo padėti 
mums išlipti. Leonis paėmė iš vieno jų deglą ir 
iškėlęs liepė man perskaityti ant peristilio karnizo 
žydrame fone sidabro raidėmis išrašytus žodžius: 
“Leonių rūmai". 

— O mano drauge! - sušukau. - Tai tu mūsų ne- 
apgavai? Tu kilnus ir turtingas, ir aš tavo namuose! 

Perbėgau šituos rūmus, džiaugdamasi kaip vai- 
kas. Jie buvo vieni gražiausių Venecijoje. Baldai ir 
sienų apmušalai švytėjo naujumu, bet buvo paga- 
minti pagal senus pavyzdžius, todėl lubų tapyba ir 
senovinė architektūra tobulai derėjo prie naujų ak- 
sesuarų. Mūsų miesčioniška šiauriečių prabanga to- 
kia apgailėtina, tokia griozdiška, tokia banali, kad 
aš neturėjau net supratimo apie šitokią eleganciją. 
Laigiau po milžiniškas galerijas lyg po užburtą pilį; 
visi daiktai man atrodė nepažįstami, nematytų 
formų. Klausiau savęs, ar tik nesapnuoju ir ar tik- 
rai aš visų šių stebuklų šeimininkė ir karalienė. Šis 
feodalinis spindesys kėlė man lig šiol nepatirtą pa- 
garbą. Niekada nesupratau, koks malonumas ir ko- 
kia nauda būti kilmingam. Prancūzijoje visa tai jau 
užmiršta, Belgijoje — nė nežinota. Čia ta išlikusi kil- 
mingųjų saujelė tebėra prašmatni ir išdidi; rūmai 
čia negriaunami, jiems leidžiama sugriūti patiems. 

Tarp šitų sienų, nukabinėtų trofėjais ir herbiniais 
skydais, po šitomis herbais išdekoruotomis lubomis, 
priešais šiuos Leonio protėvius, nutapytus Ticiano 
ir Veronezės, vienus rimtus ir griežtus su kailiniais 
apsiaustais, kitus elegantiškus ir grakščius su juodo 
atlaso frakais, supratau tą aukštuomenės išdidumą, 
kuris gali būti toks spindintis ir mielas, kai puošia 
ne kvailį. Visas šis blizgesys taip tiko Leoniui, kad 
dar ir šiandien negaliu jo įsivaizduoti prasčioku. Jis 
tikrai buvo palikuonis šitų juodabarzdžių vyrų bal- 
tomis kaip alebastras rankomis, kurių tipą įamžino 
Van Deikas. Jis paveldėjo iš jų erelišką profilį, sub- 
tilius švelnius bruožus, aukštą ūgį, pašaipias ir sy- 
kiu malonias akis. Jei žmonės iš šių portretų būtų 
galėję vaikščioti, jie būtų vaikščioję kaip jis, jei būtų 
galėję kalbėti, jų balsas būtų skambėjęs kaip jo. 

— Ką? - sušukau, spausdama jį glėbyje. - Tai tu, 
mano senjore Leone Leoni, neseniai buvai kalnų 
trobelėje su manim, su ožkom ir vištom, su kapliu 
ant peties ir palaidine. Tai tu šešis mėnesius taip 
pragyvenai su paprasta, protu nepasižyminčia mer- 
gina, kurios vienintelis nuopelnas —- meilė tau. Tu 
pasiliksi mane prie savęs, visada mylėsi ir kas rytą 
man tai kartosi, kaip trobelėje? O! Tokia dalia man 
pernelyg kilni ir graži! Apie tokias aukštumas nė 
nesvajojau, jos mane gąsdina, bet kartu ir svai- 
gina. 
— Nebijok, — nusišypsojo jis, - visada būk mano 
draugė ir karalienė. O dabar eime vakarieniauti. No- 
riu pristatyti tau du svečius. Pasitaisyk plaukus, būk 

graži ir neišplėsk akių iš nuostabos, kai pavadinsiu 
savo Žmona. 

Ant stalo, tviskančio paauksuotu sidabru, por- 
celianu ir krištolu, radome puikią vakarienę. Leo- 
nis man rimtai pristatė svečius. Jie buvo venecijie- 
čiai, abu malonaus veido, elegantiškų manierų ir, 
nors neprilygo Leoniui, kalba ir galvosena buvo tru- 
putį panašūs į jį. Aš pašnibždomis paklausiau, ar 
jie jam ne giminaičiai. 

— Taip, - juokdamasis garsiai atsakė jis, - jie ma- 
no pusbroliai. 

— Be abejo, - pridūrė tas, kuris buvo vadinamas 
markizu, - mes visi pusbroliai. 

Rytojaus dieną buvo jau ne du, o keturi ar penki 
svečiai, ir per kiekvieną valgymą vis kiti. Mažiau nei 
per savaitę mūsų namus užtvindė artimi draugai. 
Tie įkyruoliai vogė iš manęs brangias valandas, ku- 
rias galėjau praleisti su Leoniu, 0 turėjau tą laiką 
dalytis su jais visais. Bet Leonis po ilgos tremties 
atrodė laimingas, vėl susitikęs su draugais ir grįžęs 
į linksmesnį gyvenimą; aš nenorėjau nieko, kas būtų 
kirtęsi su jo norais, ir buvau laiminga, matydama, 
kaip jis džiaugiasi. Teisybė, bendrystė su tais 
žmonėmis buvo žavinga, jie visi buvo jauni arba ele- 
gantiški, linksmi arba protingi, mieli arba guvūs; 
dauguma buvo gražių manierų ir talentingi. Rytais 
mes muzikuodavome, po vidurdienio irstydavomės 
laiveliu, po pietų eidavom į teatrą, o grįžę vakarie- 
niaudavom, ir vyrai sėsdavo lošti. Aš nemėgau 
Žiūrėti į šią pramogą, kai kas vakarą milžiniškos su- 

mos eidavo iš rankų į rankas. Leonis leido man po 
vakarienės grįžti į savo kambarį, ir aš tuo leidimu 
naudojausi. Pamažu pažįstamų ratas taip išsiplėtė, 
kad man jie nusibodo ir aš nuo jų pavargau, bet nie- 
kuo neišsidaviau. Leonį ir toliau žavėjo toks netvar- 
kingas gyvenimas. Visų kraštų dendžiai, suvažiavę į 
Veneciją, susitikinėjo pas mus išgerti, palošti ir pa- 
muzikuoti. Geriausi teatrų dainininkai dažnai atei- 
davo pas mus, ir jų balsai susiliedavo su muzikos 
instrumentais ir su Leonio balsu, kuris buvo nė kiek 
ne prastesnis ir ne silpnesnis už jų. Nors ta draugija 
buvo žavinga, man vis labiau reikėjo poilsio. Tei- 
sybė, retkarčiais dar praleisdavom keletą malonių 
valandų dviese, dendžiai ateidavo ne kasdien, ta- 
čiau prie mūsų stalo sėsdavosi tuzinas nuolatinių 
lankytojų. Leonis juos taip mylėjo, kad aš nenoro- 
mis taip pat pajutau jiems draugiškumą. Tai jie vis- 
kam teikė gyvumo, nes viskuo pranoko kitus. Tie 
žmonės tikrai buvo nepaprasti, jie tam tikra pras- 
me atspindėjo patį Leonį. Juos rišo kažkas panašaus 
į šeimyninius saitus, tas minčių ir kalbų bendrumas, 
kuris mane pritrenkė pačią pirmą dieną; jie turėjo 
kažką subtilaus ir įmantraus, ko stokojo kiti, net ir 
geriausiai išauklėti. Jų žvilgsnis buvo skvarbesnis, 
atsakymai — greitesni, savikliova — bajoriškesnė, 
išlaidumas - skoningesnis. 

Kiekvienas jų turėjo moralinę įtaką daliai naujų 
svečių; jie buvo jiems pavyzdžiai ir vadovai iš pradžių 
nereikšminguose, o paskui ir svarbiuose dalykuo- 
se. Leonis buvo šios korporacijos siela, vyriausiasis 

vadas, kuris diktavo šiai šauniai vyriškai draugijai 
madą, toną, malonumus, išlaidų mastą. 

Tokia valdžia jam patiko, ir aš tuo nė kiek nesi- 
stebėjau; Briuselyje buvau mačiusi, kaip jis karalia- 
vo dar plačiau, ir dalijausi su juo išdidumu ir garbe; 
tačiau kalnų trobelėje patirta laimė pripratino ma- 
ne prie paprastesnių ir tyresnių džiaugsmų. Aš jų 
gailėjausi ir negalėjau apie tai neprasitarti. 

— Aš taip pat gailauju tų palaimingų dienų, - sa- 
kydavo jis, - nes jos tauresnės už visas tuščias 
aukštuomenės pramogas. Bet Dievas nepanoro dėl 
mūsų pakeisti metų laikų, nėra amžinos laimės, kaip 
nėra ir amžino pavasario: toks gamtos įstatymas, 
kuriam negalime nepaklusti. Būk tikra, šiame bjau- 
riame pasaulyje taip jau sutvarkyta, kad viskas tik į 
gera. Zmogaus širdies spėkos tveria ne ilgiau už gy- 
venimo malonumus. Todėl pakluskim šiam dėsniui, 
nusilenkim. Gėlės nusvyra, suvysta ir kiekvienais 
metais vėl atgimsta. Žmogaus siela gali atsinaujinti 
kaip ta gėlė, jei įvertina savo jėgas ir neišsiskleidžia 
tiek, kad nulūžtų. Šeši mėnesiai netemdomos pa- 
laimos - tai be galo daug, brangioji. Jei ji būtų tru- 
kusi ilgiau, mes būtume mirę nuo laimės pertek- 
liaus arba būtume pradėję ja piktnaudžiauti. Liki- 
mas liepia mums nusileisti iš dangiškų aukštybių ir 
pakvėpuoti ne tokiu grynu miestų oru. Susitaiky- 
kim su šia būtinybe ir manykim, kad mums ji nau- 
dinga. Kai orai vėl pagerės, sugrįšime į savo kalnus 
ir dar godžiau pulsim prie tų lobių, kurių buvom 
netekę, dar geriau įvertinsim savo giedrą vienatvę, 

ir tas meilės bei palaimos sezonas, kurį žiemos sun- 
kumai galėjo mums sugadinti, bus dar gražesnis už 
praėjusį. 

— O taip! - sušukau bučiuodama jį. - Mes grįšime 
į Šveicariją! Koks tu geras, kad to nori ir man tai 
pažadi!.. Bet pasakyk, Leoni, ar čia negalėtumėm 
gyventi paprasčiau ir dažniau būti dviese? Mes ma- 
tom vienas kitą tik pro punšo garus, kalbamės tik 
skambant dainoms ir juokui. Kam mums tiek 
draugų? Argi neužtektų vieno arba dviejų? 

— Mano Žiuljeta, - atsakė jis, - angelai - tai vai- 
kai, ojūs ir angelas, ir vaikas. Jūs nežinote, kad meilė 
eikvoja kilniausias sielos savybes ir kad tas savybes 
reikia saugoti kaip akies vyzdį. Mergyte, jūs ne- 
pažįstat net savo širdies: jūs gera, jautri, patikli ir 
manot, kad tai amžinai liepsnojantis meilės židinys, 
bet net saulė neamžina. Ar nežinai, kad dvasia pa- 
vargsta kaip ir kūnas ir kad jai taip pat reikia priežiū- 
ros? Tad leisk tvarkytis man, Žiuljeta, leisk man 
kurstyti šventąją ugnį tavo širdyje. Man svarbu išsau- 
goti tavo meilę ir neduoti tau jos išeikvoti pernelyg 
greitai. Visos moterys tokios kaip tu: jos taip skuba 
mylėti, kad meilė staiga pradingsta ir jos nė nežino, 
kodėl. 

— Pikčiurna! - papriekaištavau jam. - Argi šitaip 
tu man kalbėjai kalnuose? Argi prašei per daug 
tavęs nemylėti, argi manei, kad meilė gali man nu- 
sibosti'? 

— Ne, angele, - atsakė Leonis, bučiuodamas man 
rankas, — aš ir dabar taip nemanau. Bet paklausyk, 

ką kalba mano patirtis: išorinės aplinkybės net gi- 
liausiems jausmams daro tokią įtaką, su kuria 
bergždžiai kovoja ir pačios stipriausios sielos. Mūsų 
slėnyje, kur oras grynas, kur mus supo natūralūs kva- 
pai ir melodijos, galėjome ir privalėjome visa galva 
pasinerti į meilę, poeziją, entuziazmą, bet prisimink, 
kad net ten aš saugojau tą entuziazmą, kurį taip 
lengva prarasti, o praradus neįmanoma atgauti. Pri- 
simink lietingas dienas, kai aš su tam tikru griežtu- 
mu stengiausi tave užimti, kad apsaugočiau nuo min- 
čių ir liūdesio, kuris neišvengiamai apninka po ilgų 
samprotavimų. Gali neabejoti, jog pernelyg dažnas 
knaisiojimasis po savo ir kitų vidų — pavojingiau- 
sias iš visų tyrinėjimų. Būtina atsikratyti šio egois- 
tiško poreikio, visada verčiančio raustis po savo ir 
mus mylinčio žmogaus širdį, kaip rausiasi godus 
žemdirbys, kuris galiausiai išsekina žemę, reikalau- 
damas iš jos pernelyg didelio derliaus. Reikia mokėti 
kartais būti nejautriam ir lengvabūdiškam. Tokios 
pramogos pavojingos tik silpnoms ir tingioms šir- 
dims. Ugninga siela turi jų ieškoti, kad nesudegtų 
pati: ji visada pakankamai turtinga. Užtenka vieno 
žodžio, vieno žvilgsnio, kad, besisukdama lengva- 
me sūkury, ji krūptelėtų ir dar karščiau, dar švel- 
niau pajustų aistrą. Supranti, čia mums reikia judėji- 
mo ir įvairovės. Šie dideli rūmai gražūs, bet liūdni. 
Jūros putos graužia jų pamatus, o skaidrus vanduo, 
kuriame atsispindi sienos, dažnai persunktas garų, 
vėliau iškrintančių ant jų ašaromis. Ši prabanga 
griežta, ir šie didybės pėdsakai, kurie tau taip pa- 

tinka, yra ne kas kita kaip ilga virtinė epitafijų ir 
kapų, kuriuos privalu puošti gėlėmis. Reikia pripil- 
dyti gyvybės šią aidžią patalpą, kur 15sigąstum savo 
pačios žingsnių, jei būtum viena. Reikia mėtyti pro 
langą pinigus šitai liaudžiai, kuri neturi kitokios lo- 
vos tik šaltus tiltų parapetus, kad jos skurdo vaiz- 
das negadintų mums ūpo tarp visos šios prabangos. 
Leisk linksminti tave savo juoku ir migdyti savo dai- 
nomis. Būk gera ir nerūpestinga. Aš apsiimu sutvar- 
kyti tavo gyvenimą ir padaryti jį malonų, jei jau ne- 
galiu padaryti kerinčio. Būk mano Žmona ir mano 
meilužė Venecijoje, o Šveicarijos ledynuose vėl tapsi 
mano angelu ir mano silfide. 


AI 


Štai tokiomis kalbomis jis maldė mano nerimą ir 
užmigdytą, patiklią stūmė ant bedugnės krašto. Aš 
jam karštai dekojau už pastangas, kurias dėjo ma- 
ne įtikinėdamas, nors būtų užtekę ženklo, kad pri- 
verstų mane paklusti. Mes švelniai pasibučiuoda- 
vom ir grįždavom į triukšmingą svetainę, kur laukė 
draugai, pasiruošę mus išskirti. 

Bet bėgo dienos ir juo toliau, juo mažiau Leonis 
stengėsi, kad aš juos mylėčiau. Jis vis menkiau te- 
paisė mano priešiškumo, o kai apie tai prabildavau, 
ne taip švelniai mane įtikinėdavo. Vieną kartą net 
šiurkščiai ir pašaipiai nutildė. Pamačiau, kad gadi- 
nu jam nuotaiką, ir nusprendžiau daugiau nesi- 
skųsti, bet pradėjau tikrai kankintis ir pasijutau ne- 

laiminga. Nuolankiai laukiau, kada Leonis ras lai- 
ko man, ir iš tiesų, kai jis grįždavo, būdavo toks ge- 
ras ir atidus, kad imdavau laikyti save baile ir be- 
prote, kam tiek kankinausi. Keletui dienų atgauda- 
vau drąsą ir pasitikėjimą, bet tokių p= 2uodos dienų 
pasitaikydavo vis rečiau. Leonis, matydamas mano 
švelnumą ir paklusnumą, visada būdavo meilus, bet 
jau nepastebėdavo mano liūdesio. Mane kamavo 
nuobodulys, Venecija darėsi atgrasi: jos vandenys, 
dangus, gondolos - viskas man nepatiko. Naktimis, 
kai vyrai lošdavo, aš viena klaidžiodavau po viršutinę 
rūmų terasą ir liedavau gailias ašaras. Minėdavau 
savo tėvynę, nerūpestingą jaunystę, motiną, tokią 
paiką ir gerą, vargšą tėvą, tokį švelnų ir nuolaidų, ir 
net tetą, smulkius jos tupinėjimus ir ilgus pamoks- 
lus. Mane, rodės, apėmė tėvynės ilgesys, norėjosi 
bėgti, pulti tėvams po kojų, visiems I1'kams užmiršti 
Leonį. Bet vos po manim atsidarydavo langas, vos 
Leonis, pavargęs nuo lošimo ir karščio, išeidavo į 
balkoną pakvėpuoti nuo kanalo kylančia gaiva, aš 
persilenkdavau per turėklus, kad jį pamatyčiau, ir 
širdis 1mdavo daužytis kaip tada, kai pirmosiomis 
aistros dienomis jis peržengdavo tėvų namų slenkstį. 
Jei mėnulio šviesa krisdavo ant jo ir aš įžiūrėdavau 
jo kilnią figūrą brangiu originaliu kostiumu, kurį 
dėvėdavo namuose, suvirpėdavau iš išdidumo ir pa- 
sitenkinimo kaip tądien, kai jis mane atsivedė į puo- 
tą, iš kurios išėjom visiems laikams. Jei jo švelnus 
balsas, ringuojantis kokią muzikinę frazę, imdavo 
vinruoti tarp gaudaus Venecijos marmuro ir atskrie- 

davo iki manęs, aš paplūsdavau ašaromis kaip tą 
vakarą, kai jis kalnuose dainavo mano garbei rytą 
sukurtą romansą. 

Kartą nugirdau keletą žodžių, pasakytų vieno Le- 
onio draugo, ir mano liūdesys bei pasibjaurėjimas 
išaugo iki nepakeliamos ribos. Tarp dvylikos Leo- 
nio draugų buvo vikontas de Šalmas, neva prancūzų 
emigrantas, kurio nuolatinį lankymąsi pakęsdavau 
sunkiausiai. Jis buvo vyriausias ir, ko gero, sąmo- 
jingiausias iš visų, bet pro puikias manieras vis pra- 
sikišdavo kažkoks cinizmas, kuris dažnai mane pik- 
tindavo. Tas žmogus buvo sarkastiškas, glebus ir sau- 
sas, be to, nedoras ir beširdis, bet aš tada nieko apie 
jį nežinojau ir vis tiek nemėgau. Vieną vakarą bu- 
vau balkone, už šilkinės užuolaidos manęs nesimatė, 
kizo: 

— O kurgi Žiuljeta? 

Jau vien nuo to, kaip jis mane pavadino, kraujas 
mušė į veidą. Sustojau nejudėdama ir ėmiau klau- 
sytis. 

— Nežinau, - atsakė venecijietis. - Aha! Jūs turbūt 
ligi ausų ją įsimylėjęs? 

— Ne per daug, - pareiškė vikontas, - bet pakan- 
kamai. 

— O Leonis? 

— Leonis šiomis dienomis man ją perleis. 

— Perleis? Nuosavą žmoną? 

— Baikit, markize. Ar iš proto išsikraustėte? — su- 
niekino jį vikontas. — Ji tokia jo žmona kaip ir jūsų. 

Šią merginą jis pagrobė iš Briuselio. Kai ji jam nusi- 
bos, o taip atsitiks netrukus, aš mielai jos imsiuosi. 
Jei norit gauti ją po manęs, markize, užsirašykit į eilę. 

— Labai ačiū, - atsakė markizas, - Žinau, kaip jūs 
ištvirkinat moteris, ir bijočiau būti jūsų paveldėtoju. 

Daugiau nieko negirdėjau. Leisgyvė palinkau ant 
baliustrados ir, užsidengusi veidą šaliu, pratrūkau 
raudoti iš pykčio ir gėdos. 

Tą patį vakarą pasikviečiau Leonį į savo kam- 
barį ir liepiau pasiaiškinti, kodėl jo draugai su ma- 
nim šitaip elgiasi. Jis rimtai nežiūrėjo į šį įžeidimą, 
ir man širdin įsmigo mirtinas durklas. 

— Tu tikra kvailutė, - tarė jis man. - Nežinai, kas 
yra vyrai. Jų mintys nešvankios, o žodžiai pralenkia 
ir jas. Net geriausi iš jų - plevėsos. Stipri moteris 
turėtų tik pasijuokti iš jų tauškalų, užuot pykusi. 

Kritau į krėslą ir, apsipylusi ašaromis, sušukau: 

— O motin, motin! Kas nutiko jūsų dukrai! 

Leonis pamėgino mane nuraminti, ir jam tai la- 
bai greitai pavyko. Jis atsiklaupė prie mano kojų, 
apibėrė bučiniais rankas, pečius, maldavo nekreipti 
dėmesio į kvailas kalbas ir galvoti tik apie jį ir jo meilę. 

— Deja! - atsakiau. - O ką man galvoti, jei jūsų 
draugai giriasi pasiimsią mane, kaip pasiima jūsų 
pypkes, kai jos jums nusibosta? 

— Žiuljeta, — tarė jis, — dėl įžeisto išdidumo da- 
raisi pašaipi ir neteisinga. Juk žinai, aš buvau pasi- 
leidęs, ne kartą esu tau pasakojęs apie jaunystės 
ištvirkavimus, bet man atrodė, kad nusiploviau visą 
tą purvą mūsų slėnyje. Mano draugai tebegyvena 

paleistuvystėje, kokioje skendėjau ir aš. Jie nežino 
ir negalėtų suprasti, kas mums tie šeši mėnesiai, pra- 
leisti Šveicarijoje. Betgi tu, nejau tu galėtum juos 
nubraukti ir pamiršti? 

Aš ėmiau atsiprašinėti ir jau ne tokiomis gailio- 
mis ašaromis aplaisčiau jo veidą ir gražius plaukus. 
Prisiverčiau užmiršti ką tik patirtą klaikią nuoskau- 
dą. Be to, guodžiausi viltimi, jog Leonis išklos drau- 
gams, kad aš ne išlaikytinė ir kad jie privalo mane 
gerbti. Bet jis nenorėjo to daryti arba net apie tai 
nepagalvojo, nes kitą dieną ir vėliau pastebėjau, 
kaip ponas de Šalmas seka mane žvilgsniu ir meili- 
nasi su. piktinančiu begėdiškumu. 

Mane slėgė neviltis, bet nežinojau, kaip išsi- 
vaduoti iš kančių, kurioms pati save pasmerkiau. 
Buvau per daug išdidi, kad galėčiau jaustis lai- 
minga, ir per daug įsimylėjusi, kad galėčiau mes- 
ti Leonį. 

Vieną vakarą užėjau į svetainę pasiimti knygos, 
kurią buvau palikusi ant pianino. Leonis sėdėjo 
mažame rinktinių draugų ratelyję prie arbatos sta- 
lelio menkai apšviestame kambario gale, todėl 
manęs niekas nepastebėjo. Vikontas, regis, buvo 
kuo sarkastiškiausiai nusiteikęs. 

— Barone Leone de Leoni, - sausu pašaipiu bal- 
su. tarė jis, — ar Žinai, drauguži, kad esi Žiauriai 
įklimpęs? 

— Ką nori tuo pasakyti? —- paklausė Leonis. - Aš 
dar neturiu skolų Venecijoje. 

— Bet greit turėsi. 

— Tikiuosi, kad taip, - su nesudrumsčiama ramy- 
be atsakė Leonis. 

— Prisiekiu Viešpačiu! —- sušuko markizas. - Tu 
kaip niekas kitas moki švaistyti pinigus. Šimtas 
penkiasdešimt tūkstančių frankų per keturis mėne- 
sius - žinai, platūs užmojai! 

Net suakmenėjau iš nuostabos. Nejudėdama, su- 
laikiusi kvėpavimą, ėmiau laukti šio keisto pokal- 
bio tęsinio. 

— Šimtas penkiasdešimt tūkstančių frankų? - abe- 
jingai paklausė venecijietis markizas. 

— Taip, - patvirtino Šalmas, - žiemos pradžioje 
žydas Tadėjas atskaitė jam šimtą penkiasdešimt 
tūkstančių frankų. 

— Puiku, - tarė markizas. - Leoni, ar sumokėjai 
už protėvių gūžtos nuomą? 

— Po velnių, iš anksto! - atsakė Šalmas. - Argi 
kitaip jam būtų šiuos rūmus išnuomoję? 

— Ką manai daryti, kai nieko nebeturėsi? - pa- 
klausė vienas pašnekovas. 

— Listi į skolas, - kuo ramiausiai atsakė Leonis. 

— Tai lengviau, negu rasti žydų, kurie mūsų neju- 
dintų tris mėnesius, - tarė vikontas. - Ką darysi, kai 
kreditoriai čiups tave už apykaklės? 

— Sėsiu į dailutį laivelį, - nusišypsojo Leonis. 

— Puiku. Ir plauksi į Triestą? 

— Ne, Triestas per arti. Vyksiu į Palermą, ten aš 
dar nebuvau. 

— Bet kai kur nors atvyksti, — taiė markizas, — 
reikia iš pat pirmųjų dienų šauniai pasirodyti. 

— Apvaizda padės, - pasakė Leonis, - ji - drą- 
suolių motina. 

— Bet ne tinginių, - pareiškė Šalmas, - o aš visam 
pasauly nepažįstu didesnio tinginio už tave. Kokį vel- 
nią šešis mėnesius veikei Šveicarijoje su savo infante? 

— Patylėk apie tai, - atkirto Leonis, - aš ją mylėjau 
ir trenksiu taure į veidą kiekvienam, kuris išdrįs iš 
to pasijuokti. 

— Leoni, tu per daug geri, - perspėjo jį kitas 
pašnekovas. 

— Galbūt, —- sutiko Leonis, - bet kas pasakyta, 
pasakyta. 

Vikontas nieko neatsakė į šį savotišką iššūkį, ir 
markizas skubiai nukreipė kalbą kitur. 

— Bet kodėl tu, po velnių, neloši? — paklausė jis 
Leonio. 

— Prisiekiu Dievo Motinos įsčiomis! Aš kasdien 
lošiu tik norėdamas jums įtikti. Nekenčiu lošimo, jūs 
iš proto mane išvarysit su savo kortomis ir kauliukais, 
su savo kišenėmis, nepripildomomis kaip Danaidžių 
statinė, ir nepasotinamomis rankomis! Visi jūs kvai- 
liai. Vos išlošiat, užuot pailsėję ir lig valios pasimėgavę 
gyvenimu, imat bruzdėti, kol nuvejat sėkmę. 

— Sėkmę, sėkmę! - suniurzgė markizas. - Visi 
žinom, kas ji tokia. 

-—Didžiai dėkoju! - pasakė Leonis. -- Daugiau aš 
jos ir pažinti nenoriu, per daug brangiai ji man at- 
siėjo Paryžiuje. Kai pagalvoju, kad yra žmogus... 
Dievas duotų, greičiau jį velniai nujotų! 

— Nair kas? - paklausė vikontas. 

— To žmogaus, - pasakė markizas, - turime bet 
kokia kaina atsikratyti, jei norim atgauti laisvę šio- 
je žemėje. Bet kantrybės: mes du prieš jį vieną. 

— Būk ramus, - tarė Leonis, — dar ne visai pa- 
miršau senąjį mūsų šalies paprotį ir sugebėsiu 
pašalinti iš kelio tą, kuris man jį pastos. Jei ne ta 
prakeikta meilė, susukusi man smegenis, būčiau su- 
sitvarkęs su juo Belgijoje. 

— Tu? - nusišaipė markizas. - Tu niekada neda- 
rei tokio darbo, be to, tavo blauzdos per skystos. 

— Per skystos? - užriko Leonis, stodamasis ir Žai- 
buodamas akimis. 

— Nešokinėk, - nuramdė jį markizas su tuo krau- 
piu šaltakraujiškumu, būdingu jiems visiems. - Su- 
prask mane teisingai, tau pakaktų drąsos nudobti 
lokį ar šerną, bet esi per daug sentimentalus ir filo- 
sotiškas, kad nužudytum Žmogų. 

— (Gali būti, — sutiko Leonis ir vėl atsisėdo, - bet 
aš dar nežinau. 

— Vadinasi, tu negali lošti Palerme? - paklausė 
vikontas. | 

— Velniop lošimą! Jei galėčiau kuo nors su- 
sižavėti, medžiokle, žirgais, tamsbruve kalabre, ki- 
tą vasarą užsisklęsčiau Abrucuose ir keletui mėne- 
sių užmirščiau jus visus. 

— Tai vėl susižavėk Žiuljeta, — ironiškai patarė 
vikontas. 

— Aš vėl nesusižavėsiu Žiuljeta, - piktai atrėžė 
Leonis, - bet skelsiu tau antausį, jei dar kartą ištar- 
Si jos vardą. 

— Reikia duoti jam arbatos, - pasakė vikontas. — 
Jis mirtinai girtas. 

— Klausyk, Leoni, - sušuko markizas, čiupdamas 
jam už rankos, - šįvakar elgiesi su mumis siaubin- 
gai. Kas tau? Argi mes jau ne tavo draugai? Argi tu 
mumis abejoji? Sakyk. 

— Ne, jumis aš neabejoju, - atsakė Leonis, - jūs 
man grąžinot tiek, kiek iš jūsų ėmiau. Žinau, ko jūs 
visi verti. Ir apie gėrį, ir apie blogį sprendžiu be prie- 
tarų ir be išankstinio nusistatymo. 

— Įdomu būtų paklausyti! - pro dantis iškošė vi- 
kontas. 

— Ei, punšo, punšo! — ėmė šaukti kiti. - Nebus 
čia šiandien geros nuotaikos, jei galutinai nenugir- 
dysim Šalmo ir Leonio. Jiems kažko pakriko ner- 
vai, tad sukelkime jiems ekstazę. 

— Taip, draugai, mano mielieji draugai! - sušuko 
Leonis. - Punšo! Už draugystę! Už gyvenimą, gražų 
gyvenimą! Šalin kortas! Tai jos mane erzina! Tegy- 
vuoja girtumas! Tegyvuoja moterys! Tegyvuoja tin- 
ginystė, tabakas, muzika, pinigai! Tegyvuoja jaunos 
merginos ir senos grafienės! Tegyvuoja velnias, te- 
gyvuoja meilė! Tegyvuoja viskas, kas padeda gyven- 
ti! Viskas gerai, kai esi pakankamai stuomeningas, 
kad galėtum visu tuo naudotis. 

Jie atsistojo ir choru užtraukė bakchantišką 
giesmę. Aš pabėgau, paklaikusi užlėkiau laiptais, 
kaip žmogus, kuriam atrodo, kad jį kažkas vejasi, ir 
be sąmonės griuvau ant parketo savo kambaryje. 


AII 


Rytojaus rytą mane rado išsitiesusią ant kilimo, su- 
stingusią ir šaltą kaip numirėlė; man prasidėjo sme- 
genų karštinė. Leonis turbūt mane slaugė, rodos, 
dažnai matydavau jį savo galvūgalyje, bet aš tai pri- 
simenu lyg pro rūką. Po trejeto dienų man jau ne- 
begrėsė pavojus. Leonis kartais užeidavo pasitei- 
rauti apie sveikatą ir praleisdavo dali dienos su ma- 
nim. Šeštą valandą vakaro jis išeidavo iš rūmų ir 
grįždavo tik kitą rytą. Šitai sužinojau vėliau. 

Iš visko, ką išgirdau, aiškiai supratau tik vieną 
dalyką, kuris ir sukėlė man tokią neviltį: Leonis dau- 
giau manęs nebemyli. Ligi tol nenorėjau tuo pa- 
tikėti, nors turėjau suprasti iš jo elgesio. Nu- 
sprendžiau toliau neprisidėti prie jo smukimo į skur- 
dą ir nepiktnaudžiauti dar likusia užuojauta ir kil- 

numu, kurie vertė jį šiek tiek mane gerbti. Aš jį pa- 
sikviečiau, kai tik pasijutau pakankamai stipri ištver- 
ti tą pasimatymą, ir pasakiau, ką girdėjau jį apie 
mane sakant per orgiją. Visa kita nutylėjau. Man 
buvo ne visai aiški ta niekšybių pynė, apie kurią nu- 
maniau iš jo draugų žodžių; bet aš ir nenorėjau to 
suprasti. Buvau susitaikiusi su viskuo: su išsiskyri- 
mu, su neviltim ir su mirtim. 

Aš jam pareiškiau, kad po savaitės ketinu išvykti 
ir kad nuo šiol nieko nenoriu iš jo imti, nes išsaugo- 
jau tėvo smeigtuką ir jį pardavusi turėsiu daugiau 
negu reikia pinigų sugrįžti į Briuselį. 

Mano kalbos drąsumas, kurį, be abejo, kurstė 
karščiavimas, pritrenkė Leonį ir buvo jam netikėtas. 
Jis tylėjo ir susijaudinęs vaikščiojo po kambarį, pas- 
kui iš jo krūtinės išsiveržė rauda ir riksmas; uždusęs 
jis krito ant krėslo. Pamačiusi jį tokį sukrėstą, aš 
išsigandau ir, prieš savo valią atsikėlusi nuo šezlon- 
go, susirūpinusi priėjau artyn. Tada jis čiupo mane 
į glėbį ir, stipriai suspaudęs, sušuko: 

— Ne, ne! Tu manęs nepaliksi, aš su tuo niekada 
nesutiksiu. Jei nepalenksiu suprantamo ir teisėto ta- 
vo išdidumo, atsigulsiu tau po kojų prie šitų durų 
slenksčio ir, jei per mane žengsi, nusižudysiu. Ne, tu 
neišeisi, nes aš tave aistringai myliu, tu vienintelė mo- 
teris pasaulyje, kurią dar galėjau gerbti ir žavėtis po 
šešių bendro gyvenimo mėnesių. Tai, ką pasakiau, 
buvo kvailystė, niekšybė, melas. Tu nežinai, Žiuljeta, 
O, tu nežinai visų mano nelaimių! Nežinai, kam ma- 
ne pasmerkia bendravimas su puolusiais žmonėmis, 

kur mane stumia iš bronzos, ugnies, aukso ir purvo 
nulieta siela, kurią gavau iš dangaus ir pragaro, susi- 
jungusių draugėn! Jei nenori daugiau manęs mylėti, 
aš nebenoriu gyventi. Ko tik nepadariau, ko tik ne- 
paaukojau, ko tik nesutepiau, kad prisiriščiau prie 
to šlykštaus gyvenimo, kurį jie man sukūrė! Koks be- 
sityčiojantis demonas tūno mano smegenyse, kad 
kartais toks gyvenimas man vis dar atrodo žavus ir, 
norėdamas juo pasimėgauti, traukau švenčiausius 
ryšius? Ak! Laikas visa tai baigti. Nuo tada, kai išvy- 
dau šį pasaulį, turėjau tik vieną tikrai gražų, tikrai 
tyrą periodą - tada, kai gyvenau su tavim ir tave die- 
vinau. Jis nuplovė visas mano nuodėmes, man reikėjo 
likti trobelėje po sniegu. Būčiau numiręs taikoje su 
tavim, su Dievu, su pačiu savim, o dabar štai aš žuvęs 
tavo ir savo akyse. Žiuljeta, Žiuljeta! Pasigailėk, do- 
vanok! Jaučiu, mano siela suduš, jei mane paliksi. 
Aš dar jaunas, noriu gyventi, būti laimingas, o lai- 
mingas būsiu tik su tavim. Nejau tu nubausi mane 
mirtimi )Ž girtam išsprūdusį piktžodžiavimą. Argi tu 
juo tiki, ar gali tikėti? O, kaip aš kenčiu! Kaip 
kentėjau šias penkiolika dienų! Aš turiu paslapčių, 
kurios mane degina. Jei galėčiau tau jas atskleisti... 
bet tu nepajėgsi jų išklausyti ligi galo. 

— Ašjas Žinau, - atsakiau, - ir jei mane my visa 
kita nesvarbu. 

- Tu jas žinai? - paklaikęs sušuko jis. - Žinai! Ką 
tu Žinai? 

- Žinau, kad jūs nusigyvenęs, kad šie rūmai ne 
jūsų, kad per keturis mėnesius iššvaistėt milžinišką 

sumą. Žinau, kad esat įpratęs prie tokio avantiū- 
rizmo ir netvarkos. Nesuprantu, kaip jūs taip grei- 
tai viską paleidžiat vėjais, o paskui vėl praturtėjat. 
Įtariu, kad lošimas - ir jūsų išlaidų, ir pajamų šal- 
tinis. Manau, kad jus supa pražūtinga kompanija 
ir kad jūs kovojat su jų blogais patarimais. Ma- 
nau, kad stovite ant bedugnės krašto, bet dar gali- 
te išsigelbėti. 

— O taip! Visa tai tiesa! - sušuko jis. - Tu viską 
žinai. Ar man už tai atleisi? 

— Jei neprarasčiau jūsų meilės, - atsakiau, - ma- 
nyčiau, kad nieko neprarandu, palikdama šituos 
rūmus, šią prabangą ir šiuos Žmones, kurie man 
bjaurūs. Kad ir kokie būtume neturtingi, vis tiek 
galėtume gyventi taip, kaip gyvenom savo kalnų tro- 
belėje, arba ten, arba kitur, jei jums nusibodo Švei- 
carija. Jei dar mane mylėtumėt, nebūtumet Žuvęs, 
nes negalvotumėt nei apie lošimą, nei apie nešvan- 
kybes, nei apie tas aistras, kurias šlovinot, pakėlęs 
savo velnišką tostą. Jei mane mylėtumėt, iš to, kas 
jums liko, sumokėtumėm jūsų skolas, išvažiuotumėm 
ir pasislėptumėm kokioje atkampioje vietelėje, kur 
mylėtumėm vienas kitą, kur aš greit užmirščiau, ką 
čia sužinojau, ir niekada jums to nepriminčiau, kur 
manęs tai nekankintų... Jei mane mylėtumėt!.. 

— O, aš tave myliu, myliu! — sušuko jis. - Važiuo- 
jam! Bėgam, išgelbėk mane! Būk mano geradarė, ma- 
no angelas, kaip visada buvai. Atleisk man, atleisk. 

Jis puolė man po kojų, ir viską, ką gali įkvėpti 
pati karščiausia aistra, išliejo taip ugningai, kad aš 

patikėjau... ir tikėsiu visada. Leonis mane apgau- 
dinėjo, žemino ir sykiu mylėjo. 

— Klausyk, - tarė jis, kai susitaikėm, - rytoj užda- 
rysiu savo namų duris visiems stalabendriams ir 
važiuosiu į Milaną, kur turiu gauti nemažą man pri- 
klausančią sumą. O tu tuo tarpu saugok save, sveik, 
sutvarkyk visas mūsų kreditorių sąskaitas ir susi- 
ruošk išvykti. Po savaitės, vėliausiai po dviejų, aš 
grįšiu, susimokėsiu skolas, pasiimsiu tave ir važiuo- 
sim gyventi ten, kur tu panorėsi, visiems laikams. 

Aš viskuo patikėjau, su viskuo sutikau. Jis išvyko, 
ir namai buvo uždaryti. Nelaukiau, kol galutinai pa- 
sveiksiu, ir ėmiausi daryti tvarką, peržiūrinėti tiekėjų 
kvitus. Tikėjausi, kad, atvykęs į Milaną, Leonis man 
parašys, kaip buvo žadėjęs. Bet daugiau nei savaitę 
neatsiuntė jokios žinutės. Pagaliau jis man pranešė, 
kad tikrai gaus daug didesnę sumą, nei mes skolingi, 
bet užuot išbuvęs dvi savaites, turės pasilikti Milane 
dvidešimt dienų. Aš paklusau. Po dvidešimties dienų 
jis atsiuntė man dar vieną laišką, kuriame rašė, kad 
yra priverstas laukti pinigų iki mėnesio pabaigos. Aš 
nusiminiau. Viena šiuose dideliuose rūmuose, kur, 
vengdama įkyrių Leonio draugų vizitų, turėjau 
slėptis, laikyti nuleistas savo kambario užuolaidas ir 
atremti savotišką apgultį, draskoma nerimo, sergan- 
ti, silpna, apnikta juodžiausių minčių ir sąžinės prie- 
kaištų, kokius tik gali sukelti nelaimės geluonis, ne 
sykį galvojau pabaigti savo apgailėtiną gyvenimą. 

Bet tai buvo dar ne galas mano kančioms. 


AIII 


Kartą rytą, kai tariausi esanti viena didelėje svetainėje 
su atversta knyga ant kelių, į kurią nė nemaniau 
žiūrėti, šalimais išgirdau žingsnius ir, pabudusi iš le- 
targo, pamačiau nekenčiamą vikonto de Šalmo vei- 
dą. Riktelėjau ir jau norėjau jį išvyti, bet jis pagar- 
biai ir sykiu pašaipiai puolė atsiprašinėti ir aš nežino- 
jau, ką atsakyti. Vikontas man pareiškė įsibrovęs čio- 
nai su Leonio leidimu, mat jis jam parašęs ir pavedęs 
pasiteirauti apie mano sveikatą, o paskui pranešti 
jam. Aš nepatikėjau tokia dingstimi ir šitai jam pa- 
sakiau, bet, man dar nespėjus atsipeikėti, jis pats pra- 
bilo su tokiu begėdišku šaltakraujiškumu, kad, ne- 
pašaukusi tarnų, jau negalėjau išvyti jo pro duris. Jis 
nusprendė dėtis nieko nepastebys. 

— Matau, ponia, - su apsimestine užuojauta tarė 
jis, - kad jūs žinote, kokia sunki barono padėtis. 
Būkite tikra, mano menki ištekliai jo paslaugoms, 
deja, to pernelyg maža patenkinti tokio nuosta- 
baus Žmogaus išlaidumui. Mane guodžia tik tai, 
kad jis drąsus, sumanus, išradingas. Jis ne kartą 
atgavo turtą, atgaus ir vėl. Bet jūs turėsit kentėti, 
jūs, ponia, tokia jauna, tokia gležna, tokia verta 
geresnės dalios! Tai dėl jūsų liūdžiu, matydamas 
Leonio kvailystes ir žinodamas, kad jis jų dar daug 
pridarys, kol įsigis lėšų. Skurdas — jūsų amžiuje 
siaubingas dalykas, ypač jei visada gyvenai praban- 
goje... 

Aš jį šiurkščiai nutraukiau, nes numaniau, kur 
jis lenkia su savo įžeidžia užuojauta. Tačiau dar ne- 
suvokiau, koks šis žmogėnas baisus niekšas. 

Pajutęs mano nepasitikėjimą, Šalmas skubėjo jį 
išsklaidyti. Jis su visu subtiliu, šaltu mandagumu 
davė man suprasti, kad mano esąs per daug senas 
ir nepakankamai turtingas pasiūlyti savo paramą, 
bet vienas jaunas, be galo turtingas lordas, kurį jis 
man kažkada pristatė ir kuris mane keletą kartų ap- 
lankė, patikėjo jam garbingą misiją suvilioti mane 
gundančiais pažadais. Neturėjau jėgų atsakyti į šią 
užgaulę; buvau tokia silpna ir tokia prislėgta, kad 
tylėdama pravirkau. Šlykštusis Šalmas pamanė, jog 
aš susvyravau, ir norėdamas galutinai mane įtikin- 
ti, pareiškė, kad Leonis negrįšiąs į Veneciją, kad jis 
klūpąs prie princesės Dzagarolos kojų ir įpareigojęs 
jį aptarti su manim šį reikalą. 

Pagaliau pasipiktinimas grąžino man dvasios 
jėgas, kurių reikėjo, kad galėčiau savo panieka pri- 
blokšti ir sutrikdyti šį žmogų. Bet jo sumišimas grei- 
tai praėjo. 

— Matau, ponia, - tarė jis, - kad per savo jaunu- 
mą ir tyrumą būsite Žiauriai apsirikusi, ir nenoriu 
neapykanta atsilyginti už neapykantą, nes jūs manęs 
nepažįstat, užtat ir kaltinat. O aš jus pažįstu ir ger- 
biu. Kad įstengčiau išklausyti jūsų priekaištus ir 
užgauliojimus, teks sukaupti ištvermę, kuria turi ap- 
sišarvuoti tikrai atsidavęs žmogus, bet aš jums vis 
tiek pasakysiu, į kokią bedugnę įpuolėt ir iš kokio 
purvo noriu jus ištraukti. 

Jis taip ramiai ir ryžtingai ištarė šiuos Žodžius, 
kad mano patiklus charakteris lyg ir pasidavė. Aki- 
mirką pagalvojau, gal nelaimių verpete neteisingai 
įvertinau nuoširdų žmogų. Užhipnotizuota įžūlaus 
jo veido giedrumo, užmiršau bjaurius žodžius, ku- 
riuos buvau iš jo išgirdusi, O jis tuo tarpu vėl spėjo 
prabilti. Pamatęs, kad reikia pasinaudoti šia netik- 
rumo ir silpnumo valandėle, jis skubiai ėmė pilti 
šlykščią tiesą apie Leonį. 

— Stebiuosi, - tarė jis, - kad jūsų gera, patikli šir- 
dis galėjo tokiam ilgam laikui prisirišti prie tokio 
charakterio žmogaus. Teisybė, gamta jį apdovano- 
jo gundančiais kerais, jis moka sumaniai slėpti bjau- 
rius savo darbelius ir vaidinti doruolį. Visi Europos 
miestai pažįsta jį kaip žavų plevėsą. Italijoje tik ke- 
letas asmenų žino, koks jis gali būti išsigimėlis, kai 
nori patenkinti savo nesuskaičiuojamas užgaidas. 

Šiandien jis jūsų akyse dėsis Lovelasu2, rytoj - Išti- 
kimuoju Piemeniu*. Kadangi jis truputį poetas, tai 
sugeba kaupti įvairiausius įspūdžius, suprasti ir 
beždžioniškai mėgdžioti įvairiausias dorybes, išmok- 
ti ir vaidinti įvairiausias roles. Jis tariasi jaučiąs tai, 
ką mėgdžioja, ir kartais taip susitapatina su pasi- 
rinktu personažu, jog užsidega jo aistromis ir per- 
siima didybe. Bet kadangi sielos gilumoje jis nie- 
kingas ir ištvirkęs, kadangi joje - vien veidmainystės 
ir užgaidos, jo kraujyje staiga atbunda ydingumas 
ir, pavargęs nuo apsimetinėjimo, jis puola į kitą 
kraštutinumą, visai priešingą tam, kuris atrodė taip 
jam būdingas. Tie, kurie buvo jį matę tik su mela- 
ginga kauke, nustemba ir pamano, kad jis išsikraustė 
iš proto, o tie, kurie žino, kad jo charakteryje nieko 
nėra tikro, šypsosi ir ramiai laukia naujų išmonių. 

Nors išgirdusi, kokį siaubingą portretą jis piešia, 
emiau dusti iš pasipiktinimo, vis dėlto man pasirodė, 
kad jame švysčioja skaudžios tiesos kibirkštėlės. Bu- 
vau priblokšta, nervai įsitempė. Pastėrusi Žiūrėjau į 
Šalmą. Jis džiaugėsi savo galia ir kalbėjo toliau: 

— Toks charakteris jus stebina. Jei būtumėt la- 
biau patyrusi, brangi ponia, žinotumėt, jog tai nėra 
retenybė. Kad išmiklintum jį iki tam tikros ribos, 


"Lovelasas-anglų rašytojo Samiuelio Ričardsono (1689- 
1761) romano “Klarisa Harlou" personažas, ciniškas suvedžio- 
tojas. 

'Tštikimasis piemuo -italų poeto Džambatistos 
Gvarinio (1538-1612) to paties pavadinimo dramatinės pas- 
toralės veikėjas. 

reikia tam tikro protinio pranašumo, ir jei daugelis 
kvailių nuo to susilaiko, tai tik todėl, kad nesugeba 
ištverti įtampos. Beveik visada matysite, kad vidu- 
tinis, tuščias žmogelis atkakliai užsisklęs ir pasirinks 
tokį gyvenimo būdą, kuris bus charakteringas tik 
jam vienam ir guos jį dėl kitų sėkmės. Jis prisipažins 
esąs ne toks iškilus, užtat tvirtins esąs rimtesnis ir 
naudingesnis. Pasaulis pilnas nepakenčiamų kvailių 
ir kenksmingų pamišėlių. Gerai viską pasvėręs, la- 
biau linkstu prie pastarųjų. Aš pakankamai atsargus, 
kad galėčiau nuo jų apsisaugoti, ir pakankamai tole- 
rantiškas, kad galėčiau su jais pasilinksminti. Ver- 
čiau kvatoti su klastingu juokdariu, negu Žiovauti su 
nuobodžiu doruoliu. Štai kodėl matėte mane arti- 
mai draugaujant su žmogum, kurio nemyliu ir ne- 
gerbiu. Be to, mane čia traukė jūsų malonios manie- 
ros ir angeliškas švelnumas. Jaučiau jums tėvišką 
prieraišumą. Jaunasis lordas Edvardsas, kuris pro 
savo langą matė, kaip jūs ištisas valandas užsisvajo- 
jusi, nejudėdama stovite balkone, prisipažino man 
apie savo beprotišką aistrą. Aš pristačiau jį jums, 
nuoširdžiai, karštai trokšdamas, kad ilgiau nekęs- 
tumėte skaudžios, žeminančios padėties, kurioje at- 
sidūrėte, kai Leonis jus metė. Žinojau, kad lordo 
Edvardso siela verta jūsiškės ir kad jis duos jums lai- 
mingą ir garbingą gyvenimą... Šiandien atėjau vėl 
pamėginti jus palenkti, papasakoti apie jo meilę, ku- 
ros nenorėjote suprasti... 

Iš pykčio kandžiojau nosinaitę, bet, kamuojama 
vienos įkyrios minties, atsistojau ir ryžtingai pasakiau: 

— Jūs tvirtinate, kad Leonis leidžia jums ateiti 
pas mane su tokiais šlykščiais pasiūlymais. Įrody- 
kit, taip, pone, įrodykit. 

Ir konvulsyviai papurčiau jam ranką. 

— Velniai griebtų, brangi mažyte, - su nepaken- 
čiama ramybe atsakė tas niekšas, - tai visai lengva, 
bet kaip jūs pati nesuprantate? Leonis jūsų nebe- 
myli, jis turi kitą meilužę. 

— Įrodykit! —- suirzusi pakartojau aš. 

— Tuojau pat, tuojau pat, - tarė jis. - Leoniui la- 
bai reikia pinigų, o yra tam tikro amžiaus moterų, 
kurių globa gali būti pelninga. 

— Įrodykit tai, ką čia pasakėte, - sušukau, - arba 
aš jus tučtuojau išvysiu! 

— Puiku, — nė kiek nesutrikęs atsakė jis. - Bet 
susitarkime. Jei aš meluoju, išeisiu ir daugiau ne- 
kelsiu čia kojos, o jei sakau tiesą, tvirtindamas, kad 
Leonis manęs prašė pakalbėti su jumis apie lordą 
Edvardsą, leisite man vakare ateiti čia su juo. 

Sulig šiais žodžiais jis išsitraukė iš kišenės laišką, 
ir iš adreso aš atpažinau Leonio rašyseną. 

— Taip! — sušukau, pagauta nenugalimo troški- 
mo sužinoti savo likimą. - Taip, pažadu! 

Markizas lėtai išskleidė laišką ir padavė man. Aš 
perskaičiau: 


Brangus vikonte, nors kartais tu mane taip įsiutini, 
Jog mielai tave sutraiškyčiau, vis dėlto manau, kad tu 
tikras draugas ir nuoširdžiai siūlai pagalbą. Tačiau aš 
Ja nepasinaudosiu. Turiu kai ką geresnio, mano reika- 

lai vėl pradeda klostytis kuo puikiausiai. Mane varžo ir 
gąsdina viena: Žiuljeta. Tavo teisybė. Ji pačią pirmą 
dieną gali sugriauti mano planus. Ką gi daryti? Aš prie 
jos prisirišęs kaip koks kvailys ir neįstengiu to prisirišimo 
nugalėti. Jos neviltis atima man jėgas. Negaliu žiūrėti, 
kaip ji verkia, ir nepulti jai po kojų... Manai, ji leisis 
sugundoma? Ne, tu jos nepažįsti, ji niekada nepasi- 
duos goduliui. O štai apmaudui, kaip tu sakai... Taip, 
tai įtikimiau. Bet kokia moteris iš pykčio padarys tai, 
ko nepadarytų iš meilės. Žiuljeta išdidi, paskutiniu metu 
tuo įsitikinau. Jei truputį mane apkalbėsi, jei pasakysi, 
kad aš jai neištikimas... galbūt!.. Bet, Viešpatie! Širdis 
plyšta, apie tai pagalvojus... Pamėgink. Jei ji nusileis, 
pradėsiu ją niekinti ir užmiršiu. Jei atsispirs... garbės 
žodis, tada pažiūrėsim. Kad ir koks būtų tavo pastangų 
rezultatas, bijau, kad man teks pergyventi baisią ka- 
tastrofą arba iškentėti siaubingas širdies kančias. 


— Dabar, - tarė markizas, kai baigiau skaityti, — 
einu atsivesti lordo Edvardso. 

Užsidengiau veidą rankomis ir ilgai stovėjau sustin- 
gusi, bežadė. Paskui staiga paslėpiau tą prakeiktą laišką 
prie krūtinės ir smarkiai trūktelėjau skambutį. 

— Tegul kambarinė per penkias minutes sukrau- 
na mano daiktus, o Bepas tegul atplukdo gondolą, - 
paliepiau liokajui. 

— Ką ketinate daryti, vaikuti? — nustebęs paklausė 
vikontas. — Kur ruošiatės vykti? 

— Matyt, pas lordą Edvardsą! - atšoviau su kar- 
čia ironija, bet jis jos nesuprato. - Eikit jo perspė- 

ti, - pridūriau, — ir pasakykit, kad užsidirbot atlygį 
ir kad aš lekiu pas jį. 

Šalmas ėmė suprasti, jog piktai iš jo tyčiojuosi. 
Jis neryžtingai sustojo. Daugiau netarusi nė žodžio, 
išėjau iš svetainės ir nuėjau persivilkti kelioniniais 
drabužiais. Tada, lydima kambarinės su ryšuliu, nu- 
sileidau žemyn. Tą akimirką, kai jau buvau besėdan- 
ti į gondolą, pajutau, kaip kažkieno ranka nervin- 
gai čiupo man už apsiausto. Atsigręžusi pamačiau 
Šalmą, sutrikusį ir išsigandusį. 

— Kur jūs išsiruošėt? — persimainiusiu balsu pa- 
klausė jis. 

Džiaugiausi pagaliau sudrumstusi šito išsigimėlio 
ramybę. 

— Važiuoju į Milaną, - atsakiau, — ir per mane 
prarasit du ar tris šimtus cechinų, kuriuos lordas 
Edvardsas jums pažadėjo. 

— Valandėlę, - įniršęs riktelėjo vikontas, - grąžin- 
kite laišką arba neišvyksit. 

— Bepai! - sušukau, paklaikusi iš pykčio ir baimės, 
ir puoliau prie gondoljero. - Išvaduok mane iš šio 
ištvirkėlio, jis man tuoj ranką sulaužys. 

Visi Leonio tarnai laikė mane švelnia ir buvo man 
atsidavę. Bepas tylėdamas ryžtingai apglėbė mane per 
liemenį ir nukėlė nuo laiptų. Keldamas atsispyrė nuo 
paskutinės pakopos, ir gondola nuslydo vandeniu, o 
jis su nepaprasta jėga ir miklumu tą pa: akimirką ma- 
ne pasodino. Šalmas pasviro ir vos neįkrito į kanalą. 
Jis metė man žvilgsnį, kuriuo prisiekė amžiną neapy- 
kantą bei negailestingą kerštą, ir dingo. 


AIV 


Atvykstu į Milaną, keliavusi naktį ir dieną Ir nepa- 
likusi laiko nei poilsiui, nei samprotavimams. Apsi- 
stoju viešbutyje, kurio adresą buvo davęs Leonis. 
Teiraujuosi jo. Į mane visi Žiūri su nuostaba: 

— Jis čia negyvena, - atsako cameriere*. — At- 
važiavęs jis čia apsistojo, išsinuomojo kambarėlį ir 
pasidėjo daiktus, bet ateina tik rytais pasiimti laiškų, 
nusiskusti barzdos ir vėl išeina. 

— O kur jis gyvena? - paklausiau. 

Mačiau, kad cameriere žiūri į mane smalsiai ir 
nepasitikėdamas ir iš pagarbos ar gailesčio nesiryžta 
atsakyti. Buvau diskretiška ir primygtinai nereika- 


“Tarnas (it. ). 

lavau, tik pasiprašiau nuvedama į Leonio išsinuo- 
motą kambarį. 

— Jei žinote, kur jį dabar būtų galima rasti, - pa- 
sakiau cameriere, - nueikit pas jį ir praneškit, kad 
atvažiavo sesuo. 

Po valandos grįžo Leonis ir išskėstomis ranko- 
mis puolė manęs apkabinti. 

— Palauk, - sulaikiau jį, traukdamasi atatupsta, — 
jei iki šiol mane apgaudinėjai, nepridėk dar vieno 
nusikaltimo prie tų, kuriuos jau padarei. Štai, 
pažvelk į šį laišką. Ar jis tavo? Jeigu tavo rašysena 
padirbta, tuoj pat man tai pasakyk, nes aš viliuosi ir 
dūstu iš nekantrumo. 

Leonis žvilgtelėjo į laišką ir išbalo kaip lavonas. 

— Dieve! - sušukau. - O aš tikėjausi, kad mane 
apgavo! Skubėjau pas tave beveik tikra, kad tu nie- 
kuo dėtas dėl šitos niekšybės. Sakiau sau: jis man 
padarė daug bloga, jis mane jau apgavo, bet vis tiek 
myli. Jei aš jį varžau, jei jam kenkiu, jis būtų man 
tai pasakęs, kai beveik prieš mėnesį pasijutau pa- 
kankamai tvirta jį palikti, bet jis puolė man po kojų 
ir eme maldauti neišvykti. Jei jis intrigantas ir savi- 
myla, nereikėjo manęs sulaikyti, juk aš neturtinga 
ir mano meilė neduoda jam jokios naudos. Tai kodėl 
dabar turėtų skųstis mano įkyrumu? Pakanka tarti 
Žodį, jei nori mane išvaryti. Jis žino, kad aš išdidi. 
Jam nėra ko bijoti nei mano maldavimų, nei prie- 
kaištų. Kodėl turėtų mane žeminti?.. 

Neįstengiau toliau kalbėti: ašaros užsmaugė 
gerklę ir užėmė balsą. 

— Kodėl turėčiau tave žeminti? - netverdamas iš 
susijaudinimo, sušuko Leonis. - Kad išvengčiau dar 
didesnės graužaties, kuri jau ir taip drasko man 
sąžinę. Tu šito nesuprasi, Žiuljeta! Iškart matyti, kad 
niekada nebuvai nusikaltėlė!.. 

Jis nutilo, aš kritau į krėslą, ir mudu abu pribloškė 
skausmas. 

— Vargšas angele! - pagaliau sušuko jis. - Argi tu 
nusipelnei būti tokio išsigimėlio kaip aš draugė ir 
auka? Nelaimingas kūdiki, kuo tu nusikaltai Die- 
vui dar prieš gimdama, kad jis sviedė tave į glėbį 
prakeiktajam, per kurį miršti iš gėdos ir nevilties? 
Vargše Žiuljeta, vargše Žiuljeta! 

Ir jis taip pat paplūdo ašarų upeliais. 

— Gerai, — pasakiau, - aš atvažiavau išgirsti tavo 
pasiteisinimo arba savo pasmerkimo. Tu kaltas, aš 
tau atleidžiu ir išvykstu. 

— Niekada apie tai neužsimink! —- karštai 
sušuko jis. — Išbrauk šį Žodį iš mūsų kalbos. Kai 
norėsi mane palikti, dink nepastebėta, kad ne- 
galėčiau tau sukliudyti. Bet kol mano gyslomis 
tekės nors lašas kraujo, aš su tuo nė už ką nesu- 
tiksiu. Tu mano žmona, tu man priklausai, aš ta- 
ve myliu. Galiu numarinti tave skausmu, bet ne- 
galiu tavęs išleisti. 

— Aš sutinku kęsti skausmą ir mirti, - tariau, - jei 
tik pasakysi, kad dar mane myli. 

— Taip, aš tave myliu, myliu! - sušuko Leonis su 
jam būdingu užsidegimu. - Aš myliu tik tave, ir nie- 
kada negalėsiu pamilti kitos! 

— Nelaimingasis, tu meluoji, - paprieštaravau. — 
Juk atsekei paskui princesę Dzagarolą. 

— Taip, bet aš jos nekenčiu. 

— Ką! - sušukau apstulbusi. - Tai kodėl atsekei 
įkandin jos? Kokia gėdinga paslaptis glūdi šiose 
mįslėse? Šalmas norėjo mane įtikinti, kad tave prie 
tos moters riša niekingi siekiai, kad ji sena... ir tau 
moka... O! Kokius žodžius verčiat mane ištarti! 

— Netikėk tokiais šmeižtais, — atsakė Leonis, — 
princesė jauna, graži, ir aš ją įsimylėjęs... 

— Juo geriau, - atsidusau iš pačių gelmių, - ver- 
čiau jau matyti jus neištikimą negu užsitraukusį ne- 
garbę. Mylėkit ją, labai mylėkit, nes ji turtinga, o jūs 
vargšas! Jei labai ją mylėsit, turtas ir skurdas tebus 
jums tušti žodžiai. Aš jus taip mylėjau, ir nors gyve- 
nau vien iš jūsų dovanų, dėl to neraudonavau. O da- 
bar tik žeminčiausi ir būčiau jums nepakenčiama. 
"Todel leiskite man išvykti. Jūsų užsispyrimas laikyti 
mane ir numarinti kančiose - kvailas ir žiaurus. 

— Teisybė, — niūriai tarė Leonis. - Važiuok. El- 
giuosi kaip budelis, norėdamas tau sukliudyti. 

Jis išėjo palaužtas nevilties. Aš puoliau ant ke- 
lių. Meldžiau dangų suteikti jėgų, mėginau prisi- 
minti motiną, o paskui pakilau greitosiomis susi- 
ruošti į kelionę. 

Kai daiktai buvo sukrauti, tam pačiam vakarui 
užsisakiau pašto karietą ir jos laukdama kritau ant 
lovos. Buvau taip nusigalavusi ir priveikta nevilties, 
kad užmigdama jaučiausi taip, lyg būčiau grimzdu- 
si į kapų tylą. 

Po valandos pabudau nuo aistringų Leonio bu- 
činių. 

— Veltui nori išvykti; — tarė jis, - šitai ištverti ne 
mano jėgoms. Aš išsiunčiau tavo arklius ir liepiau 
iškrauti daiktus. Ką tik vienas vaikščiojau po 
užmiestį ir visomis išgalėmis stengiausi tavęs atsi- 
sakyti. Nusprendžiau neatsisveikinti su tavim. 
Nuėjau pas princesę, mėginau įsivaizduoti, kad ją 
myliu. Bet jos aš nekenčiu, o myliu tave. Tu turi pa- 
silikti. 

Šios nesibaigiančios emocijos sekino sielą ir 
kūną, man darėsi sunku galvoti. Gėris ir blogis, pa- 
garba ir panieka nustojo aiškios reikšmės, virto 
žodžiais, kurių nebesupratau, kurie mane gąsdino, 
lyg būčiau turėjusi skaičiuoti begalinius skaičius. 
Nuo šiol Leonis įgijo man ne tik moralinę galią, bet 
ir savotišką magnetinę trauką, kuriai neįstengiau at- 
sispirti. Jo žvilgsnis, balsas, ašaros gniuždė ne tik 
širdį, bet ir nervus. Tebuvau mašina, kurią jis valdė 
ir kreipė kur norėjo. 

Aš jam atleidau, atsidaviau jo glamonėms ir 
pažadėjau viską, ko tik įsigeis. Jis man pasakė, kad 
princesė Dzagarola, būdama našlė, susimaniusi už 
jo ištekėti, kad trumpą, lengvabūdišką susižavėji- 
mą palaikiusi meile, siaubingai dėl jo susikompro- 
mitavusi, todėl dabar jis privaląs ją tausoti ir tolti 
nuo jos po truputį, kitaip tektų turėti reikalų su vi- 
sa jos šeima. 

— Jei reikėtų tik kautis su visais jos broliais, pus- 
broliais ir dėdėmis, - kalbėjo Leonis, —- aš dėl to 

nesirūpinčiau, bet jie pasielgs kaip žymūs senjorai: 
apskųs, neva esu karbonaras, ir aš būsiu įmestas į 
kalėjimą, kur galbūt pratupėsiu dešimt metų, kol 
kas nors teiksis imtis mano bylos. 

Klausiausi šitų absurdiškų svaičiojimų patikliai 
kaip vaikas. Leonis niekada nesidomėjo politika, 
bet vis dar mėgau galvoti, kad visi jo gyvenimo keb- 
lumai susiję su svarbia šios rūšies veikla. Sutikau 
viešbutyje visada vadintis jo seseria, retai rodytis 
žmonėse ir tik be jo ir pagaliau suteikiau jam vi- 
sišką laisvę palikti mane bet kurią valandą, kai tik 
pareikalaus princesė. 


XV 


Toks gyvenimas buvo klaikus, bet aš jį kentėjau. 
Ligi to laiko nebuvau pažinusi pavydo kančių. Da- 
bar jos atbudo, ir aš išgėriau tą taurę lig dugno. 
Vengiau rodyti jas Leoniui, kad jam nenusibostų 
jų maldyti. Be to, neturėjau nė jėgų joms išsakyti. 
Nusprendžiau sutikti mirtį tylėdama. Buvau pa- 
kankamai ligota, tad galėjau jos laukti. Milane 
nuobodulys ėdė mane labiau nei Venecijoje. Čia 
buvo dar daugiau skausmo ir mažiau pramogų. Le- 
onis atvirai gyveno su princese Dzagarola. Vaka- 
rus leido su ja jos ložėje teatre arba puotose. Jis 
trumpam užbėgdavo pasimatyti su manimi, 0 pas- 
kui eidavo pas ją vakarieniauti ir grįždavo tik šeštą 
valandą ryto. Tada guldavosi, leisgyvis iš nuovar- 

gio ir dažnai apsėstas blogo ūpo. Vidurdienį kel- 
davosi tylus, išsiblaškęs ir važiuodavo su meiluže 
pasivažinėti karieta. Dažnai matydavau juos 
važiuojančius pro šalį. Greta jos Leonis įgaudavo 
tą doro, triumfuojančio Žmogaus išraišką, grieb- 
davosi koketiškų manierų, žiūrėdavo laimingu švel- 
niu žvilgsniu — toks jis kažkada buvo su manimi. 
Dabar girdėdavau tik jo skundus ir apmaudavimus. 
Teisybė, man labiau patikdavo, kai jis grįždavo pas 
mane susirūpinęs, pasibjaurėjęs vergija, negu ra- 
mus ir nerūpestingas, kaip kartais pasitaikydavo. 
Tada atrodydavo, kad jis užmiršo, kaip mane 
mylėjo ir kaip aš jį vis dar myliu. Jam regėjosi visai 
natūralu pasakoti man savo glaudaus ryšio su kita 
moterim smulkmenas, jis nė nepastebėdavo, kad 
jo klausantis mano veide atsiradusi šypsena - tik 
bežadė skausminga konvulsija. 

Vieną vakarą saulei leidžiantis išėjau iš kated- 
ros, kur karštai meldžiau Dievą pasišaukti mane pas 
save Ir priimti mano kančias kaip išpirką už pakly- 
dimus. Lėtai Žengiau po nuostabiu portalu, rams- 
tydamasi į piliorius — tokia buvau silpna. Liga tirpdė 
mane lyg žvakę. Nuo jausmingų maldų ir bažnyčios 
oro pylė šaltas prakaitas. Panėšėjau į šmėklą, išlin- 
dusią iš po kapo akmens paskutinįsyk pažiūrėti į 
dienos šviesą. Kažkoks žmogus, jau kurį laiką sekęs 
iš paskos, nors aš ir nekreipiau į tai didelio dėme- 
sio, užkalbino mane, ir aš atsigręžiau be nuostabos, 
be baimės, su mirštančiojo abejingumu. Aš at- 
pažinau Anrietą. 

Iškart srautu plūstelėjo prisiminimai apie tėvynę, 
šeimą. Užmiršau keistą šio jaunuolio elgesį su ma- 
nimi, jo baisią galią Leoniui, jo buvusią meilę, taip 
blogai mano sutiktą, ir neapykantą, kurią kažkada 
jam jaučiau. Galvojau tik apie tėvą ir motiną ir, grei- 
tai ištiesusi jam ranką, apipyliau klausimais. Jis ne- 
skubėjo atsakyti, nors atrodė sujaudintas mano 
emocijų ir domėjimosi. 

— Ar jūs čia viena? — paklausė jis. - Ar galiu 
kalbėtis, nestatydamas jūsų į pavojų? 

— Aš viena, niekas čia manęs nepažįsta ir manim 
nesidomi. Sėskimės ant šito akmeninio suolo, nes 
aš sergu, ir dėl Dievo meilės, papasakokit apie tėvus. 
Jau visi metai nieko apie juos negirdėjau. 

— Apie tėvus! — liūdnai pakartojo Anrietas. - Vie- 
nas iš jų jau neverkia jūsų. 

— Tėvas mirė! - sušukau, pašokusi iš vietos. 

Anrietas nieko neatsakė. Prislėgta susmukau ant 
suolo ir pusbalsiu sušnabždėjau: 

— Dieve, kuris sujungsi mane su juo, padaryk taip, 
kad jis man atleistų! 

— Jūsų motina, - pasakė Anrietas, - ilgai sirgo. 
Paskui pamėgino prasiblaškyti, bet ašaros pražudė 
jos grožį ir ji nerado nusiraminimo šiame pasau- 
lyje. 

— Tėvas mirė! — ištariau, pamaldžiai susidėjusi 
nusilpusias rankas. - Motina paseno ir nuliūdo. O 
teta? 

— Teta stengiasi paguosti motiną, įrodinėdama, 
kad jūs neverta gailesčio. Bet motina jos neklauso 

ir kasdien nyksta iš vienatvės ir nuobodulio. O jūs, 
ponia? 

Paskutinius žodžius Anrietas ištarė šaltu tonu, 
tačiau pro panieką buvo justi užuojauta. 

— O aš, pats matote, mirštu. 

Jis paėmė mane už rankos, ir jo akyse sužibo 
ašaros. 

— Vargšė mergaitė! - tarė jis, - bet tai ne mano 
kaltė. Padariau, ką galėjau, kad neįpultumėt į šitą 
bedugnę. Bet jūs pati to norėjot. 

— Nekalbėkite taip, -sudraudžiau, - negaliu apie 
tai su jumis šnekėtis. Sakykit, ar motina manęs 
ieškojo, kai pabėgau? 

— Motina jūsų ieškojo, bet nepakankamai. Vargšė 
moteris, ji buvo priblokšta ir pristigo dvasios stip- 
rybės. Jūsų gyslose tekančiame kraujyje, Žiuljeta, 
nėra jėgos. 

— Taip, tai tiesa, - abejingai atsakiau. - Mūsų šei- 
moje visi suglebę ir taikūs. Motina turbūt tikėjosi, 
kad grįšiu? 

— Beprotiškai, vaikiškai tikėjosi. Ji ir dabar dar 
jūsų laukia ir lauks iki paskutinio atodūsio. 

Aš pratrūkau rauda. Anrietas neištarė nė žodžio 
ir leido man išsiverkti. Manau, jis taip pat verkė. 
Nusišluosčiau akis ir paklausiau, ar motina labai liū- 
di dėl mano gėdos, ar raudonuoja dėl manęs, ar 
drįsta ištarti mano vardą. 

— Jis nuolat jos lūpose, - atsakė Anrietas. - Ji 
lieja savo skausmą visam pasauliui. Dabar ta istori- 
ja visiems jau nusibodo ir žmonės šypsosi, kai jūsų 

motina pradeda verkti, arba vengia su ja susitikti, 
sakydami: “Štai ponia Roiter, ji vėl ruošiasi papa- 
sakoti mums apie savo dukters pagrobimą!" 

Klausiausi Anrieto be jokio apmaudo ir, pakėlusi 
į jį akis, paklausiau: 

— Ojjūs, Anrietai, ar mane niekinate? 

— Aš daugiau jūsų nemyliu ir negerbiu, - atsakė 
jis, - bet man jūsų gaila ir norėčiau jums pasitar- 
nauti. Mano piniginė - jūsų paslaugoms. Ar norite, 
kad parašyčiau motinai? Ar norite, kad jus pas ją 
nuvežčiau? Sakykit, nebijokit man įkyrėti. Aš tai da- 
rau ne iš draugiškumo, o iš pareigos. Jūs neįsivaiz- 
duojat, Žiuljeta, kaip palengvėja gyvenimas tiems, 
kurie susikuria įstatymus ir jų laikosi. 

Aš nieko neatsakiau. 

— Nejau norite likti čia viena, apleista? Kiek jau 
praėjo laiko, kai jūsų vyras jus metė? 

— Jis manęs nemetė, - atsakiau, - mudu gyvena- 
me kartu. Jis nesutinka, kad išvykčiau, nors jau se- 
niai ketinu, o ir aš nebeturiu jėgų apie tai nė pagal- 
voti. 

Aš vėl nutilau; jis padavė man ranką ir palydėjo. 
Pastebėjau šitai tik priėjusi prie namų. Maniau, kad 
remiuosi į Leonio ranką, todėl vargais negalais 
slėpiau skausmą ir netariau nė žodžio. 

— Ar norite, kad ateičiau rytoj sužinoti, ką keti- 
nate daryti? — paklausė jis, atsisveikindamas prie 
slenksčio. 

— Taip, - atsakiau, nepagalvojusi, jog jis gali su- 
tikti Leonį. 

— Kurią valandą? - pasitikslino jis. 

— Kada panorėsite, - apkvaišusi pasakiau. 

Kitą dieną jis pasirodė vos išėjus Leoniui. Aš jau 
nebeprisiminiau, kad jam šitai leidau, ir taip nuste- 
bau dėl jo vizito, jog jis turėjo man apie jį priminti. 
Tada man toptelėjo, kad tie keletas žodžių, kuriuos 
nugirdau iš Leonio ir jo draugų pokalbio ir kurių 
aiškiai nesupratau, skirti Anrietui ir kad juose slypi 
grasinimas nužudyti. Krūptelėjau, pagalvojusi, į kokį 
pavojų jis per mane įkliuvo. 

— Eikim į lauką, - su siaubu pasakiau jam, - čia 
jums nesaugu. 

Jis nusišypsojo, ir jo veide atsirado baisiausia pa- 
nieka pavojui, kurio aš bijojau. 

— Patikėkit manim, - tarė jis, pamatęs, jog keti- 
nu spirtis, - žmogus, apie kurį kalbate, nedrįstų pa- 
kelti prieš mane rankos, jis net akių į mane pakelti 
nedrįsta. 

Negalėjau klausytis tokių kalbų apie Leonį. Ne- 
paisant visų jo prasižengimų, nepaisant visų kal- 
čių, jis man tebebuvo brangiausias pasaulyje. Pa- 
prašiau Anrietą mano akivaizdoje taip apie jį 
nešnekėti. 

— Sugniuždykit mane panieka, - tariau jam, - api- 
pilkit priekaištais, kad esu begėdė ir beširdė duktė, 
jei palikau geriausius, kokie tik gali būti, tėvus, pa- 
myniau savo lyčiai nustatytas priedermes, ir aš 
neįsižeisiu. Verkdama išklausysiu jūsų ir vis tiek 
būsiu dėkinga už vakar pasiūlytas paslaugas. Bet 
leiskit man gerbti Leonio vardą - tai vienintelis ma- 

no turtas, kurį širdies gilumoje dar galiu prieš- 
priešinti žmonių pasmerkimui. 

— Gerbti Leonio vardą! —- karčiai juokdamasis, 
sušuko Anrietas. - Vargše moterie! Ir vis dėlto aš 
sutinku, jei vyksite į Briuselį. Važiuokite paguosti 
motinos, grįžkite į doros kelią, ir aš jums pažadu 
palikti ramybėje niekšą, kuris jus pražudė ir kurį 
galėčiau perlaužti kaip šiaudelį. 

— Važiuoti pas motiną! - pasakiau. - O taip, šir- 
dis man taip liepia, bet grįžti į Briuselį neleidžia išdi- 
dumas. Kaip į mane žiūrės visos tos moterys, ku- 
rios kažkada pavydėjo man spindesio, o dabar 
džiaugsis nuopuoliu! 

- Bijau, Žiuljeta, - paprieštaravo jis, - kad tai ne 
geriausias argumentas. Jūsų motina turi namus 
užmiestyje, kur gyventumėt su ja toli nuo negailes- 
tingos visuomenės. Būdamos tokios turtingos, 
galėtumėt gyventi ir bet kur kitur, kur niekas 
nežinotų apie jūsų bėdą ir kur dėl savo grožio ir 
švelnumo netrukus įsigytumėt naujų draugų. Bet jūs 
nenorite palikti Leonio, prisipažinkit! 

— Noriu, - atsakiau verkdama, - bet negaliu. 

— Nelaimingiausia, nelaimingiausia iš moterų! - 
liūdnai sušuko Anrietas. - Jūs gera ir atsidavusi, bet 
stokojat išdidumo. Tam, kas neturi šio kilnaus jaus- 
mo, niekas nepadės. Vargše silpna būtybe, mano 
siela kupina gailesčio jums, nes jūs išniekinot savo 
širdį, suteršėt ją, prisilietusi prie šlykščios širdies, 
jūs nulenkėt galvą prieš bjaurią ranką, jūs mylite 
niekšą! Nevalioju suprasti, kaip galėjau kitados jus 

pamilti, bet taip pat nevalioju suprasti, kaip galėčiau 
dabar jūsų nesigailėti. 

— Bet galų gale, - paklausiau išsigandusi, apstul- 
binta jo išvaizdos ir žodžių, - ką gi Leonis padarė, 
kad manot turįs teisę taip apie jį kalbėti? 

— Jūs abejojate ta teise, ponia? Tai gal pasakysi- 
te, kodėl Leonis, drąsus vyras (tai neginčytina), ge- 
riausias šaulys ir fechtuotojas, kokį tik pažįstu, nie- 
kada nedrįso su manim kivirčytis, nors aš gyvenime 
nesu laikęs špagos, ir kodėl aš išvijau jį iš Paryžiaus 
taręs vienintelį žodį, o iš Briuselio - metęs vieną 
žvilgsnį? 

— Tai nesuvokiama, - nusiminusi atsakiau. 

— Argi nežinote, kieno jūs meilužė? — negailes- 
tingai varė toliau Anrietas. - Argi jums niekas ne- 
pasakojo apie nuostabias kavalieriaus Leonio avan- 
tiūras? Argi niekada neraudonavote, kad buvot jo 
bendrininkė ir pabėgot su sukčium, apvogę tėvo par- 
duotuvę? 

Aš surikau iš skausmo ir užsidengiau veidą ran- 
komis; paskui pakėliau galvą ir iš visų jėgų sušukau: 

— Tai netiesa, aš niekada nepadariau tokios 
niekšybės. Leonis irgi negalėtų taip pasielgti. Ne- 
nuvažiavus nė keturiasdešimties mylių Ženevos ke- 
liu, Leonis sustojo vidury nakties, paprašė skrynios 
ir, sudėjęs į ją visas brangenybes, nusiuntė tėvui. 

— Ar esate tikra, kad jis tai padarė? — paklausė 
Anrietas, niekinamai juokdamasis. 

— Tikra! - sušukau. - Aš mačiau skrynią, mačiau, 
kaip Leonis dėjo į ją deimantus. 

— Ar jūs įsitikinusi, kad skrynia nesekė paskui 
jus visą likusį kelią? Ar įsitikinusi, kad ji nebuvo 
atidaryta Venecijoje? 

Šie žodžiai plieskė į mane nelyginant akinančios 
šviesos spindulys, nuo kurio negalėjau išsisukti. Stai- 
ga prisiminiau tai, ką veltui stengiausi atkapstyti at- 
mintyje: kokiomis aplinkybėmis pirmąkart susi- 
pažinau su ta nelemta skrynele. Tada man prieš akis 
stojo trys atsitikimai ir visi jie, logiškai susijungę tar- 
pusavyje, tiesiog privertė mane padaryti triuški- 
nančią išvadą: pirma, naktis paslaptingoje pilyje, 
kur mačiau, kaip Leonis krovė deimantus į skrynią; 
antra, paskutinė naktis Šveicarijos kalnų namelyje, 
kur mačiau, kaip Leonis slapčia išsikasė iš žemės 
savo lobį; ir trečia, antra mūsų diena Venecijoje, 
kai radau tuščią skrynią ir ant žemės kartu su vatos 
gniužulėliais besimėtantį deimantinį smeigtuką. 
Žydo Tadėjo vizitas ir šimtas penkiasdešimt tūkstan- 
čių frankų, kuriuos, kaip nugirdau iš Leonio pokal- 
bio su draugais, jis jam atskaičiavo, mums atvykus į 
Veneciją, visiškai sutapo su to ryto prisiminimais. 
Aš ėmiau grąžyti rankas ir, iškėlusi jas į dangų, 
sušukau, tartum kalbėdamasi su savimi: 

— Vadinasi, viskas prarasta, net motinos pagar- 
ba, viskas užnuodyta, net prisiminimai apie Sveica- 
riją! Tie šeši meilės ir laimės mėnesiai buvo skirti 
vagystei paslėpti! 

— Ir suklaidinti teisingumui, - pridūrė Anrietas. 

— Ne, tikrai ne! - sušukau paklaikusi ir žiūrėda- 
ma į jį taip, lyg būčiau norėjusi ko paklausti. - Jis 

mane mylėjo! Be jokios abejonės, mylėjo! Kai apie 
tuos laikus pagalvoju, visada randu, kas patvirtintų 
jo meilę. Jis buvo vagis, kuris pagrobė merginą ir 
dėžutę, kuris mylėjo ir vieną, ir kitą. 

Anrietas patraukė pečiais. Susigriebiau, jog jau 
svaičioju, ir mėgindama surikiuoti mintis, užsima- 
niau žūtbūt sužinoti, kodėl jis daro Leoniui tokią 
nesuvokiamą įtaką. 

— Norite tai sužinoti? — paklausė jis. Ir, valandėlę 
pagalvojęs, kalbėjo toliau: —- Aš jums pasakysiu, ga- 
liu pasakyti. Be to, tiesiog neįsivaizduojama, kad pra- 
gyvenote su juo metus ir nieko nejtarėt. Juk Veneci- 
joje jis tikriausiai ne vieną apmulkino jūsų akyse... 

— Apmulkino? Jis? Kaip? Galvokit, ką sakot, An- 
rietai, jūs jau ir taip užvertėt jį kaltinimais. 

— Manau, vis dar nepajėgtumėt būti jo bendri- 
ninke, Žiuljeta, bet saugokitės, kad netaptumėt. Pa- 
sigailėkit savo šeimos. Nežinau, kiek galima ne- 
baudžiamai būti sukčiaus meiluže. 

— Aš mirštu iš gėdos, pone, jūsų žodžiai žiaurūs. 
Baikite savo darbą ir galutinai sudaužykit man širdį, 
papasakojęs, kokią turite teisę spręsti Leonio gy- 
vybės ar mirties klausimą. Kur su juo susipažinote? 
Ką Žinot apie jo ankstesnį gyvenimą? Aš, deja, nie- 
ko nežinau! Mačiau jame tiek prieštaringų savybių, 
kad jau nė nesusigaudau, turtuolis jis ar skurdžius, 
kilmingas ar iš prastuomenės, net nežinau, ar jis va- 
dinasi savo vardu. 

— Tai vienintelis dalykas, kurio atsitiktinumo dėka 
jam nereikėjo vogti, - pasakė Anrietas. - Iš tiesų jo 

vardas Leonis ir jis yra kilęs iš vienos kilmingiausių 
giminių Venecijoje. Jo tėvas dar šį tą turėjo, jam 
priklausė ir rūmai, kuriuose neseniai gyvenote. Jis 
be galo, be krašto mylėjo vienintelį sūnų, kurio anks- 
ti pasireiškę gabumai žadėjo iškilią asmenybę. Le- 
onis buvo rūpestingai lavinamas ir nuo penkiolikos 
metų su savo auklėtoju apkeliavo pusę Europos. Per 
penkerius metus jis neįtikėtinai lengvai išmoko tų 
tautų, kurias aplankė, kalbas, išstudijavo papro- 
čius, literatūrą. Mirus tėvui, su auklėtoju gavo 
grįžti į Veneciją. Tas auklėtojas buvo abatas Dzani- 
nis, kurį šią Žiemą turbūt dažnai matėte savo na- 
muose. Nežinau, ar teisingą nuomonę apie jį susi- 
darėte. Tas žmogus lakios vaizduotės, nepaprastai 
subtilus, neregėtai išsilavinęs, bet sykiu baisiai ne- 
dorovingas ir gana niekšiškas, nors dedasi esąs to- 
lerantiškas ir sveiko proto. Jis, savaime supranta- 
ma, ištvirkino mokinio sąžinę, teisingumo ir netei- 
sybės sąvokas pakeitęs tariamu gyvenimo suprati- 
mu, kurio esmė ta, kad galima daryti bet kokias 
linksmas kvailystes, bet kokius naudingus prasižen- 
gimus, bet kokius gerus ir blogus darbus, jeigu tik 
jie sugundo Žmogaus širdį. Su tuo Dzaniniu susi- 
pažinau Paryžiuje ir, prisimenu, girdėjau jį sakant, 
esą reikia mokėti daryti bloga, kad mokėtum daryti 
gera, reikia mokėti mėgautis ydomis, kad mokėtum 
mėgautis dorybėmis. Tas žmogus daug atsargesnis, 
daug apsukresnis, daug šaltakraujiškesnis už Leonį 
ir smarkiai pranoksta jį šioje srityje, o Leonis, 
nešamas aistrų arba išmuštas iš vėžių savo užgaidų, 

seka paskui jį tik iš tolo, daugybę kartų prašauna 
pro šalį, ir tai pražudys jį visuomenės akyse, jau 
pražudė, nes nuo šiol jis priklauso nuo keleto 
godžių bendrininkų ir keleto dorų žmonių, kurių 
kilnumas netruks išsekti. 

Mirtinas šaltis kaustė man rankas ir kojas, kai 
Anrietas šitai pasakojo. Aš susitvardžiau, kad 
galėčiau išklausyti viską. 


AVI 


Taigi dvidešimtmetis Leonis, - toliau pasakojo An- 
rietas, —- ėmė valdyti gana nemažą turtą ir galėjo 
elgtis kaip tinkamas. Jo padėtyje buvo labai lengva 
daryti gerus darbus, bet tėvo palikimas jam pasi- 
rodė pernelyg menkas garbėtroškai patenkinti ir, 
tikėdamasis nežinia kokiais beprotiškais ar nusikals- 
tamais būdais įgyti tiek turto, kiek troško, per porą 
metų iššvaistė viską, ką buvo užgyvenęs tėvas. Jo 
namai, kuriuos, kaip matėte, jis prabangiai įsirengė, 
tapo susitikimų vieta visiems Italijos vėjavaikiams 
jaunuoliams ir puolusioms moterims. Čia būdavo 
priiminėjama daug užsieniečių - elegantiško gyve- 
nimo mėgėjų. Šitaip Leonis, kelionėse susipažinęs 
su daugybe padorių Žmonių, visose šalyse užmezgė 


120 PASAULIO LITERATŪROS PANTEONAS 


kuo puikiausių ryšių ir užsitikrino kuo naudingiau- 
sią globą. 

Tokioje gausioje draugijoje, savaime supranta- 
ma, atsirado, kaip ir visur, intrigantų ir apgavikų. 
Paryžiuje aplink Leonį mačiau keletą tipų, kurie 
man kėlė nepasitikėjimą ir kurie, įtariu, dabar su- 
daro su juo ir markizu de“ aukštuomenės sukčių 
kompaniją. Skatinamas jų patarimų, Dzaninio pa- 
mokymų ar savo polinkių, jaunasis Leonis turbūt 
ėmė sukčiauti lošdamas. Tikra viena: šį talentą jis 
išvystė iki neregėtų aukštumų ir veikiausiai taikė vi- 
suose Europos miestuose, nekeldamas nė menkiau- 
sio įtarimo. Visiškai nusigyvenęs, jis paliko Veneci- 
ją ir vėl leidosi į keliones jau kaip avantiūristas. Čia 
jo istorijos siūlas išsprūsta man iš rankų. Dzaninis, 
iš kurio sužinojau dalį to, ką jums dabar pasakoju, 
tvirtino nuo tada pametęs jį iš akių ir tik iš dažnai 
nutrūkstančio susirašinėjimo žinojęs apie aibes for- 
tūnos permainų ir aibes Leonio intrigų aukštuo- 
menėje. Jis teisinosi išauklėjęs tokį mokinį, saky- 
damas, esą Leonis iškreipęs jo doktriną, bet jis tei- 
sino ir mokinį, girdamas jo neįtikėtiną apsukrumą, 
dvasios stiprybę ir savitvardą, kurios jam padėjo per- 
maldauti likimą, pergyventi ir nugalėti priešiškumą. 
Pagaliau Leonis atvyko į Paryžių su savo ištikimu 
draugu markizu de '"', kurį jūs pažįstate, ir ten aš 
turėjau progą su juo susipažinti ir susidaryti apie jį 
nuomonę. 

Dzaninis pristatė jį princesei X“, kurios vaikus 
auklėjo. Dėl neprilygstamo proto šis žmogus jau ke- 

letą metų princesės aplinkoje buvo ne toks priklau- 
somas, kokie paprastai esti žymių namų guvernan- 
tai. Jis pagarbiai priiminėjo svečius, mokėjo palai- 
kyti įdomų pokalbį, puikiai dainavo ir dirigavo kon- 
certams. 

Savo proto ir talentų dėka Leonis buvo džiaugs- 
mingai sutiktas, o netrukus daug kas jau entuzias- 
tingai siekė jo draugystės. Paryžiuje kai kuriems ra- 
teliams jis turėjo tokią pat milžinišką įtaką, kokią 
matėte jį darant visam provincijos miestui. Ten jis 
elgėsi nepriekaištingai, lošė retai ir visada pra- 
lošinėjo milžiniškas sumas, kurias paprastai išlošda- 
vo markizas de "". Tą markizą truputį vėliau nei 
Leonį pristatė Dzaninis. Nors markizas buvo Leo- 
nio tėvynainis, jis dėjosi jo nepažįstąs arba tyčia lai- 
kąsis atokiau. Visiems į ausį šnibždėjo, neva Vene- 
cijoje jiedu varžęsi dėl vienos moters meilės, ir nors 
dabar abu išsigydę nuo savo aistros, draugiškumo 
kits kitam anaiptol nejaučią. Dėl tokios klastos nie- 
kas nejtarė, jog jie susigiedoję varo savo verslą. 

Tą verslą jie varė visą Žiemą, ir niekam nekilo 
nė menkiausias įtarimas. Kartais ir vienas, ir kitas 
prakišdavo milžiniškus pinigus, bet dažniausiai 
išlošdavo ir abu gyveno kaip karaliai. Sykį vienas 
mano bičiulis, smarkiai pralošinėjantis Leoniui, 
pamatė, kaip šis davė nežymų ženklą venecijiečiui 
markizui. Jis nieko nesakė ir keletą dienų juos abu 
atidžiai stebėjo. Vieną vakarą, kai mes kartu 
statėme ir visąlaik pralošinėjome, jis priėjo prie 
manęs ir tarė: 

— Pažiūrėkit į tuos du italus. Aš manau ir esu be- 
veik įsitikinęs, kad juodu susitarę sukčiauja. Rytoj 
išvažiuoju iš Paryžiaus neatidėliotinu reikalu. Pa- 
vedu jums nuodugniai tai patikrinti ir perspėti drau- 
gus, jei prireiks. Jūs - išmintingas ir atsargus žmo- 
gus. Tikiuosi, nieko nedarysite, gerai nežinodamas, 
ką darąs. Šiaip ar taip, jei teks turėti su tais 
žmonėmis reikalų, būtinai pasakykite mano, kaip 
pirmo juos apkaltinusio, vardą ir parašykite man. 
Imuosi išspręsti ginčą su vienu iš jų. 

Draugas paliko man savo adresą ir išvyko. Aš ge- 
rai įsižiūrėjau į tuodu mikliai besidarbuojančius ka- 
valierius ir įsitikinau, kad draugas neklydo. Jų ne- 
sąžiningumą galutinai atskleidžiau vieną vakarą pas 
princesę X". Tuoj pat paėmiau Dzaninį už rankos 
ir pasivedėjau į šalį. 

— Ar gerai pažįstate, — paklausiau, — tuos du ve- 

— Puikiai, — didžiai patenkintas savimi atsakė jis, — 
vieną aš išauklėjau, o kitas mano draugas. 

— Sveikinu, - pasakiau jam, - tai du sukčiai. 

Šiuos žodžius ištariau su tokiu įsitikinimu, kad 
jis visas persimainė, nors ir labai mokėjo apsime- 
tinėti. Spėjau, jog ir jam šis tas nubyra išjų pelno, ir 
pareiškiau eisiąs ir demaskuosiąs abu jo tėvynainius. 
Jis visai sutriko ir puolė karštai maldauti, kad to 
nedaryčiau. Mėgino mane įtikinti, jog klystu. Aš pa- 
siprašiau nuvedamas į jo kambarį kartu su marki- 
zu. Ten trumpai ir aiškiai viską išdėsčiau, ir marki- 
zas, užuot teisinęsis, išblyško ir apalpo. Nežinau, ar 

jis su abatu suvaidino tą sceną, bet jie taip gailiai 
prašė, markizas atrodė taip susigėdęs ir susisielojęs, 
j0g aš per savo gerą širdį nusileidau. Tik pareikala- 
vau, kad jis ir Leonis tuoj pat išvažiuotų iš Pran- 
cūzijos. Markizas viską pažadėjo, bet aš norėjau to 
paties pareikalauti ir iš jo sėbro, tad liepiau jį pa- 
kviesti. Leonio gavau ilgai laukti; pagaliau jis atėjo, 
bet ne nuolankus ir išsigandęs, kaip anas, o drebėda- 
mas iš pykčio ir gniauždamas kumščius. Gal tikėjo- 
si sugluminti mane savo įžūlumu, tačiau aš jam pa- 
reiškiau, kad esu pasirengęs duoti tokią satisfakci- 
ją, kokios jis panorės, tik pirmiausia viešai jį apkal- 
tinsiu. Ir sykiu draugo vardu pasiūliau markizui 
spręsti ginčą tokiomis pat sąlygomis. Leonio 
akiplėšiškumas nuslūgo. Bendrai davė jam supras- 
ti, jog pražus, jei spyriosis. Jis nusileido, bet su 
didžiausiu pasipriešinimu ir įniršiu, ir abu išėjo iš 
princesės namų, daugiau nepasirodę svetainėje. 
Markizas rytojaus dieną išvyko į Genują, o Leonis — 
į Briuselį. Kai likau vienas su Dzaniniu jo kambary- 
je, neslėpiau, kad jis man įtartinas ir kad ketinu 
apie tai pasakyti princesei. Kadangi prieš jį ne- 
turėjau tikrų įrodymų, jis ne taip žeminosi ir mal- 
davo kaip markizas, bet mačiau, kad ir jis išsigandęs 
ne mažiau. Dzaninis paleido į darbą visas proto 
vingrybes, norėdamas pelnyti mano palankumą ir 
užčiaupti burną. Vis dėlto priverčiau jį prisipažinti, 
jog jis žinojęs apie kai kurias šlykščias savo auklėti- 
nio išdaigas, ir prispyriau papasakoti jo istoriją. Ir 
tada abatas pasielgė neatsargiai: jis turėjo atkakliai 

tvirtinti nieko nežinąs, bet kai rūsčiai pagrasinau 
demaskuoti jo pristatytus svečius, jis pametė galvą. 
Išsiskyriau su juo, įsitikinęs, kad jis toks pat niekin- 
gas šunsnukis kaip ir aniedu, tik apdairesnis. Išsau- 
gojau jo paslaptį vien nerimaudamas dėl savęs. 
Būgštavau, kad jo įtaka princesei X" nenusvertų 
mano sąžiningumo, kad jis jos akyse gudriai nepa- 
vaizduotų manęs apgaviku ar pamišėliu ir neišsta- 
tytų pajuokai. Be to, ta bjauri avantiūra man 
įkyrėjo. Lioviausi apie ją galvojęs ir po trijų mėne- 
sių išvažiavau iš Paryžiaus. Jums ne paslaptis, ko 
pirmiausia ieškojau puotoje pas Delpešą. Tada dar 
buvau jus įsimylėjęs ir, atvykęs tik prieš kokią va- 
landą, nežinojau, jog ketinat tekėti. Pamačiau jus 
minioje ir, priėjęs arčiau, šalia jūsų išvydau Leonį. 
Pamaniau, kad sapnuoju, kad mane klaidina pa- 
našumas. Aš pasiklausinėjau ir įsitikinau, jog jūsų 
sužadėtinis — tas pats kavalieraitis, pavogęs iš 
manęs tris ar keturis šimtus luidorų. Nesitikėjau 
jo išstumti iš jūsų širdies ir, manau, net nenorėjau. 
Pakeisti tokį žmogų, galbūt šluostyti jums nuo 
skruostų jo bučinių pėdsakus —- šitokia mintis 
stingdė meilę. Bet aš prisiekiau, kad nekalta mer- 
gina ir garbinga šeima netaps niekšo aukomis. Jūs 
žinote, mūsų pasiaiškinimas nebuvo nei ilgas, nei 
žodingas; tačiau lemtinga jūsų aistra niekais pa- 
vertė mano pastangas jus išgelbėti. 

Anrietas nutilo. Aš nuleidau galvą; buvau su- 
gniužusi; man rodės, daugiau niekam negalėsiu 
žiūrėti į akis. O Anrietas vėl prabilo. 

— Leonis vikriai išsisuko, man iš panosės pagrobęs 
savo sužadėtinę, kitaip sakant, tris šimtus tūkstan- 
čių frankų deimantais, kuriais buvote pasipuošusi. 
Jis paslėpė ir jus, ir deimantus nežinia kur. Jūsų 
tėvas liejo ašaras ne tik dėl dukters, bet iš dalies ir 
dėl savo gražių brangakmenių tokiais puikiais ap- 
sodais. Kartą mano akivaizdoje jis naiviai prasitarė, 
jog ši vagystė jam skaudžiausia dėl to, kad deiman- 
tai bus pusvelčiui parduoti kokiam nors žydui, o tas, 
slėpdamas vagystę ir bijodamas išsiduoti, sulaužys 
ir išlydys dailius tokio nuostabaus darbo apsodus. 
“Tad argi vertėjo taip plėšytis, - verkdamas kalbėjo 
jis, - argi vertėjo turėti dukterį ir taip ją mylėti?" 

Atrodo, jūsų tėvas sakė teisybę, nes, pardavęs 
vogtas brangenybes, Leonis Venecijoje plačiai te- 
pagyveno ketvertą mėnesių. Jo protėvių rūmai bu- 
vo parduoti ir tuo metu nuomojami. Jis juos išsi- 
nuomojo ir, sako, vėl užrašė savo vardą ant karnizo 
vidiniame kieme, nes virš paradinių durų užrašyti 
nedrįso. Kadangi mažai kas žino, jog jis sukčius, į 
jo namus vėl pradėjo rinktis daug padorių žmonių, 
kurie ten, be abejonės, buvo mulkinami jo bendrų. 
Bet iš baimės būti demaskuotas jis turbūt prie jų 
neprisidėjo, nes greitai vėl nusigyveno. Jis, aišku, 
tenkinosi tik leisdamas tiems išsigimėliams plėšikau- 
ti savo namuose, nes yra nuo jų priklausomas ir 
nedrįstų atsikratyti tais, kurių labiausiai nekenčia. 
Dabar, kaip Žinote, jis visų pripažintas princesės 
Dzagarolos meilužis. Ta dama, kitados labai graži, 
jau nuvyto ir yra pasmerkta mirti nuo džiovos... 

Žmonės mano, kad visą savo turtą ji paliks Leo- 
niui, kuris dedasi ją karštai mylįs ir kurį ji pati aist- 
ringai myli. Jis tyko jos testamento. Tada vėl būsite 
turtinga, Žiuljeta. Tikriausiai jis jums sakė: dar tru- 
putėlį kantrybės, ir pakeisite princesę jos ložėje te- 
atre, važiuosite pasivažinėti jos karietomis, pamai- 
niusi tik jų herbus, glėbesčiuosite meilužį praban- 
gioje lovoje, kurioje ji bus mirusi. Galėsite net nešio- 
ti jos sukneles ir deimantus. 

Žiaurusis Anrietas gal sakė ir dar ką nors, bet aš 
daugiau nieko negirdėjau: griuvau ant žemės, tam- 
poma baisiausių konvulsijų. 


AVII 


Kai atsipeikėjau, pamačiau, kad esu viena su Leo- 
niu. Buvau paguldyta ant sofos. Jis švelniai ir sune- 
rimęs Žiūrėjo į mane. 

- Širdele, — tarė jis, išvydęs, kad atgavau sąmonę, — 
sakyk, kas tau yra. Kodėl radau tave tokios baisios 
būklės? Ką tau skauda? Kokia nauja bėda tave išti- 
ko? 

— Jokia, - atsakiau. Ir nemelavau, nes tą akimir- 
ką nieko nebeprisiminiau. 

— Tu mane apgaudinėji, Žiuljeta, kažkas tave 
įskaudino. Kai grįžau, kambaryje buvusi tarnaitė 
sakė, kad šįryt pas tave buvo atėjęs vyriškis, kad jis 
ilgai čia užtruko, o išeidamas liepė suteikti tau pa- 
galbą. Kas tas vyriškis, Žiuljeta? 

Niekada gyvenime nebuvau melavusi, todėl 
nežinojau, ką atsakyti. Nenorėjau minėti Anrieto 
vardo. Leonis suraukė antakius. 

— Paslaptis? - tarė jis. - Tarp mūsų paslaptis? Ne- 
maniau, kad galėtum nuo manęs ką nors slėpti. Bet 
juk tu čia nieko nepažįsti? Nebent... Jei tai jis, jam 
neužteks kraujo gyslose tokiam įžūlumui nuplauti. 
Pasakyk man teisybę, Žiuljeta, pas tave buvo atėjęs 
Šalmas? Ar jis ir vėl lindo prie tavęs su šlykščiais 
pasiūlymais ir šmeižė mane? 

- Šalmas? Argi jis Milane? 

Aš taip išsigandau, kad baimė turbūt atsispindėjo 
mano veide, nes Leonis pamatė, jog aš nežinojau 
apie vikonto atvykimą. 

- Jei tai ne jis, - lyg pats sau tarė Leonis, - kas gi 
tuomet tas lankytojas, kuris tris valandas išbūna su 
mano žmona, o išeidamas palieka ją apalpusią? 
Markizas visą dieną nesitraukė nuo manęs. 

— O Viešpatie! —- sušukau. — Vadinasi, visi jūsų 
bjaurūs draugužiai čia! Dėl Dievo meilės, padary- 
kite taip, kad jie nežinotų, kur aš gyvenu ir nesiro- 
dytų man akyse. 

— Bet kas tas vyriškis, su kuriuo susitikinėjate ir 
kuriam nedraudžiat įeiti į savo kambarį? — spyrėsi 
Leonis, kažką įtemptai svarstydamas ir vis labiau 
blykšdamas. - Atsakykit, Žiuljeta, aš reikalauju, gir- 
dite? 

Supratau patekusi į siaubingą padėtį. Drebėda- 
ma pamaldžiai susidėjau rankas ir mintyse ėmiau 
šauktis dangaus pagalbos. 

— Jūs neatsakote, - tarė Leonis. - Nelaimingoji, 
jums pritrūko drąsos. Jūs turite meilužį, Žiuljeta! 
Ir gerai darot, juk aš turiu meilužę. Aš kvailys, kad 
negaliu to pakelti, jūs juk sutikot dalytis su kita ma- 
no širdį ir lovą. Bet aš, žinoma, negaliu būti toks 
kilnus. Sudie! 

Jis su konvulsyviu šaltumu paėmė skrybėlę, užsi- 
movė pirštines, išsitraukė piniginę, padėjo ją ant 
židinio ir, netaręs daugiau nė žodžio, net nežvilg- 
telėjęs į mane, išėjo. Išgirdau, kaip jis tolsta lygiu 
žingsniu ir neskubėdamas leidžiasi laiptais. 

Iš nuostabos, sumišimo ir baimės kraujas sustin- 
go man gyslose. Maniau, išprotėsiu; užsikimšau bur- 
ną nosine, kad nepradėčiau rėkti, o paskui, priveikta 
nuovargio, nugrimzdau į buką nusiminimą. 

Vidurnakty kambaryje išgirdau triukšmą, atmer- 
kiau akis ir, nesusigaudydama, kas čia darosi, išvy- 
dau Leonį, nervingai vaikštantį pirmyn atgal, ir mar- 
kizą, sėdintį prie stalo ir tuštinantį butelį degtinės. 
Aš nė nekrustelėjau. Nesistengiau suprasti, ką jie 
čia veikia, bet pamažėliais jų žodžiai, pasiekę ma- 
no ausis, prasiskverbė į sąmonę ir įgavo prasmę. 

— Sakau, kad aš jį mačiau, esu tikras, - tarė mar- 
kizas. - Jis čia. 

— Prakeiktas šuva! - treptelėjo koja Leonis. - Kad 
jį žemė prarytų, tuomet juo atsikratyčiau! 

— Gerai pasakyta! - tarė markizas. - Ir aš tokios 
pat nuomonės. 

— Jis net ateina į mano kambarį ir kankina šią 
nelaimingą moterį! 

— Ar tu įsitikinęs, Leoni, kad jai šitai taip jau ne- 
malonu? 

— Tylėk, gyvate, ir nesistenk, kad pradėčiau įta- 
rinėti šitą vargšelę. Jai nieko daugiau pasaulyje ne- 
liko, tik mano pagarba. 

— Ir pono Anrieto meilė, - pridūrė markizas. 

Leonis sugniaužė kumščius. 

— Mes ją išvaduosim nuo tos meilės! - sušuko 
jis. - Ir išgydysim nuo jos flamandą. 

— Ak, Leoni, tik nepadaryk kvailystės! 

— O tu, Lorencai, nepadaryk niekšybės. 

— Tu tai vadini niekšybe? Mes skirtingai ją su- 
prantam. Ramiai sau varai į kapus tą Dzagarolą, 
kad paveldėtum jos turtus, o smerktum mane, jei 
pakiščiau po žeme priešą, kuris gyvas būdamas ne- 
duoda gyventi mums! Tau atrodo paprasta, nepai- 
sant gydytojų draudimų, dosniai žarstomu švelnu- 
mu sparčiai artinti tavo brangios džiovininkės kan- 
čių galą... 

— Eik po velnių! Jei ta pasiutėlė nori greičiau 
gyventi ir netrukus mirti, kodėl turėčiau jai truk- 
dyti? Ji pakankamai graži, todėl aš visada paklus- 
nus, ir aš jos pakankamai nemyliu, todėl nesi- 
priešinu. 

— Koks siaubas! — nejučiom sušnibždėjau ir vėl 
nukritau ant pagalvės. 

— Rodos, tavo žmona kažką pasakė, - tarė mar- 
kizas. 

- Ji kliedi, — atsakė Leonis. - Jai karštinė. 

— Ar tu tikras, kad ji mūsų nesiklauso? 

— Pirmiausia reikia, kad ji turėtų jėgų mūsų klau- 
sytis. Vargšė Žiuljeta taip pat labai serga! Tik ji ne- 
siskundžia. Kenčia viena. Ji neturi dvidešimties tar- 
naičių, kurios aplink ją šokinėtų. Nemoka mei- 
lužiams, kurie tenkintų liguistas fantazijas. Ji miršta 
tyra, kaip šventoji, kaip atpirkimo auka tarp dan- 
gaus ir manęs. 

Leonis atsisėdo ant stalo ir apsipylė ašaromis. 

— Štai ką daro degtinė, - ramiai pasakė marki- 
zas, keldamas taurę prie lūpų. - Aš tave perspėjau, 
nuo jos tau pakrinka nervai. 

— Eik šalin, gyvuly neraliuotas! — užriko Leonis 
ir taip stumtelėjo stalą, kad tas vos neužkrito ant 
markizo. - Leisk išsiverkti. Tu nežinai, kas yra 
sąžinės graužatis, nežinai, kas yra meilė! 

— Meilė, - teatrališkai šūktelėjo markizas, 
mėgdžiodamas Leonį, - sąžinės graužatis! Kokie 
skambūs ir dramatiški žodžiai. Kada veši Žiuljetą į 
ligoninę? 

— Taip, tavo teisybė, — su niūria neviltim tarė Leo- 
nis, - verčiau pakalbėkime apie tai. Šitai man tinka. 
Aš viską galiu. Į ligoninę - na ką gi. Ji buvo tokia 
graži, tokia kerinti. Bet pasirodžiau aš - ir štai prie 
ko privedžiau! Ak! Įmanyčiau, plaukus nusiraučiau! 

— Užteks, — patylėjęs tarė markizas. - Ar šian- 
dien tu ne per daug jausmingas? Po perkūnais! 
Krizė užtruko... O dabar pagalvokime. Ar tu rimtai 
nusprendei kautis su Anrietu? 

— Labai rimtai, - atsakė Leonis. - Juk tu rimtai 
ketini jį nužudyti? 


132 PASAULIO LITERATŪROS PANTEONAS 


— Tai visai kas kita. 

— Absoliučiai tas pats. Jis nemoka vartoti jokio 
ginklo, o aš puikiai valdau visus. 

— Išskyrus durklą, - pasakė markizas, — ir pisto- 
letą, kai šauni jį įrėmęs. Beje, tu žudai tik moteris. 

— Bent jau tą vyrą aš nužudysiu, - atkirto Leonis. 

— Manai, jis sutiks su tavim kautis? 

— Sutiks. Jis drąsus. 

— Bet ne beprotis. Pirmiausia jis ppasistengs, kad 
mus areštuotų kaip vagis. 

— Pirmiausia jis duos man satisfakciją. Aš jį pri- 
versiu. Skelsiu antausį teatre. 

— Jis tau atsilygins tuo pačiu ir apšauks apgavi- 
ku, sukčium, kortų klastotoju. 

— Šitai turės įrodyti. Čia jo niekas nepažįsta, o 
mes įsitaisę puikiausiai. Aš jį išvadinsiu lunatiku, 
fantazuotoju, o kai nužudysiu, visi manys, kad ma- 
no teisybė. 

— Tu išprotėjai, mano mielas, - pasakė markizas, — 
Anrietas rekomenduotas turtingiausiems Italijos 
pirkliams. Komersantų pasaulyje jo šeima gerai 
žinoma ir gerbiama. Ir jis pats mieste, be abejo, tu- 
ri draugų ar nors pažįstamų, kuriems jo liudijimas 
atrodys svarus. Tarkim, jis kausis rytoj vakare. Tai 
štai: dienos jam pakaks dvidešimčiai asmenų pa- 
reikšti, jog kaunasi su tavimi todėl, kad matė, 
kaip sukčiauji lošdamas, o tau nepatinka, kam jis 
trukdo. 

— Gerai, jis tai pasakys, žmonės juo patikės, bet 
aš jį nužudysiu. 

— Dzagarola tave išvys ir suplėšys testamentą. Vi- 
sa aukštuomenė užtrenks prieš tave duris, o polici- 
ja paprašys malonėti keliauti į kitus kraštus. 

— Ką gi, keliausiu kitur. Visa likusi žemė priklau- 
sys man, kai atsikratysiu tuo žmogumi. 

— Taip, o iš jo kraujo išaugs dailutis kaltintojų 
medelynas. Vietoj pono Anrieto tave ims persekio- 
ti visas Milanas. 

— O dangau! Tai ką daryti? - sunerimo Leonis. 

— Paskirti jam pasimatymą tavo žmonos vardu ir 
atvėsinti kraują geru medžiokliniu peiliu. Duok man 
antai tą lapelį popieriaus, aš jam parašysiu. 

Leonis neklausydamas jo atvėrė langą ir, kol mar- 
kizas rašė, kažką įtemptai mąstė. Baigęs markizas 
jį pašaukė. 

— Paklausyk, Leoni, ir pasakyk, ar moku rašyti 
meilės laiškelius: 


Mano drauge, daugiau negaliu priimti jūsų savo 
namuose. Leonis viską žino ir grasina man baisiau- 
siomis bausmėmis. Išvežkite mane, arba aš žuvusi. 
Nuvežkit pas motiną, įkiškit į vienuolyną, darykit ką 
norit, bet išplėškit mane iš šios klaikynės, kur dabar 
esu. Būkite rytoj pirmą valandą nakties prie katedros 
portalo. Susitarsime dėl išvykimo. Man bus lengva pas 
jus ateiti, nes Leonis visas naktis praleidžia pas Dza- 
garolą. Nesistebėkit tokia keista ir beveik neįskaito- 
ma rašysena. Pykčio pagautas Leonis vos neišsuko 
man dešinės rankos. Sudie. 

Žiuljeta Roiter 

— Mano galva, šis laiškas parašytas apdairiai, — 
pridūrė markizas, — ir f lamandui turėtų pasirodyti 
įtikinamas, nesvarbu, kokio artumo jo santykiai su 
tavo žmona. Žodžiai, kuriuos ji ištarė kliedėdama 
ir manydama, kad kreipiasi į jį, rodo mums, jog jis 
siūlėsi parvežti ją į tėvynę... Rašysena nelygi, bet 
kažin, ar jis pažįsta Žiuljetos raštą... 

— Pamatysim, - atsakė Leonis ir dėmesingai pa- 
silenkė prie stalo. 

Jo veidas buvo baisus, jame mainėsi čia abejonės, 
čia tikrumas. Daugiau nieko nemačiau. Protas ap- 
temo, mintys susijaukė. Aš vėl nugrimzdau į savo- 
tišką letargą. 


XVIII 


Kai atsipeikėjau, blanki lempos šviesa apšvietė tuos 
pačius daiktus. Aš lėtai pasikėliau ir pamačiau mar- 
kizą toje pat vietoje, kur jis sėdėjo, kai praradau są- 
monę. Buvo dar tamsu. Ant stalo tebestovėjo bute- 
liai, gulėjo rašymo reikmenys ir kažkokie daiktai, ku- 
rių gerai neįžiūrėjau, bet jie buvo panašūs į ginklus. 
Leonis stovėjo kambaryje. Mėginau prisiminti anks- 
tesnį jų pokalbį. Vyliausi, kad šlykščios frazių nuo- 
trupos, šmėsčiojančios mano atmintyje, - tik karštli- 
giški sapnai, ir iš pradžių nesusivokiau, jog tarp ano 
pokalbio, ir to, kuris prasideda dabar, praėjo ištisa 
para. Pirmieji žodžiai, kuriuos supratau, buvo tokie: 

— Jis tikriausiai kažką įtarė, nes buvo apsigin- 
klavęs iki dantų. 

Taip kalbėdamas Leonis nosine šluostėsi kruvi- 
ną ranką. 

— Et, tau ten tik įdrėskimas, - tarė markizas. — 
Aš smarkiau sužeistas į koją, bet rytoj vis tiek turėsiu 
šokti pokylyje, kad niekas nieko neįtartų. Baik ter- 
liotis su ta savo ranka, aprišk ją ir pagalvok apie 
kitką. 

— Negaliu galvoti apie nieką kitą, tik apie tą krau- 
ją. Rodos, aplink save matau ežerą kraujo. 

— Tavo per daug silpni nervai, Leoni. Esi niekam 
tikęs. 

— Niekše! —- su neapykanta ir panieka užsipuolė 
jį Leonis. - Be manęs būtum lavonas, tu bailiai trau- 
keisi, ir jis veikiausiai smogė iš užpakalio. Jei ne- 
būčiau pamatęs, kad tau galas, ir jei tavo žūtis 
nebūtų pražudžiusi manęs, niekad nebūčiau pakėlęs 
rankos prieš tą žmogų tokiu metu ir tokioje vieto- 
je. Bet savo Žiauriu užsispyrimu privertei mane tapti 
tavo bendrininku. Tik šitos žmogžudystės ir trūko, 
kad būčiau vertas tavo draugijos! 

— Nesikuklink, - atšovė markizas, - kai pamatei, 
kad jis ginasi, pasiutai kaip tigras. 

— O taip! Man ant širdies palengvėjo, kai pama- 
čiau, kad jis miršta gindamasis, nes, šiaip ar taip, aš 
jį nužudžiau garbingai. 

— Labai garbingai. Jis atidėjo dvikovą rytdienai, 
bet tu taip skubėjai ją baigti, kad nudaigojai jį iškart. 

— O kas dėl to kaltas, išdavike? Kodėl šokai ant 
jo tada, kai mes skyrėmės, viens kitam pažadėję su- 
sitikti? Kodėl sprukai, pamatęs, kad jis ginkluotas, 

ir aš turėjau tave ginti, kitaip rytoj jis būtų mane 
apskundęs, jog, susitaręs su tavim, įviliojau jį į spąs- 
tus, norėdamas nužudyti? Dabar aš vertas ešafoto, 
ir vis dėlto nesu žmogžudys. Koviausi su juo vieno- 
dais ginklais, vienoda drąsa, turėdamas vienodus 
šansus. 

— Taip, jis puikiai gynėsi, - tarė markizas, - abu 
parodėte narsumo stebuklus. Gražu buvo pažiūrėti 
į tokį didingą reginį - dvikovą peiliais. Tačiau turiu 
pasakyti, kad, kaip venecijietis, prastai valdai šitą 
ginklą. 

— Teisybė, aš neįpratęs juo naudotis. Beje, manau, 
šitą iš atsargumo reikėtų paslėpti ar sunaikinti. 

— Kvailystė, bičiuli! Tik jau nemėgink to daryti. 
Tavo liokajai ir draugai žino, kad visada nešiojiesi 
su savim šį ginklą. Jei jį pradanginsi, tai bus įkaltis 
prieš mus. 

— Tiesa. O kur tavasis? 

— Savuoju nepraliejau jo kraujo. Pirmieji smūgiai 
buvo netaiklūs, o po tavęs man nebeliko, kas veikti. 

— O dangau! Ir tai teisybė. Tu norėjai jį nužudyti, 
o lemtis prispyrė mane padaryti tai, kuo taip 
baisėjausi. 

— Tik taip sakai, brangusis, bet į pasimatymą lėkei 
kaip ant sparnų. 

— Aš iš tiesų instinktyviai nujaučiau tai, ką mano 
blogasis genijus privers mane padaryti... Pagaliau 
toks jau buvo mano ir jo likimas. Štai mes juo ir 
atsikratėme! Bet kuriems velniams iškraustei jo 
kišenes? 

— Tai vis mano atsargumas ir sveikas protas. Kai 
jis bus surastas be pinigų ir be piniginės, žudiko bus 
ieškoma žemiausiuose sluoksniuose ir niekas neįtars 
padorių žmonių. Tai bus palaikyta plėšikų užpuoli- 
mu, o ne asmeniniu kerštu. Tik neišsiduok savo kvai- 
lomis emocijomis, kai rytoj išgirsi apie šį įvykį, ir 
mums nėra ko bijoti. Atnešk žvakę, reikia sudegin- 
ti šituos popierius. Na, o grynieji dar niekada nieko 
nesukompromitavo. 

— Palauk! — sulaikė jį Leonis, čiupdamas vieną 
laišką, kurį markizas ruošėsi sudeginti kartu su ki- 
tais. - Pamačiau ant jo Žiuljetos pavardę. 

— Tai laiškas poniai Roiter, - tarė markizas. - Nagi 
perskaitykim. 


Ponia, jei dar ne vėlu, jei neišvažiavote vakar, ga- 
vusi laišką, kur raginau jus atvykti pas dukrą, ne- 
važiuokite. Laukite jos arba pasilikite Strasburge: at- 
važiavęs aš jūsų ieškosiu. Būsiu ten su panele Roiter 
po keleto dienų. Ji nusprendė bėgti nuo gėdos ir blogo 
jos suvedžiotojo elgesio. Ką tik gavau laiškelį, kuria- 
me ji pagaliau praneša apie savo sprendimą. Šiąnakt 
turiu su ja susitikti ir susitarti dėl išvykimo laiko. Me- 
siu visus reikalus ir pasinaudosiu jos palankiu nusi- 
teikimu, nes meilužio gražbyliavimai gali jį bet kada 
pakeisti. Jis tebeturi jai milžinišką galią. Bijau, kad 
jos aistra tam niekšui nebūtų amžina ir kad gailestis, 
kam jį paliko, ilgai nevirkdytų jūsų abiejų. Būkite jai 
atlaidi ir gera. Tai motinos pareiga, ir jums nebus sun- 
ku ją vykdyti. O dėl manęs, tai aš rūstus ir lengviau 

rodau pasipiktinimą nei gailestį. Norėčiau būti sukal- 
bamesnis, bet negaliu elgtis meiliau, ir man nelemta 
būti mylimam. 

Paulius Anrietas 


— O mano drauge, - nusišaipė markizas, kišdamas 
laišką prie žvakės liepsnos, - šitai įrodo, kad tavo žmo- 
na ištikima ir kad tu - laimingiausias iš visų vyrų. 

— Vargšė moteris! - tarė Leonis. - Vargšas An- 
rietas! Su juo ji būtų buvusi laiminga! Jis bent jau 
būtų ją gerbęs ir godojęs! Kokia Žiauri lemtis nu- 
sviedė ją į glėbį bjauriam avantiūristui, kurį likimas 
atginė pas ją iš vieno pasaulio galo į kitą, nors ji po 
ranka turėjo mylintį dorą žmogų. Aklas kūdiki, 
kodėl tu pasirinkai mane? 

— Žavinga! - ironiškai tarė markizas. - Tikiuosi, 
šia proga sukursi keletą eilių. Puiki epitafija žmo- 
gui, kurį šįvakar nugalabijai, man regis, būtų sko- 
ningas ir naujas daiktas. 

— Taip, aš parašysiu jam epitafiją, - pasakė Leo- 
nis, — ir ji bus tokia: 


Čia ilsisi doras žmogus, kuris norėjo ginti žmonių 
teisingumą nuo dviejų išsigimėlių ir kurį Dievo teisin- 
gumas leido jiems nužudyti. 


Leonis nugrimzdo į skaudžias mintis ir ėmė be 
perstojo kartoti savo aukos vardą. 

— Paulius Anrietas! —- kalbėjo jis. - Dvidešimt 
dvejų, daugiausia dvidešimt ketverių metų. Šalto, 

bet gražaus veido. Griežto ir sąžiningo charakte- 
rio. Nekentė neteisybės. Šiurkščiai didžiavosi do- 
rumu, tačiau turėjo kažką švelnaus ir melancholiško. 
Jis mylėjo Žiuljetą, visada mylėjo. Veltui kovojo su 
savo aistra. Iš šio laiško matau, kad jis ją tebemylėjo 
ir būtų dievinęs, jei būtų įstengęs išgydyti. Žiuljeta, 
Žiuljeta! Tu dar galėjai būti su juo laiminga, bet aš 
jį nužudžiau. Pagrobiau iš tavęs tą, kuris galėjo ta- 
ve paguosti. Tavo vienintelis gynėjas nebegyvas, o 
tu tebesi bandito grobis. 

— Nuostabu! - pagyrė markizas. - Tau reikėtų po 
ranka turėti stenografą, kad užrašinėtų kiekvieną 
žodelį ir išsaugotų viską, ką tavo lūpos pasakys kil- 
naus ir jaudinančio. O aš einu miegoti. Labanakt, 
brangusis, gulkis su žmona, bet pasikeisk marški- 
nius, nes —- terauna mane velniai! - ant tavo žabo 
Anrieto kraujas. 

Markizas išsinešdino. Leonis valandėlę stovėjo 
sustingęs, paskui priėjo prie mano lovos, pakėlė 
užuolaidas ir pažvelgė į mane. Tada pamatė, kad aš 
guliu susirietusi ant apklotų, o mano akys atmerk- 
tos ir įsmeigtos į jį. Jis negalėjo žiūrėti į mano mir- 
tinai išblyškusį veidą ir atlaikyti tiesaus žvilgsnio. 
Riktelėjęs iš siaubo, jis žengė atatupstas, o aš silp- 
nu, trūkčiojančiu balsu keletą kartų pakartojau: 

- Žmogžudys! Žmogžudys! Žmogžudys! 

Jis krito ant kelių lyg perkūno trenktas ir mal- 
daujama išraiška ėmė šliaužti prie mano lovos. 

— “Gulkis su Žmona, - pasakiau jam, mėgdžio- 
dama markizo žodžius ir tarsi kliedėdama, - bet pa- 

sikeisk marškinius, nes ant tavo žabo Anrieto krau- 
jas!" 

Leonis kniūpsčias griuvo ant žemės, kažką pad- 
rikai šūkaliodamas. Aš visiškai praradau nuovoką 
ir, atrodo, ėmiau kartoti jo riksmus, su buku ver- 
giškumu mėgdžiodama jo balso moduliacijas ir 
krūtinės traukulius. Jis pamanė, kad aš išprotėjau, 
persigandęs pašoko ir pribėgo prie manęs. Man pa- 
sidingojo, kad jis nori mane nužudyti. Puoliau į tar- 
pą tarp lovos ir sienos, šaukdama: “Pasigailėk! Pa- 
sigailėk! Aš nieko nesakysiu!" - ir apalpau tuo me- 
tu, kai jis sučiupo mane, norėdamas pakelti ir su- 
teikti pagalbą. 


XIX 


Aš atsipeikėjau jo glėbyje, ir dar niekada jis nebu- 
vo toks iškalbingas, toks švelnus, niekada neišliejo 
tiek ašarų maldaudamas atleidimo. Prisipažino esąs 
niekingiausias iš visų Žmonių, bet pasakė, kad jo pa- 
ties akyse jį iškelią viena — meilė man ir kad jokia 
yda, joks nusikaltimas nepajėgęs jos nuslopinti. Li- 
gi tol jis gynėsi nuo aiškių tiesų, kaltinančių jį kiek- 
viename žingsnyje. Kovojo su akivaizdžiais faktais, 
norėdamas išsaugoti mano pagarbą. Nuo šiol, ne- 
begalėdamas pasiteisinti melu, jis pragydo kitokiu 
balsu, ėmė vaidinti naują vaidmenį, kad mane su- 
minkštintų ir palenktų. Be jokio apsimetinėjimo, o 
gal reikėtų sakyti —- be jokios gėdos, išpažino man 
visas niekšybes, kurias buvo padaręs savo gyveni- 

me. Bet ir šitoje bedugnėje jis man atskleidė ir davė 
suprasti, ką turi tikrai gražaus: gebėjimą mylėti, 
amžiną dvasios stiprybę, tos dvasios, kurioje net bai- 
siausias nuovargis, pavojingiausi išmėginimai ne- 
pajėgė užgesinti šventos ugnies. 

— Aš elgiuosi šlykščiai, - kalbėjo jis, bet mano šir- 
dis visada kilni. Suklydusi ji visada apsipila krauju. Ji 
išsaugojo tokį pat karštą, tokį pat tyrą kaip anksty- 
voje jaunystėje teisybės ir neteisybės pajautimą, 
baisėjimąsi savo daromu blogiu, gėrėjimąsi matomu 
grožiu. Tavo kantrumas, dorybės, angeliškas gerumas, 
neišsenkamas gailestingumas, toks kaip Dievo, nie- 
kam negali atnešti daugiau naudos negu tam, kuris 
juos geriausiai supranta ir labiausiai žavisi. Tvirtos 
moralės, sąžiningam žmogui šios savybės atrodytų 
natūralios, ir jis jas ne taip vertintų. Beje, su tokiu 
žmogum tu būtum tik dora moteris, o su tokiu kaip 
aš tu- tauri būtybė, ir dėkingumo skola, auganti ma- 
no širdyje, tokia pat didžiulė kaip tavo kančios ir au- 
kos. Klausyk, juk tai jau šis tas, kai esi šitaip mylima 
ir turi teisę į tokią galingą aistrą. Kas, be manęs, duotų 
tau tokią teisę? Dėl ko vėl užsikrautum tokias kan- 
čias ir neviltį, kokią patyrei? Ar manai, kad, be meilės, 
pasaulyje yra dar kas nors? O aš nemanau. Ir ar ma- 
nai, lengva ją įkvėpti ir pajusti? Tūkstančiai žmonių 
miršta nepilnaverčiai, nepažinę kitokios meilės, tik 
gyvulišką, ir dažnai širdis, gebanti mylėti iš tikrųjų, 
veltui ieško, kam tą meilę dovanoti, bet po visų 
žemiškų glamonių lieka tyra ir iškeliauja į dangų, kur 
galbūt pavyks ją surasti. O! Kai Dievas žemėje duo- 

da mums šį gilų, stiprų, neapsakomą jausmą, nerei- 
kia, Žiuljeta, nei trokšti, nei tikėtis rojaus, nes rojus — 
tai dviejų sielų susiliejimas meilės bučinyje, ir nesvar- 
bu, ar mes tą rojų čia atradome šventojo, ar prakeik- 
tojo glėbyje. Nejaugi svarbu, ar žmonės keikia, ar die- 
vina tą, kurį tu myli, jeigu jis tau atsako tuo pačiu? 
Ar tu myli mane, ar triukšmą, kuris aplink mane ky- 
la? Ką tu pamilai manyje nuo pat pradžių? Argi ma- 
ne supantį spindesį? Jei nekenti manęs dabar, verta 
suabejoti tavo buvusia meile. Vietoj šito angelo, vie- 
toj šitos atsidavusios aukos, kurios dėl manęs pralie- 
tas kraujas lašas po lašo be perstojo varva man ant 
lūpų, reikia matyti tik vargšę patiklią ir silpną mergi- 
ną, kuri pamilo mane iš tuštybės ir palieka iš eg01Z- 
mo. Žiuljeta, Žiuljeta, pagalvok, ką tu padarysi, jei 
mane paliksi! Prarasi vienintelį draugą, kurį pažįsti, 
kuris tave vertina ir gerbia, prarasi dėl žmonių, ku- 
rie tave jau niekina ir kurių pagarbos niekada neat- 
gausi. Vargše mergaite, visame pasaulyje tu neturi 
nieko, išskyrus mane, tau belieka surišti savo liki- 
mą su avantiūristo arba mirti užmirštai kokiame 
nors vienuolyne. Jei mane paliksi, būsi žiauri ir bep- 
rote. Tu jau išgyvenai visus sielvartus, visus vargus 
ir neparagausi jų duodamų vaisių, nes dabar, jei ne- 
paisydama visko, ką žinai, dar galėsi mane mylėti ir 
sekti paskui mane, žinok, aš mylėsiu tave tokia mei- 
le, kokios tu net neįsivaizduoji ir apie kokią pats nė 
nenumanyčiau, jei būčiau teisėtai tave vedęs ir jei 
mudu gyventumėm taikiame šeimos židinyje. Ligi 
šiol, nepaisant visų tavo aukų ir visų kančių, aš dar 

nemylėjau tavęs taip, kaip jaučiu galįs. Tu manęs dar 
nemylėjai tokio, koks esu: buvai prisirišusi prie ne- 
tikro Leonio, kuriame tebematei truputį didybės ir 
patrauklumo. Vyleisi, kad vieną dieną jis taps tokiu 
žmogumi, kokį pamilai iš pradžių. Nesitikėjai, kad 
spausi glėbyje galutinai pražuvusį vyriškį. O aš sau 
sakiau: ji sąlyginai mane myli, myli ne mane, o tą, 
kurį vaidinu. Kai po kauke pamatys mano tikrąjį vei- 
dą, užsidengs akis ir pabėgs, pasibaisės meilužiu, kurį 
dabar glaudžia prie krūtinės. Ne, ji ne tokia moteris 
ir meilužė, apie kokią svajojau ir kokios mano aist- 
ringa siela šaukiasi iš visų jėgų. Žiuljeta dar priklau- 
so visuomenei, kuriai aš priešas, ji taps mano prieše, 
kai mane pažins. Aš negaliu ja pasitikėti, negaliu jo- 
kiai gyvai dvasiai išlieti bjauriausių skaudulių - gėdos 
dėl to, ką išdarinėju kiekvieną dieną. Aš kankinuosi, 
sąžinės priekaištai kaupiasi. Jei atsirastų būtybė, ga- 
linti mane mylėti, nereikalaudama, kad pasikeisčiau, 
jei turėčiau draugę, kuri nebūtų kaltintoja ir teisėja!.. 
Štai ką aš galvojau, Žiuljeta. Prašiau dangų tokios 
draugės, bet maldavau, kad tai būtum tu, o ne kuri 
nors kita, nes tave jau mylėjau labiau už viską pasau- 
lyje, dar nesuprasdamas, ką mudviem reikės pada- 
ryti, kad pajustumėm vienas kitam tikrą meilę. 

Ką galėjau atsakyti į tokius žodžius? Apstulbusi 
žiūrėjau į jį. Stebėjausi, kad jis man vis dar gražus, 
vis dar mielas, kad jo artumas vis taip pat mane jau- 
dina, vis taip pat trokštu jo glamonių, vis taip pat 
tebesu dėkinga už jo meilę. Niekšybės nepaliko jo- 
kio pėdsako ant jo kilnaus veido, ir kai didelės juo- 

dos jo akys degino manąsias, jaučiausi tokia pat pa- 
kerėta, tokia pat apsvaigusi kaip kažkada. Pradingo 
visas purvas, net Anrieto kraujo dėmės - viskas nu- 
sitrynė. Aš viską užmiršau ir vėl susisaisčiau su juo 
aklais pažadais, beprotiškomis priesaikomis ir gla- 
monėmis. Tada, kaip jis ir sakė, iš tiesų pamačiau, 
kaip jo meilė vėl įsiplieskė, arba veikiau atsinaujino. 
Jis beveik apleido princesę Dzagarolą ir, kol svei- 
kau, visą laiką nesitraukė nuo manęs, buvo toks pat 
švelnus, rūpestingas, jautrus ir prieraišus kaip tada, 
kai suteikė man tiek laimės Šveicarijoje. Net galiu 
pasakyti, kad tie meilumo ženklai buvo dar ryškesni 
ir dar labiau mane džiugino, kurstė išdidumą, kad 
tai buvo laimingiausias laikas mano gyvenime ir kad 
niekada Leonis nebuvo man toks brangus. Jo kalbos 
mane įtikino. Be to, daugiau nesibaiminau, kad jis 
kabinasi į mane dėl kokių nors išskaičiavimų: aš nie- 
ko nebegalėjau jam duoti, dabar gyvenau jo išlaiko- 
ma ir priklausiau nuo jo likimo užgaidų. Pagaliau sa- 
vimeilę glostė ir tai, kad buvau pakankamai kilni ir 
neapvyliau jo lūkesčių, ir man rodėsi, kad jo dėkin- 
gumas didesnis už mano aukas. | 

Vieną vakarą jis grįžo baisiausiai susijaudinęs ir, 
spausdamas mane prie širdies, tarė: 

— Žiuljeta, mano sese, mano Žmona, mano angele, 
tu turi būti gera ir atlaidi kaip pats Dievas, turi dar 
kartą įrodyti savo neregėtą švelnumą ir heroizmą. Tu- 
ri persikelti su manim pas princesę Dzagarolą. 

Atšokau nuo jo sutrikusi ir apstulbusi, o kadan- 
gi jaučiau niekur nepajėgsianti jam pasipriešinti, 

išbalau ir ėmiau drebėti lyg pasmerktoji prieš 
bausmės vykdymą. 

— Klausyk, - tarė jis man, - princesė siaubingai 
nusilpusi. Aš dėl tavęs ją apleidau. Ji taip susisielo- 
jo, kad liga labai pasunkėjo ir gydytojai teigia, jog 
jai likę gyventi ne ilgiau kaip mėnuo. Tu viską žinai... 
ir aš galiu su tavim kalbėti apie tą prakeiktą testa- 
mentą. Palikimas - keletas milijonų, o aš varžausi 
su princesės giminėmis, kurie tik ir laukia, kada su- 
klysiu ir jie galės išvyti mane lemiamu momentu. 
Mano vardu pagal visas taisykles yra surašytas tes- 
tamentas, bet pykčio akimirką jis gali būti sunai- 
kintas. Mes nuskurdę ir nebeturim kitų pajamų. Jei 
palikimas išsprūs mums iš rankų, tau beliks gultis į 
ligoninę, o man tapti plėšikų gaujos vadu. 

— O Dieve! - sušukau. - Šveicarijoje gyvenom iš 
tokių mažų išteklių! Kam mums būtinai reikia tų 
turtų? Dabar, kai vienas kitą taip mylime, argi ne- 
galim laimingai gyventi, nedarydami naujų 
niekšybių ?.. 

Jis nieko neatsakė, tik suraukė antakius, lyg 
reikšdamas skausmą, nuobodulį ir baimę dėl mano 
priekaištų. Iškart nutilau ir paklausiau, kam gi aš 
reikalinga, kad jo užmačia pasisektų. 

— Matai, princesė, pagauta visai pagrįsto pavy- 
do, panoro tave pamatyti ir išklausinėti. Mano 
priešai pasistengė jai pranešti, jog aš visus rytme- 
čius leidžiu su jauna, gražia moterim, atvykusia pas 
mane į Milaną. Man ilgai sekėsi ją įtikinėti, kad tu — 
mano sesuo, bet štai jau mėnuo aš ją visiškai pali- 

kau, ji ėmė abejoti ir nustojo tikėti tavo liga, kuria 
jai teisinausi. Šiandien ji pareiškė, kad daugiau ne- 
betikės mano prisirišimu ir neberodys savojo, jeigu 
ja nesirūpinsiu, kai jos tokia padėtis. “Jei jūsų se- 
suo taip pat serga ir negali be jūsų apsieiti, - pa- 
sakė princesė, - pervežkite ją į mano namus, mano 
ją matyti, ir jei ji tikrai jūsų sesuo, aš ją mylėsiu kaip 
savo". Veltui stengiausi priešintis tokiai keistai 
užgaidai. Sakiau, kad tu labai neturtinga ir labai išdi- 
di, kad už nieką pasaulyje nesutiksi pasinaudoti jos 
svetingumu ir kad tau iš tiesų negražu ir netaktiška 
gyventi pas brolio meilužę. Ji nenorėjo nieko girdėti 
ir į visus prieštaravimus atsakinėjo: “Matau, kad jūs 
mane apgaudinėjate, ji jums ne sesuo". Jei tu nesu- 
tiksi, Žiuljeta, mes žuvę. Eime, eime, eime, maldau- 
ju tave, vaikuti, eime! 

Tylėdama pasiėmiau skrybėlę ir šalį. Kol rengiau- 
si, ašaros lėtai ritosi man per skruostus. Prieš išei- 
nant iš kambario, Leonis nušluostė jas lūpomis, be 
paliovos spaudė mane glėbyje ir vadino savo gera- 
dare, savo angelu sargu ir vienintele drauge. 

Virpėdama ėjau per erdvius princesės aparta- 
mentus. Išvydus šitų namų turtus, man neapsakomai 
suspaudė širdį, prisiminiau žiaurius Anrieto Žodžius: 
“Kai ji numirs, jūs būsite turtinga, Žiuljeta. Paveldėsi- 
te jos prabangą, miegosite jos lovoje, galėsite nešioti 
jos sukneles". Eidama pro liokajus, nuleidau akis. 
Man pasirodė, jog jie žiūri į mane su neapykanta ir 
pavydu, ir pasijutau niekingesnė už juos. Leonis su- 

spaudė man ranką ir, pajutęs, kad drebu visu kūnu, 
kad man linksta kojos, tylutėliai šnipštelėjo: 

— Drąsiau, drąsiau! 

Pagaliau mudu įėjom į miegamąjį. Princesė ty- 
sojo šezlonge ir, regis, nekantriai mūsų laukė. Tai 
buvo kokių trisdešimties metų moteris, labai liesa, 
visa pageltusi ir nuostabiai elegantiška, nors ir 
vilkėjo peniuaru. Ankstyvoje jaunystėje ji tikriau- 
siai buvo be galo graži, jos veidas ir dabar tebebuvo 
žavingas. Skruostų liesumas dar labiau pabrėžė di- 
deles akis, kurių baltymai, dėl ligos pasidarę it stik- 
liniai, panėšėjo į perlamutrą. Ploni lygūs plaukai 
blizgėjo iš juodumo ir atrodė tokie pat silpnučiai ir 
sergantys kaip ir visas jos kūnas. Išvydusi mane ji 
tyliai šūktelėjo iš džiaugsmo ir ištiesė man ilgą, lie- 
są, pamėlusią ranką, kurią tarsi ir dabar matau. Iš 
Leonio žvilgsnio supratau, jog turiu pabučiuoti tą 
ranką, ir paklusau. ž 

Leonis, be abejo, taip pat varžėsi, tačiau mane pri- 
trenkė jo pasitikėjimas savimi ir ramus elgesys. Jis 
pasakojo meilužei apie mane taip, tarsi ji niekada 
nebūtų galėjusi atskleisti jo klastos, ir mano akivaiz- 
doje rodė jai tokį švelnumą, tarsi aš nebūčiau galėju- 
si pajusti skausmo ar apmaudo. Tarpais atrodė, prin- 
cesei vėl grįžta nepasitikėjimas, ir iš jos žvilgsnių bei 
žodžių mačiau, jog ji tyrinėja mane, norėdama išsklai- 
dyti arba patvirtinti savo įtarinėjimus. Esu švelnios 
prigimties, todėl ji negalėjo pajusti man jokios ne- 
apykantos ir netrukus ėmė manim pasitikėti, o ka- 
dangi pati dažnai užsiplieksdavo pavydu, tai manė, 

kad jokia moteris nesutiktų vaidinti tokio vaidmens, 
kokį vaidinau aš. Intrigantė gal ir būtų sutikusi, bet 
mano elgesys ir veido išraiška prieštaravo tokiems 
spėliojimams. Princesė mane pamilo. Ji daugiau ne- 
norėjo išleisti manęs iš miegamojo, apipylė dovano- 
mis ir meilystėmis. Mane truputį žemino jos dosnu- 
mas, ir aš nenorėjau tų dovanų priimti, bet iš baimės 
supykdyti Leonį iškentėjau ir šią užgaulę. Tai, ką man 
teko išgyventi pirmosiomis dienomis, kokių pastangų 
prireikė šitaip užgniaužti išdidumui, — negirdėtas 
daiktas. Tačiau pamažėliais ši žudynė atlėgo ir mano 
dvasinė būklė pasidarė pakenčiama. Leonis slapčia 
rodė man aistringą dėkingumą ir beprotišką švelnu- 
mą. Princesė, nors ir kokia kaprizinga, nekantri, nors 
mane skaudino jos meilė Leoniui, tapo man maloni 
ir beveik brangi. Jos širdis buvo veikiau karšta negu 
švelni, o charakteris veikiau švaistūniškas negu dos- 
nus. Bet jos manieros turėjo tokio žavesio, kuriam 
neįmanoma atsispirti. Sąmojum trykštanti kalba net 
baisiausių kančių valandėlėmis, mokėjimas parinkti 
išradingus, meilius žodžius, kai dėkodavo man už pa- 
slaugumą arba prašydavo užmiršti pykčio priepuo- 
lius, kruopelytės pataikavimo, subtilūs posakiai, ko- 
ketiškumas, kurį ji išsaugojo iki grabo lentos, - vis- 
kas joje buvo originalu, kilnu, elegantiška, dėl ko aš 
stebėjausi, juo labiau kad niekada nebuvau iš arti ma- 
čiusi tokio rango moters ir nebuvau pripratusi prie 
to didžiulio žavesio, kurio teikia priklausymas aukšta- 
jai visuomenei. Ji buvo taip išpuoselėjusi šį talentą, 
kad aš nepajėgiau jam atsispirti ir ji visiškai pajungė 

mane savo valiai. Su Leoniu ji buvo tokia maloni ir 
vylinga, jog aš suvokiau, kodėl jis ją įsimylėjo ir ga- 
liausiai apsipratau ir nesipiktinau, matydama, kaip 
jie bučiuojasi, ir girdėdama, kaip sako vienas kitam 
banalius komplimentus. Pasitaikydavo net tokių 
dienų, kai jų pokalbis būdavo toks grakštus ir sąmo- 
jingas, kad man būdavo malonu klausytis, be to, Le- 
onis gebėjo skirti man tokių subtilių žodžių, kad net 
jausdavausi laiminga, kęsdama tokį nežmonišką 
pažeminimą. Neapykanta, kurią iš pradžių man jautė 
liokajai ir kiti tarnai, greit išsisklaidė, nes aš apdai- 
riai atiduodavau jiems visas mažytes dovanėles, ku- 
rias būdavau gavusi iš jų šeimininkės. Aš net pelniau 
princesės sūnėnų ir pusbrolių pasitikėjimą. Jauna 
gražutė dukterėčia, kurios princesė atkakliai ne- 
norėjo matyti, mano rūpesčiu pateko pas ją ir bai- 
siausiai jai patiko. Tada paprašiau leidimo padova- 
noti šiai mergytei dailią skrynutę, kurią rytą ji buvo 
privertusi mane priimti, ir šis kilnus poelgis paskati- 
no princesę įteikti mažajai dukterėčiai daug didesnę 
dovaną. Leonis, nors ir godus, anaiptol nebuvo 
šykštus ar smulkmeniškas, todėl tik apsidžiaugė 
vargšei našlaitei suteikta pagalba, o kiti giminaičiai 
pradėjo manyti, kad jiems nėra ko mūsų bijoti ir kad 
mus su princese sieja tik kilni nesavanaudiška drau- 
liovėsi ir porą mėnesių mes gyvenome labai ramiai. 
Stebėjausi, kad esu beveik laiminga. 


AX 


Didžiulį nerimą man kėlė tik viena: aplink mus išti- 
sai trainiojosi markizas de". Nežinau, kaip jis pa- 
teko pas princesę, bet jis ją linksmino kandžiais, pik- 
tais plepalais. Po tokių pokalbių jis vesdavosi Le- 
onį į kitus kambarius ir ilgai su juo šnekėdavosi, po 
to Leonis visada grįždavo paniuręs. 

— Nekenčiu Lorenco ir niekinu jį, - dažnai saky- 
davo jis man, - tai didžiausias nevidonas, kokį tik 
pažįstu, jis gali padaryti bet ką. 

Prašydavau jį nutraukti santykius su markizu, bet 
jis man atsakydavo: 

— Tai neįmanoma, Žiuljeta. Ar žinai, kad jei du 
sukčiai darbavosi sykiu, tai susipykę jie būtinai pa- 
siunčia viens kitą į ešafotą. 

Šie kraupūs žodžiai keistai skambėjo gražiuose 
princesės rūmuose, kur taip taikiai gyvenome, jie 
buvo sakomi kone prie pat šios mielos ir patiklios 
princesės ausų, ir man nežinia kodėl kraujas susting- 
davo gyslose. 

"Tuo tarpu mūsų ligonė diena po dienos kanki- 
nosi vis labiau ir netrukus išmušė valanda, kai ji 
neišvengiamai turėjo atiduoti Dievui dvasią. 
Matėme, kaip princesė pamažėliais gęsta, bet ji nė 
akimirkai neprarado tvirtybės, nesiliovė pokštavu- 
si ir meiliai kalbėjusi. 

— Kaip apmaudu, - sakė ji Leoniui, - kad Žiulje- 
ta tavo sesuo! Dabar, kai aš iškeliauju į kitą pasaulį, 
turiu tavęs atsisakyti. Negaliu nei reikalauti, nei 
norėti, kad liktum ištikimas man ir po mirties. De- 
ja, tu pridarysi kvailysčių ir pulsi į glėbį tavęs never- 
tai moteriai. Išskyrus tavo seserį, nieko daugiau ne- 
pažįstu, kas tau tiktų. Tai angelas, ir tik tu vienas 
jos vertas. 

Manęs negalėjo nejaudinti šios geranoriškos mei- 
lystės, ir juo labiau mirtis ją nuo mūsų tolino, juo ji 
man darėsi brangesnė. Nenorėjau tikėti, kad gali- 
me jos netekti, tokios protingos, tokios ramios, kai 
taip artimai su ja susigyvenome. Klausiau savęs, ką 
darysime be jos, ir kai tik įsivaizduodavau didžiulį 
paauksuotą fotelį tarp savęs ir Leonio tuščią, akis 
visada suvilgydavo ašaros. 

Vieną vakarą, kai aš jai skaičiau, o Leonis, at- 
sisėdęs ant kilimo, mova šildė jai kojas, ji gavo laišką, 
greitai jį perskaitė, garsiai suriko ir apalpo. Kol aš 

skubėjau jai į pagalbą, Leonis pakėlė laišką ir per- 
metė jį akimis. Nors raštas buvo padirbtas, jis at- 
pažino, kad nagus čia prikišo vikontas de Šalmas. 
Jame buvau apskųsta aš, nurodytos net menkiau- 
sios smulkmenos apie mano šeimą, apie pagrobi- 
mą, ryšį su Leoniu, o gale prirašyta šlykščiausių 
šmeižtų apie mano įpročius bei charakterį. 

Išgirdęs princesės riksmą, nežinia iš kur atsira- 
do Lorencas, amžinai besisukinėjantis aplinkui lyg 
koks nelaimės pranašas, ir Leonis, pasivedėjęs vi- 
kontą į šalį, parodė laišką. Kai juodu vėl grįžo prie 
mūsų, markizas buvo visiškai ramus ir ant jo lūpų, 
kaip paprastai, klaidžiojo pašaipi šypsena, o Leo- 
nis susijaudinęs, rodos, žvilgsniu klausė jo pata- 
rimo. 

Aš tebelaikiau apalpusią princesę. Markizas pa- 
traukė pečiais. 

— Tavo žmona nepakenčiama vepla, - pakanka- 
mai garsiai, kad išgirsčiau, tarė jis. - Dabar jos bu- 
vimas gali baisiausiai pakenkti. Išsiųsk ją iš čia ir 
liepk pašaukti pagalbą. Viskuo pasirūpinsiu aš. 

— Bet ką tu darysi? — smarkiai sunerimęs, pa- 
klausė Leonis. 

— Būk ramus, jau seniai turiu paruošęs priemonę. 
Tai toks popierius, kurį visada nešiojuosi su savim. 
Bet išsiųsk Žiuljetą. 

Leonis paprašė pašaukti tarnaites. Aš paklusau 
ir atsargiai paguldžiau princesės galvą ant pa- 
galvėlės. Bet tą akimirką, kai jau buvau bežengian- 
ti pro duris, kažkokia magnetinė jėga mane sulaikė 

ir privertė atsigręžti. Pamačiau, kaip markizas priėjo 
prie ligonės, tarsi norėdamas jai padėti, bet jo vei- 
das man pasirodė toks šlykštus, o Leonio - toks 
išblyškęs, kad pabijojau palikti mirštančiąją vieną 
su jais. Galvoje šmėstelėjo kažin kokios neaiškios 
mintys. Greitai priėjau prie lovos ir, su siaubu 
žiūrėdama į Leon, tariau jam: 

— Saugokis, saugokis!.. 

— Ko? - nustebęs paklausė jis. 

Šito aš ir pati nežinojau ir susigėdau dėl ką tik 
parodytos beprotybės. Galutinai mane sutrikdė iro- 
niškas markizo veidas. Aš išėjau ir netrukus grįžau 
su tarnaitėmis ir gydytoju. Jis rado princesę apimtą 
baisaus nervinio priepuolio ir pasakė, kad reikia pa- 
sistengti tuoj pat sugirdyti jai šaukštelį raminamo- 
sios mikstūros. Veltui moterys mėgino ją pražio- 
dyti. 

— Tegul tai padaro sinjora, - tarė viena tarnaitė, 
rodydama į mane. - Princesė viską priima tik iš jos 
rankų ir niekada neatsisako to, ką sinjora duoda. 

Aš iš tiesų pabandžiau, ir mirštančioji nuolan- 
kiai man pakluso. Grąžindama šaukštelį, ji iš seno 
įpročio silpnai spustelėjo man pirštus, paskui stai- 
giai ištiesė rankas, atsistojo, lyg ketindama pulti į 
vidurį kambario, ir negyva krito į fotelį. 

Staigi jos mirtis padarė man klaikų įspūdį, aš 
apalpau ir buvau išnešta. Keletą dienų sirgau, o kai 
atsigaivelėjau, Leonis pranešė, kad nuo šiol esu čia 
savo namuose, kad testamentas buvo atplėštas ir 
pasirodė neginčijamas pagal visus punktus, kad da- 

bar turime didžiulius turtus ir esame puikių rūmų 
šeimininkai. 

— Už visa tai aš dėkingas tau, Žiuljeta, — tarė jis 
man, - ir dar dėkingas už tai, kad galiu ramiai, be 
gėdos ir sąžinės graužaties, galvoti apie paskutines 
mūsų draugės valandas. Tavo jautrumas, tavo an- 
geliškas gerumas apgaubė ją rūpesčiu ir palengvi- 
no liūdesį. Ji mirė ant tavo rankų, ta varžovė, kurią 
kita būtų pasmaugus:! Ir tu jos verkei lyg tikros se- 
sers. Tu gera, pernelyg, pernelyg gera! Dabar nau- 
dokis savo ištvermės vaisiais. Pažiūrėk, koks aš lai- 
mingas, tapęs turtuoliu ir galėdamas vėl duoti tau 
patogų gyvenimą, kurio esi reikalinga. 

— Nutilk, — atsakiau jam, — dabar aš raustu iš 
gėdos ir kankinuosi. Kol ta moteris buvo čia, kol 
aukojau jai savo meilę ir išdidumą, guodžiausi tuo, 
kad esu prie jos prisirišusi ir atsižadu savęs dėl jos 
ir tavęs. Dabar matau tik tai, kas mano padėtyje 
buvo žema ir šlykštu. Kaip visi turi mus niekinti! 

— Tu labai klysti, mano vargšas vaike, - tarė Leo- 
nis, - visi mus sveikina ir gerbia, nes mes turtingi. 

Bet Leonis neilgai džiaugėsi pergale. Iš Romos 
atvykę ant mūsų siuntantys bendrajpėdiniai, 
sužinoję staigios princesės mirties smulkmenas, ap- 
kaltino mus pagreitinus ją nuodais ir pareikalavo 
atkasti kūną, kad galėtų tuo įsitikinti. Ši operacija 
buvo atlikta ir iš pirmo žvilgsnio pastebėtos stiprių 
nuodų žymės. 

— Mes žuvę, - įėjęs į mano kambarį, tarė Leonis. — 
Ildegonda mirė nunuodyta, ir dėl to kaltinami mes. 

Kas padarė tokią niekšybę? Nereikia nė klausti. Tai 
šėtonas Lorenco pavidalu. Štai kaip jis mums pasi- 
tarnavo: jis saugus, 0 mes atsidūrėme teisingumo 
rankose. Ar tau pakaks drąsos šokti pro langą? 

— Ne, - atsakiau, - aš nekalta ir nieko nebijau. 
Jei jūs kaltas, bėkite. 

— Aš nekaltas, Žiuljeta, - stipriai spausdamas 
man ranką, pasakė jis. - Nekaltinkit manęs, kai aš 
nekaltinu savęs. Jūs žinote, paprastai aš savęs nesi- 
gailiu. 

Mes buvome areštuoti ir uždaryti į kalėjimą. Bu- 
vo iškelta kriminalinė byla, bet ji truko ne taip ilgai 
ir buvo ne tokia griežta kaip tikėtasi. Mus išgelbėjo 
nekaltumas. Prislėgta tokio baisaus kaltinimo, aš at- 
radau jėgų, kurių teikia gryna sąžinė. Jaunatvė ir 
nuoširdi išvaizda iškart palenkė teisėjus mano 
pusėn. Netrukus buvau išteisinta. Leonio garbė ir 
gyvybė truputį ilgiau kabojo ant plauko. Bet nepai- 
sant tikimybės, prieš jį nebuvo įmanoma rasti įro- 
dymų, nes jis buvo nekaltas. Jis baisėjosi šita 
žmogžudyste, tai aiškiai bylojo jo veidas ir atsaky- 
mai. Jis nusiplovė šį kaltinimą. Įtarimas krito ir ant 
visų liokajų. Tik niekas nepagalvojo apie markizą. 
Atrodė, princesės mirtis jam nė kiek nenaudinga, 
jis išvyko iš Milano, ir niekas nepastebėjo keisto su- 
tapimo tarp savotiško jo pabėgimo ir to įvykio. Bet 
kai mes išėjome iš kalėjimo, jis vėl pasirodė rūmuose 
ir pareikalavo iš Leonio pasidalyti palikimą su juo. 
Jis pareiškė, kad už viską esame skolingi jam, kad 
jei ne jo drąsus ir greitas sprendimas, testamentas 

būtų buvęs suplėšytas. Leonis puolė grasinti jam vi- 
sokiomis baisybėmis, tačiau markizas nė kiek neišsi- 
gando. Leoniui atvėsinti jis priminė Anrietą, kurį 
šis nužudė jo akyse; klupdamas pats, markizas galėjo 
sykiu įklampinti ir sėbrą. Įniršęs Leonis gavo su- 
mokėti jam stambią sumą. Paskui mes vėl ėmėme 
gyventi beprotišką gyvenimą ir demonstruoti 
nežabotą prabangą. Vėl viską prašvilpti Leoniui 
užteko pusės metų. Be gailesčio žiūrėjau, kaip tirps- 
ta tie turtai, kuriuos buvau įsigijusi per gėdą ir kan- 
čias, bet vėl artėjančio skurdo bijojau dėl Leonio. 
Žinojau, kad jis negali jo pakelti ir kad, norėdamas 
iš jo išsivaduoti, puls daryti naujas klaidas ir užsi- 
trauks naujų pavojų. Deja, buvo neįmanoma įskie- 
pyti jam saiko ir apdairumo jausmo. Į mano 
prašymus ir perspėjimus jis atsakinėjo glamonėmis 
arba pokštais. Arklidėse jis laikė penkiolika anglų 
veislės Žirgų, valgomojo durys buvo atviros visam 
miestui, savo paslaugoms turėjo visą muzikantų 
trupę. Bet greičiausiai Leonį alino milžiniškos su- 
mos, kurias jis buvo priverstas duoti savo seniems 
draugužiams, kad tie neliptų jam ant sprando ir ne- 
paverstų jo namų vagių landyne. Jis išsireikalavo, 
kad tenai jie nepraktikuotų savo amato, o kad išsi- 
nešdintų iš salės, kai svečiai pradeda lošti, kiekvie- 
ną dieną turėjo mokėti jiems tam tikrą duoklę. Dėl 
tokios nepakenčiamos priklausomybės kartais jis 
užsimanydavo pabėgti nuo aukštuomenės ir pasi- 
slėpti su manim kokioje ramioje vietelėje. Bet, tie- 
są pasakius, tokia mintis gąsdino jį dar labiau, nes 

meilė, kurią man jautė, jau nebebuvo tokia stipri, 
kad užpildytų visą jo gyvenimą. Jis tebebuvo man 
malonus, bet, kaip ir Venecijoje, nepaisė manęs ir 
naudojosi visais turto teikiamais smagumynais. Už 
namų sienų Leonis gyveno palaidą gyvenimą, išlaikė 
keletą meilužių, kurias rinkosi iš prašmatnios visuo- 
menės, ir dovanodavo joms brangias dovanas, nes 
jų draugija glostė jo nepasotinamą tuštybę. Niekin- 
gais šlykščiais būdais įsigijęs turtą, jis švaistydavo jį 
tiesiog nuostabiai. Jo judrus charakteris keitėsi pri- 
klausomai nuo sėkmės, ir meilė man pereidavo vi- 
sas tų pasikeitimų fazes. Kamuojamas nerimo ir kan- 
čių dėl savo negandų, jis karštai puldavo man į glėbį, 
nes neturėjo daugiau nieko pasaulyje, kas jo 
gailėtųsi ir mylėtų, bet džiaugsmuose jis mane 
užmiršdavo ir aštresnių pojūčių ieškodavo kitur. Aš 
žinojau apie tas jo neištikimybes. Gal iš tingėjimo, 
gal iš abejingumo, o gal iš įsitikinimo, kad mano 
atlaidumas beribis, jis daugiau nesivargino jų nuo 
manęs slėpti, o kai imdavau priekaištauti už tokį 
netaktišką atvirumą, primindavo man elgesį su prin- 
cese Dzagarola ir klausdavo, ar tik mano gailestin- 
gumas neišseko. Taigi praeitis besąlygiškai pa- 
smerkė mane kantrybei ir skausmui. Leonio elge- 
syje neteisinga buvo tai, jog jis, atrodo, tikėjo, kad 
nuo šiol turiu atnašauti visas tas aukas be kančių ir 
kad moteris gali įprasti tramdyti pavydą. 

Aš gavau laišką nuo motinos, kuri pagaliau 
sužinojo apie mane iš Anrieto, ir prieš išvykdama 
su manim susitikti, sunkiai susirgo. Ji maldavo ma- 

ne atvažiuoti jos slaugyti ir žadėjo priimti be prie- 
kaištų, su dėkingumu. Tas laiškas buvo pernelyg 
švelnus ir geras. Aš jį aplaisčiau ašaromis. Ir vis dėlto 
jis man nenoromis atrodė nederamas: tiek daug ja- 
me buvo ne vietoje rodomo švelnumo ir nuolanku- 
mo. Deja, reikia pasakyti, tai buvo ne kilnios moti- 
nos atleidimas, o ligotos, nuobodžiaujančios mo- 
ters šauksmas. Iškart išvykau ir radau ją mirštan- 
čią. Ji mane palaimino, dovanojo man ir numirė ant 
mano rankų, paprašiusi palaidoti ją su suknele, ku- 
rią labai mėgo. 


AXI 


Visos šios bėdos ir skausmai išsekino mano jautru- 
mą. Motinos verkiau ne per daugiausiai. Kai velionė 
buvo išnešta, užsidariau jos kambaryje ir prislėgta, 
paniurusi praleidau ten keletą mėnesių, iš visų pu- 
sių svarstydama praeitį ir nė kiek nekvaršindama 
galvos, ką veiksiu ateityje. Tetą, iš pradžių sutikusią 
mane labai šaltai, sujaudino šis nebylus skausmas, 
kurį dėl savo charakterio ji suprato geriau nei ašarų 
upelius. Ji tylėdama rūpinosi manimi ir žiūrėjo, kad 
nenumirčiau iš bado. Liūdesys, gaubiantis šį namą, 
kurį kažkada mačiau tokį gyvybingą ir spindintį, ati- 
tiko mano dvasios būseną. Žiūrėjau į baldus, pri- 
menančius tūkstančius mažų, nereikšmingų vai- 
kystės nutikimų, ir lyginau tuos laikus, kai piršto 

įdrėskimas buvo baisiausias įvykis, galintis sukrėsti 
visą šeimą, su gėdingu, kruvinu gyvenimu, kuris ma- 
no daliai teko vėliau. Mačiau čia savo motiną puo- 
toje, čia princesę Dzagarolą, nunuodytą mano 
glėbyje ir mano pačios rankomis. Sapnuose girdėjau 
smuiko garsus, pertraukiamus nužudyto Anrieto 
riksmų, ir kalėjimo tamsoje, kur tris siaubingus 
mėnesius kasdien laukiau mirties nuosprendžio, 
mačiau su žvakių šviesomis ir gėlių kvapais artėjan- 
čią savo šmėklą, aprengtą sidabriniu krepu ir ap- 
karstytą brangenybėmis. Kartais, pavargusi nuo pa- 
drikų, košmariškų sapnų, prieidavau prie lango, pa- 
keldavau užuolaidas ir įsižiūrėdavau į miestą, kur 
kitados buvau tokia laiminga ir giriama, į medžius, 
augančius alėjoje, kur kiekvienas mano žingsnis 
būdavo palydimas su tokiu susižavėjimu. Bet ne- 
trukus pastebėjau, kad mano išbalęs veidas žadina 
užgaulų Žmonių smalsumą. Jie stoviniuodavo po 
mano langu, būriavosi, norėdami paliežuvauti apie 
mane, ir beveik badydavo pirštais. Tada aš pasitrauk- 
davau, nuleisdavau užuolaidas, atsisėsdavau prie 
motinos lovos ir kiūtodavau ten, kol teta nebyliu 
veidu tykiais žingsniais prieidavo prie manęs, pa- 
imdavo už rankos ir nuvesdavo prie stalo. Jos elge- 
sys tokiomis gyvenimo aplinkybėmis man atrodė tin- 
kamiausias ir kilniausias, koks tik įmanomas. Aš ne- 
būčiau klausiusis raminimų, nebūčiau pakentusi 
priekaištų, nebūčiau patikėjusi pagarbos ženklais. 
Iyli užuojauta ir santūrus gailestis buvo man mie- 
lesni. Ši niūri būtybė, vaikštanti aplink mane be 

triukšmo, tartum pamėklė, tartum praėjusių laikų 
prisiminimas, vienintelė manęs netrikdė ir negąs- 
keletą minučių glausdavau prie lūpų, netardama nė 
žodžio, užgniaužusi atodūsius. Ji niekada neatsa- 
kydavo į šitas glamones, bet nerodydavo nekantru- 
mo, neatitraukdavo rankų, o tai jau buvo daug. 
Leonį prisimindavau tik kaip klaikią praeitį, ku- 
rią visomis išgalėmis vijau nuo savęs. Vien mintis apie 
grįžimą pas jį mane nupurtydavo, lyg pamačius vyk- 
dant mirties bausmę. Nebeturėjau jėgų nei jo mylėti, 
nei neapkęsti. Jis man nerašė, o aš to nė nepa- 
stebėjau: taip mažai tikėjausi jo laiškų. Bet vieną die- 
ną laiškas atėjo ir iš jo sužinojau apie naujas negan- 
das. Buvo rastas princesės Dzagarolos testamentas, 
pažymėtas vėlesne data negu mūsiškis. Vienas iš jos 
tarnų, kuriuo ji pasitikėjo, laikė jį nuo jos mirties iki 
pat tos dienos. Tą testamentą princesė surašė tada, 
kai Leonis ją apleido ir slaugė mane ir kai ji suabejo- 
j0, jog mes brolis ir sesuo. Paskui, susitaikiusi su mu- 
mis, ji rengėsi jį suplėšyti, bet kadangi buvo be galo 
kaprizinga, saugojo abu testamentus, kad galėtų pa- 
likti tik vieną, kada jai šaus į galvą. Leonis Žinojo, 
kur paslėptas testamentas, sudarytas jo vardu, ta- 
čiau apie kitą Žinojo tik Vinčencas, princesės patikėti- 
nis, kuris, jai davus ženklą, turėjo jį sudeginti arba 
palikti. Ji, vargšelė, nesitikėjo tokios staigios smur- 
tinės mirties. Vinčencas, kurį Leonis apipylė ma- 
lonėmis ir kuris tuo metu buvo jam atsidavęs, taip ir 
nesužinojo paskutinės princesės valios, todėl nieko 

nesakydamas saugojo testamentą ir leido mums pa- 
teikti savąjį. Jis galėjo iš to praturtėti, grasindamas 
mums arba parduodamas paslaptį tiesioginiams pa- 
veldėtojams. Bet jis nebuvo nei nedorėlis, nei kie- 
taširdis. Jis leido mums naudotis palikimu, neparei- 
kalavęs padidinti atlyginimo. Bet kai aš palikau Le- 
onį, jis juo nebuvo patenkintas, mat Leonis grubiai 
elgėsi su savo žmonėmis ir jie jam tarnavo tik dėl 
mano atlaidumo. Vieną dieną Leonis taip užsimiršo, 
kad sudavė seniui, o šis tada išsitraukė iš kišenės tes- 
tamentą ir pareiškė nunešiąs jį princesės pusbroliams. 
Nei grasinimai, nei maldavimai, nei pasiūlyti pinigai 
nenumalšino jo pagiežos. Prisistatęs markizas nu- 
sprendė jėga išplėšti iš jo lemtingąjį dokumentą, ta- 
čiau Vinčencas, nors ir pagyvenęs, buvo nepaprastai 
stiprus vyras: jis pargriovė markizą, primušė, pagra- 
sino Leoniui išmesiąs jį pro langą, jei šis jį pulsiąs, ir 
skubiai paleido į darbą keršto įrankį. Leonis iškart 
prarado teisę į palikimą, jam buvo priteista atlyginti 
tai, ką išleido, kitaip sakant, tris ketvirtadalius turto. 
Nepajėgdamas atsiskaityti, jis pamėgino pabėgti, bet 
nesėkmingai. Tada buvo pasodintas į kalėjimą ir iš 
ten parašė man, nesileisdamas į smulkmenas, kurias 
jums papasakojau, - aš jas sužinojau vėliau, — tik 
trumpai nusakydamas savo siaubingą padėtį. Jei aš 
jam nepagelbėsianti, jis visą gyvenimą nyksiąs bai- 
siausioje nelaisvėje, nes nebeturįs lėšų užsitikrinti net 
tų patogumų, kuriais galėjome naudotis, kai buvo- 
me kalinami pirmąkart. Draugai jį apleido ir galbūt 
džiaugėsi juo atsikratę. Jis be jokių išteklių sėdėjo 

drėgnoje kameroje, kur jį jau degino karštligė. Jo 
brangenybės ir net manta buvo parduota, ir jis be- 
veik neturėjo kuo apsiginti nuo šalčio. 

Aš išvykau iš karto. Kadangi niekada neketinau 
pasilikti Briuselyje ir tik skausmo sukeltas tingulys 
mane ten prikaustė pusmečiui, beveik visą paliki- 
mą buvau pavertusi grynais pinigais. Dažnai kūriau 
planus pastatydinti už juos prieglaudą atgailaujan- 
čioms puolusioms merginoms ir tapti ten vienuole. 
Tarpais galvojau pervesti tuos pinigus į Prancūzijos 
banką ir įsteigti Leoniui neperleidžiamą rentą, ku- 
ri visiems laikams apsaugotų jį nuo skurdo ir 
niekšybių. Sau būčiau pasilikusi tik kuklią pensiją 
iki gyvos galvos ir vieniša užsisklendusi Šveicarijos 
slėnyje, kur prisiminimai apie patirtą laimę būtų 
padėję ištverti vienatvės siaubą. Sužinojusi, kad Le- 
onis įkliuvo į naują bėdą, pajutau, kaip vėl pabudo 
meilė ir užuojauta, dar karštesnė nei kada nors. Vi- 
są savo turtą pervedžiau į vieną Milano banką. Iš 
tos sumos atskyriau tik tam tikrą kapitalą padvigu- 
binti pensijai, kurią tėvas paliko tetai. Didžiausiam 
jos džiaugsmui, tas kapitalas buvo mūsų namas, ku- 
riame ji praleido pusę gyvenimo. Aš jį atidaviau jai 
ir išvykau pas Leonį. Teta neklausė, kur važiuoju: 
pati per daug gerai šitai žinojo. Ji nesistengė manęs 
sulaikyti. Nepadėkojo man, tik paspaudė ranką. Bet 
atsigręžusi pamačiau, kaip per raukšlėtą jos skruostą 
lėtai rieda ašara, pirmoji, kurią mano akivaizdoje 
išliejo. 


AXII 


Leonį radau siaubingos būklės, liesą, išblyškusį ir 
beveik išprotėjusį. Pirmą kartą jį iš tiesų prispaudė 
vargas ir kančios. Iki šiol jis tik matydavo, kaip pa- 
mažu griūva jo prabangus gyvenimas, ir visada ras- 
davo būdų padėčiai pataisyti. Tokio pobūdžio ka- 
tastrofos būdavo didelės, bet apsukrumas ir atsitik- 
tinumas niekada nepalikdavo jo ilgai grumtis su 
skurdu ir nepritekliais. Jo dvasinės jėgos niekada 
neišsekdavo, bet jos sunyko tada, kai jį apleido fi- 
zinės jėgos. Radau jį sudirgusiais nervais, panašų į 
pamišėlį. Aš laidavau, kad atlyginsiu jo skolas. Man 
nebuvo sunku pateikti mokumo garantijas, turėjau 
jas su savimi. Todėl atėjau į kalėjimą tik jo išlaisvin- 
ti. Leonis taip apsidžiaugė, kad nepajėgė ištverti ir 
į karietą jį reikėjo nunešti apalpusį. 

Aš jį nusivežiau į Florenciją ir įkurdinau taip 
patogiai, kaip tik galėjau. Apmokėjus visas sko- 
las, man ne kažin kas liko. Kaip įmanydama sten- 
giausi ištrinti jam iš atminties kalėjimo sunkumus. 
Tvirtas jo kūnas greitai atsigavo, tačiau protas taip 
ir liko liguistas. Tamsos baimė, nevilties kančios 
smarkiai sukrėtė šį veiklų, ryžtingą Žmogų, įpra- 
tusį prie turto teikiamų malonumų arba nuotykin- 
go gyvenimo jaudulių. Neveiklumas jį palaužė. 
Emė kamuoti vaikiškos baimės, dažnai užeidavo 
Žiauraus įniršio priepuoliai. Jis nebegalėjo pakęsti 
jokių prieštaravimų, ir baisiausia, kad pyko ant 
manęs, kai būdavau priversta jam paprieštarauti. 
Jis prarado tą valios stiprybę, kuri padėdavo jam 
be baimės Žiūrėti net į niūriausią ateitį. Dabar jis 
baiminosi skurdo ir kasdien klausinėjo mane, iš 
kur imsiu pinigų, kai pasibaigs tie, kuriuos dar tu- 
riu. Nežinojau, ką atsakyti, nes ir pati su siaubu 
laukiau artėjančios atomazgos. Ta valanda atėjo. 
Emiau akvarele tapyti vėduokles, tabokines ir įvai- 
rius mažus Spa medžio baldelius. Dirbdama dvy- 
lika valandų per dieną, gaudavau aštuonis ar 
dešimt frankų. Mano poreikiams jų būtų pakakę, 
bet Leoniui tai buvo baisiausias skurdas. Jis geidė 
daugybės neįmanomų dalykų, pagiežingai, su 
įniršiu skundėsi, kad nėra turtingas. Dažnai jis man 
priekaištaudavo, kam sumokėjau jo skolas, o ne 
bėgau sykiu su juo pasiėmusi pinigus. Norėdama 
jį nuraminti, gaudavau įrodinėti, jog nebūčiau 
galėjusi ištraukti jo iš kalėjimo, jei būčiau griebu- 

sis šios apgavystės. Jis atsistodavo prie lango ir pa- 
siusdavo baisiausiais prakeiksmais keikti turtuo- 
lius, važiuojančius pro šalį karietomis. Rodydavo 
man savo susidėvėjusius drabužius ir neįmanomu 
perteikti tonu sakydavo: 

— Vadinasi, tu negali man pasiūdinti kitų? Vadi- 
nasi, tu nenori"? 

Galiausiai jis ėmė nuolat kartoti, jog aš galinti 
išvaduoti jį iš šito vargo, bet nedaranti to tik iš egoiZ- 
mo ir kietaširdiškumo, todėl pamaniau, kad jis iš 
tiesų pamišo, ir nustojau mėginti atvesti jį į protą. 
Kaskart, kai jis prie to grįždavo, aš tylėdavau ir 
slėpdavau ašaras, kurios jį tik erzino. Jis manė, kad 
suprantu jo bjaurias užuominas, ir mano tylėjimą 
laikė žiauriu abejingumu ir kvailu užsispyrimu. Ke- 
letą kartų jis mane smarkiai primušė ir būtų 
užmušęs, jei žmonės nebūtų atskubėję į pagalbą. 
Teisybė, praėjus tokiam priepuoliui, jis krisdavo man 
po kojų ir su ašaromis maldaudavo atleidimo. Ta- 
čiau aš kaip įmanydama vengiau susitaikymo scenų, 
nes meilumas vėl sukrėsdavo jam nervus ir krizės 
atsinaujindavo. Tas dirglumas pagaliau praėjo, ir jį 
pakeitė juoda buka neviltis, o tai buvo dar baisiau. 
Jis paniuręs spoksodavo į mane ir, rodos, brandin- 
davo slaptą neapykantą bei keršto planus. Kartais, 
atsibudusi vidurnaktį, išvysdavau jį stovintį prie ma- 
no lovos pykčio perkreiptu veidu. Man dingodavo- 
si, kad jis nori mane nužudyti, ir iš siaubo imdavau 
rėkti, bet jis patraukydavo pečiais ir grįždavo į savo 
lovą, kvailai kikendamas. 

Nepaisant viso šito, aš jį tebemylėjau, ne tokį, 
koks tapo dabar, o tokį, koks kažkada buvo ir koks 
vėl galėjo pasidaryti. Būdavo valandėlių, kai tikėda- 
vau, kad tokia laiminga permaina įvyks ir jis, šitai 
krizei praėjus, taps nauju žmogumi, atsikratys 
blogų polinkių. Atrodė, jis daugiau negalvojo, kaip 
juos patenkinti, ir nei ko nors gailėjosi, nei troško. 
Niekaip neįsivaizdavau, apie ką tie ilgi apmąsty- 
mai, į kuriuos jis vis nugrimzdavo. Dažniausiai jo 
akys būdavo įsmeigtos į mane, o jų išraiška būda- 
vo tokia keista, kad mane suimdavo baimė. 
Nedrįsdavau jo užkalbinti, tik žvilgsniu maldau- 
davau pasigailėjimo. Tada man pasirodydavo, lyg 
jo akys sudrėksta, o iš krūtinės išsprūsta vos pa- 
stebimas atodūsis. Paskui jis nusigręždavo, tarsi 
norėdamas paslėpti ar užgniaužti jaudulį, ir vėl pa- 
skęsdavo savo mintyse. Guosdavausi, kad jis pra- 
deda blaiviai mąstyti, kad netrukus atvers man širdį 
ir pasakys, jog persiėmė neapykanta ydoms ir meile 
dorybei. 

Viltys nublanko, kai pamačiau aplink mus vėl su- 
kinėjantis markizą de". Jis niekada neidavo į ma- 
no butą, nes žinojo, kaip juo baisiuosi, užtat slan- 
kiodavo po langais ir šaukdavo Leonį arba sutartu 
būdu belsdavo į duris, kad jį perspėtų. Tada Leonis 
išeidavo pas jį ir ilgai išbūdavo lauke. Vieną dieną 
pamačiau, kaip jie vaikšto palei namus pirmyn ir 
atgal. Su jais buvo vikontas de Šalmas. “Leonis 
Žuvęs, - pamaniau, - ir aš taip pat. Ar tik mano akyse 
neįvyks naujas nusikaltimas?" 

Vakare Leonis grįžo vėlai, ir kai prie laukujų durų 
skyrėsi su draugais, išgirdau tokius jo žodžius: 

— Bet jūs jai pasakysit, kad aš išprotėjau, visiškai 
išprotėjau, kitaip niekad nebūčiau su tuo sutikęs. 
Ji būtinai turi manyti, kad skurdas išvarė mane iš 
proto. 

Nedrįsau pareikalauti iš jo pasiaiškinimo ir pa- 
daviau kuklią vakarienę. Jis jos nepalietė ir ėmė ner- 
vingai kurstyti ugnį, paskui paprašė eterio, išgėrė 
labai didelę dozę, atsigulė ir, atrodė, užmigo. Va- 
karais aš visada dirbdavau, kol pajėgdavau, kol pri- 
veikdavo miegas ir nuovargis. Tą vakarą pasijutau 
tokia nuilsusi, jog vidurnaktį nuėjau miegoti. Vos 
atsigulusi išgirdau šnaresį ir pamaniau, kad Leonis 
rengiasi ir tuoj išeis. Aš jį pašaukiau ir paklausiau, 
ką veikia. 

— Nieko, - atsakė jis, — noriu atsikelti ir ateiti pas 
tave, bet bijau šviesos: juk Žinai, ji dirgina man ner- 
vus ir sukelia baisius galvos skausmus. Užgesink ją. 

Aš paklusau. 

— Užgesinai? — tarė jis man. - Dabar gulkis. No- 
riu tave pabučiuoti, lauk manęs. 

Dėl tokio švelnumo, kurio nerodė jau keletą sa- 
vaičių, mano vargšė širdis pašoko iš džiaugsmo ir 
vilties. Tikėjausi, kad pabudęs švelnumas pažadins 
protą ir sąžinę. Atsisėdau ant lovos krašto ir virpu- 
lingai ėmiau jo laukti. Jis puolė į mano išskėstą glėbį 
ir, aistringai suspaudęs, parvertė ant lovos. Bet tą 
akimirką mane užplūdo nepasitikėjimas, atsiųstas 
dangiškojo globėjo ar įkvėptas mano jautraus ins- 

tinkto, ir aš ranka perbraukiau per veidą mane 
glėbesčiuojančiam vyriškiui. Kol sirgo, Leonis 
užsiaugino barzdą ir ūsus, o aš užčiuopiau lygų, nu- 
skustą veidą. Riktelėjusi smarkiai pastūmiau vyriškį. 
+ — Kas tau? - išgirdau Leonio balsą. 

— Argi tu nusiskutai barzdą? — paklausiau. 

— Kaip matai, - atsakė jis. 

Bet tada pastebėjau, kad jo balsas šnibžda man 
prie ausies, o kažkieno kito lūpos siurbiasi į maną- 
sias. Pyktis ir neviltis suteikė man jėgų, aš ištrūkau 
ir, nubėgusi į galą kambario, greitai pakėliau lem- 
pą, kurią buvau tik uždengusi, o ne užgesinusi. Aš 
išvydau lordą Edvardsą, sėdintį ant lovos krašto 
kvailu, sutrikusiu veidu (tikriausigi jis buvo girtas), 
1r Leon), kuris it paklaikęs artinosi prie manęs. 

— Niekše! - sušukau. 

— Žiuljeta, - dusliai tarė jis, žiūrėdamas į mane 
padėrusiomis akimis, - nusileiskit, jeigu mane my- 
lite. Man tai būdas išbristi iš skurdo, kuris, pati ma- 
tot, mane žudo. Tai būdas grįžti į gyvenimą ir at- 
gauti protą, jūs puikiai tai žinote. Jūsų atsidavimas 
mane išgelbės, o jūs nuo šiol būsite turtinga ir lai- 
minga su žmogumi, kuris jus seniai myli ir nieko 
nesigaili, kad tik jus gautų. Sutik, Žiuljeta, - tyliai 
pridūrė jis, - arba aš tave nudursiu, kai jis išeis iš 
kambario. 

Iš siaubo netekau nuovokos. Šokau pro langą, 
rizikuodama užsimušti. Pro šalį einantys kareiviai 
mane pakėlė ir apalpusią įnešė į namą. Kai atsi- 
peikėjau, Leonis ir jo sėbrai buvo dingę. Jie pa- 

reiškė, kad aš puoliau pro langą apimta smegenų 
uždegimo, kai jie buvo išėję į kitą kambarį šaukti 
pagalbos. Jie dėjosi didžiai nusiminę. Leonis pasi- 
liko šalia, kol mane apžiūrėjęs chirurgas pareiškė, 
kad nieko nesusilaužiau. Tada Leonis išėjo, pasakęs, 
kad greit grįš, bet nepasirodė dvi dienas. Jis negrįžo, 
ir aš jo daugiau niekada nemačiau. 

Žiuljeta baigė savo pasakojimą ir nutilo, prislėgta 
nuovargio ir liūdesio. 

— Tada aš ir susipažinau su tavim, mano vargše 
mergaite, — tariau jai. - Gyvenau to paties namo 
antrame aukšte. Man pasidarė smalsu, išgirdus, jog 
iškritai pro langą. Netrukus sužinojau, kad tu jau- 
na ir verta rimto dėmesio, kad Leonis, šlykščiu el- 
gesiu tave sugniuždęs, galiausiai paliko mirštančią 
ir nuskurdusią. Aš panorau tave pamatyti. Kai 
priėjau prie tavo lovos, tu kliedėjai. O, kokia tu bu- 
vai graži, Žiuljeta, nuogais pečiais, išsidraikiusiais 
plaukais, nuo karščio degančiomis lūpomis, kančių 
sutaurintu veidu! Kokia graži man rodeisi, kai, pri- 
veikta nuovargio, guldei galvą ant pagalvės, 
išblyškusi ir nusvirusi lyg balta rožė, metanti lapus 
nuo kaitros. Nepajėgiau nuo tavęs atsiplėšti. Mane 
pagavo nenugalima simpatija, užplūdo iki tol ne- 
patirtas gailestis. Aš pakviečiau geriausius miesto 
gydytojus, užtikrinau priežiūrą, kurios tau trūko. 
Vargše pamesta mergaite, kiauras naktis aš sėdėjau 
šalia tavęs, mačiau tavo neviltį, perpratau tavo 
meilę. Pats niekada nebuvau mylėjęs. Man rodės, 
jokia moteris neįstengs atsakyti į tokią aistrą, kokia 

jaučiau galįs užsiliepsnoti. Ieškojau tokios pat 
karštos širdies kaip manoji. Nepasitikėjau visomis, 
kurias buvau pažinęs, ir netrukus, matydamas mo- 
terų širdžių kietumą ir lengvabūdiškumą, įsitikinau, 
jog išmintingas santūrumas ne pro šalį. Tavoji man 
atrodė vienintelė galinti mane suprasti. Moteris, ge- 
banti taip mylėti ir kentėti kaip tu, buvo mano sva- 
jonių išsipildymas. Neturėdamas per daug vilties, 
panorau įgyti tavo prielankumą. Pamėginti tave pa- 
guosti ryžausi tik tada, kai įsitikinau, jog myliu tave 
nuoširdžia ir kilnia meile. Išgirdęs tai, ką kalbėjai 
kliedėdama, pažinau tave tiek, kiek paskui pažinau 
su tavim suartėjęs. Kad esi neregėtai kilni, supra- 
tau iš maldų, kurias garsiai siuntei Dievui tuo ne- 
pakartojamu, jaudinančio pamaldumo kupinu bal- 
su. Tu prašei atleidimo Leoniui, prašei vien atleidi- 
mo ir niekada nereikalavai keršto! Šaukeisi tėvų 
sielų, trūksmingu balsu pasakojai jiems, kokiomis 
nelaimėmis išpirkai savo pabėgimą ir jų skausmą. 
Kartais palaikydavai mane Leoniu ir apipildavai 
skaudžiais priekaištais. Kitąsyk įsivaizduodavai 
esanti su juo Šveicarijoje ir aistringai spausdavai ma- 
ne glėbyje. Tada lengvai būčiau galėjęs piktam pa- 
naudoti tavo apsirikimą, ir kai krūtinėje įsižiebda- 
vo meilė, tos beprotiškos glamonės virsdavo tikra 
kančia. Bet veikiau būčiau sutikęs mirti, negu pasi- 
duoti geismui, o lordo Edvardso klasta, apie kurią 
tu be perstojo kalbėjai, man atrodė šlykščiausia 
niekšybė, kokią tik vyras gali padaryti. Pagaliau man 
pasisekė išgelbėti tau gyvybę ir grąžinti protą, vargše 

Žiuljeta. Nuo to laiko dėl tavęs aš daug iškentėjau 
ir patyriau daug laimės. Gal aš ir beprotis, kad ne- 
sitenkinu tavo draugyste ir man neužtenka turėti 
tokią moterį kaip tu, bet mano meilė nepasotina- 
ma. Norėčiau būti mylimas taip, kaip buvo myli- 
mas Leonis, ir kankinu tave šiuo pamišėlišku troški- 
mu. Man stinga jo gražbylystės ir kerų, užtat aš ta- 
ve myliu. Aš tavęs neapgavau ir niekada neapgau- 
siu. Tavo išvarginta širdis galėtų pailsėti ir nurimti, 
prisiglaudusi prie manosios. Žiuljeta, Žiuljeta, ka- 
da pamilsi mane taip, kaip moki mylėti? 

— Dabar ir visados, — atsakė ii. - Tu mane 
išgelbėjai, išgydei ir myli mane. Puikiai suprantu, 
buvau kvailė, kad mylėjau tokį žmogų. Po visko, ką 
tau papasakojau, man prieš akis vėl iškilo niekšybės, 
kurias buvau beveik užmiršusi. Dabar jaučiu tik pa- 
sibaisėjimą praeitimi ir nenoriu į ją sugrįžti. Tu ge- 
rai padarei, leidęs man išsipasakoti, dabar aš rami 
ir jaučiu, kad daugiau nebranginu prisiminimų apie 
jį. Tu mano draugas, mano gelbėtojas, brolis, myli- 
masis... 

- Pasakyk taip pat “mano vyras", maldauju, Žiul- 
jeta! 

— Mano vyras, jei nori, - tarė ji, bučiuodama ma- 
ne su tokiu švelnumu, kokio niekada taip karštai 
nebuvo rodžiusi, ir mano akys paplūdo džiaugsmo 
ir dėkingumo ašaromis. 


AXIII 


Rytojaus dieną atsibudau toks laimingas, kad jau 
nė negalvojau išvažiuoti iš Venecijos. Oras buvo pui- 
kus, saulė šildė kaip pavasarį. Krantinės knibždėte 
knibždėjo elegantiškų moterų, jos juokėsi iš šel- 
miškų pokštų, kuriuos laidė į tiltų parapetus atsišlie- 
jusios kaukės, erzinančios praeivius, įžūliai užka- 
binėjančios nedailias moteris ir garbstančios gražuo- 
les. Buvo užgavėnės, liūdnos metinės Žiuljetai. 
Norėjau ją išblaškyti, todėl pasiūliau eiti pasi- 
vaikščioti ir ji sutiko. 

Jaučiausi išdidus, žiūrėdamas, kaip ji eina šalia 
manęs. Venecijoje moterys retai vedamos už pa- 
rankės. Jos paprasčiausiai prilaikomos už alkūnės, 
kai lipa arba leidžiasi balto marmuro laipteliais, ku- 


176 PASAULIO LITERATŪROS PANTEONAS 


rių pilna kiekviename žingsnyje palei tiltelius, kertan- 
čius kanalus. Žiuljetos judesiai buvo tokie grakštūs 
ir lankstūs, jog aš džiaugiausi lyg vaikas, jausdamas, 
kaip ji vos vos remiasi į mano ranką, žengdama per 
tuos tiltelius. Visų žvilgsniai krypo į ją, ir moterys, 
kurioms kitos moters grožis niekada neteikia malo- 
numo, susidomėjusios apžiūrinėjo jos drabužius bei 
eigastį, ir joms norėjosi ją mėgdžioti. Rodos, vis dar 
matau Žiuljetos tualetą ir stotą. Ji vi'kėjo violetinio 
aksomo suknele su šermuonėlių boa ir mažyte mo- 
va. Balto atlaso skrybėlė rėmino vis dar išblyškusį vei- 
dą, kuris buvo tiesiog tobulai gražus, ir nors ji septy- 
nerius ar aštuonerius metus kentėjo žudantį vargą ir 
liūdesį, niekas neduodavo jai daugiau kaip aštuonio- 
likos metų. Ji mūvėjo tokiomis plonomis violetinio 
šilko kojinėmis, kad pro jas švietėsi balta matinė kaip 
alebastras oda. Jai praėjus, kai jau nebūdavo matyti 
veido, Žmonės žiūrėdavo į jos mažas kojytes, taip re- 
tai pasitaikančias Italijoje. Buvau laimingas, kad visi 
ja taip Žavisi, ir sakiau jai šitai, O ji man meiliai ir 
švelniai šypsojosi. Buvau laimingas! 

Džiudekio kanalu plaukė vėliavomis išpuoštas 
laivas, pilnas kaukių ir muzikantų. Pasiūliau Žiul- 
jetai nusisamdyti gondolą ir plaukti prie jo pa- 
sižiūrėti kostiumų. Ji sutiko. Daugybė žmonių pa- 
sekė mūsų pavyzdžiu, ir netrukus mes atsidūrėme 
gondolų ir barkasų flotilėje, lydinčioje vėliavomis 
išpuoštą laivą lyg koks eskortas. 

Iš gondoljerų išgirdome, kad šį kaukių būrį su- 
daro turtingiausi ir populiariausi Venecijos jaunuo- 

liai. Jie iš tiesų buvo be galo elegantiški: labai 
brangūs kostiumai, laivas išpuoštas šilko burėmis, 
sidabrinio gazo vimpelais ir gražiausiais rytietiškais 
kilimais. Jų drabužiai buvo kaip senovės venecijie- 
čių, kuriuos Paolas Veronezė, sėkmingai panaudojęs 
anachronizmą, atkūrė daugelyje religinio turinio 
drobių, tarp kitų ir puikiame “ Vestuvių" paveiksle: 
Venecijos respublika jį padovanojo Liudvikui XIV, 
ir dabar jis kabo Paryžiaus muziejuje. Laive man į 
akis ypač krito vienas vyras, apsirengęs ilgais, švie- 
siai žaliais drabužiais, išsiuvinėtais plačiomis aukso 
ir sidabro arabeskomis. Jis stovėjo ir skambino gi- 
tara: jo laikysena buvo tokia prakilni, aukšta figūra 
tokia graži, jog atrodė jis specialiai sukurtas tiems 
puikiems drabužiams nešioti. Pasakiau šitai Žiulje- 
tai, ji mašinaliai pakėlė akis, probėgšmais žvilgtelėjo 
į jį ir, galvodama apie kažką kita, atsakė: 

— Taip, taip, nuostabus! 

Mes plaukėme vis tolyn ir, stumiami kitų bar- 
kasų, prisispaudėme prie išpuošto laivo kaip tik iš 
tos pusės, kur stovėjo minėtas vyriškis. Žiuljeta taip 
pat stovėjo šalia manęs, atsirėmusi į gondolos kabi- 
ną, kad nepargriūtų, nes į mus kas nors vis atsitrenk- 
davo. Staiga tas vyriškis pasilenkė prie Žiuljetos, lyg, 
norėdamas atpažinti, ar čia tikrai ji, atidavė gitarą 
kaimynui, nusiplėšė juodą kaukę ir vėl atsigręžė į 
mus. Aš išvydau jo veidą, gražų ir kilnų kaip niekie- 
no kito. Žiuljeta jo nematė. Tada jis pusbalsiu ją 
pašaukė ir ji krūptelėjo lyg elektros sukrėsta. 

— Žiuljeta! - garsiau pakartojo jis. 

— Leoni! - džiaugsmingai sušuko ji. 

Visa tai man ir dabar dar kaip sapnas. Man ap- 
temo akyse, valandėlę, atrodo, išvis nieko nema- 
čiau. Žiuljeta su neregėta jėga veržliai puolė prie 
j0. Staiga lyg per kokį stebuklą ji atsidūrė laive, Le- 
onio glėbyje. Jų lūpos susiliejo beprotiškame buči- 
nyje. Kraujas mušė man į smegenis, suūžė ausyse, 
tiršta migla aptraukė akis. Nežinau, kas atsitiko. At- 
sitokėjau tik lipdamas laiptais į savo viešbutį. Bu- 
vau vienas. Žiuljeta išvyko su Leoniu. 

Mane pagavo neapsakomas siutas, ir trejetą va- 
landų elgiausi kaip epileptikas. Vakarop gavau tokį 
Žiuljetos laišką: 


Atleisk man, atleisk, Bustamente! Aš tave myliu, 
gerbiu ir atsiklaupusi laiminu už tavo meilę ir gerada- 
rystes. Nepradėk manęs neapkęsti, juk žinai, kad aš 
sau nepriklausau, kad mane valdo nematoma ran- 
ka, kuri prieš mano valią stumia mane į šito žmogaus 
glėbį. O, drauguži, dovanok man ir nekeršyk jam! Aš 
jį myliu ir negaliu gyventi be jo. Žinodama, kad jis 
kažkur yra šiame pasaulyje, negaliu jo negeisti, maty- 
dama jį einant pro šalį, negaliu paskui jį nesekti. Aš - 
Jo žmona, jis - mano valdovas. Ar tu tai supranti? 
Man nelemta pabėgti nuo jo aistringos meilės, nuo jo 
galios. Tu matei, ar galėjau atsispirti jo šauksmui. 
Kažkokia magnetinė jėga, kažkokia trauka pakėlė ma- 
ne ir sviedė jam ant krūtinės. O juk stovėjau šalia tavęs, 
tu laikei mano ranką. Kodėl manęs nesustabdei? Nes 
neužteko jėgų: tavo ranka atsigniaužė, lūpos net 

neįstengė manęs pašaukti. Pats matai - nuo mūsų tai 
nepriklauso. Egzistuoja kažkieno slapta valia, ma- 
giška galybė, kuri mums įsakinėja ir tvarko šiuos keis- 
tus daiktus. Negaliu sutraukyti grandinių, rišančių ma- 
ne su Leoniu: mes lyg du katorgininkai, sukaustyti 
poron, bet mus sujungė Dievo ranka. 

O brangus Aleo, neprakeik manęs, aš prie tavo 
kojų. Maldauju tave, leisk man būti laimingai. Kad 
tu žinotum, kaip jis mane tebemyli, su kokiu džiaugs- 
mu sutiko! Kokios glamonės, kokie žodžiai, kokios 
ašaros! Aš lyg girta, man rodosi, jog tai sapnas. Turiu 
užmiršti, kaip jis man nusikalto, nes tada jis buvo be- 
protis. Palikęs mane, jis nuvyko į Neapolį apimtas to- 
kio pamišimo, kad tuoj pat buvo uždarytas į psichiat- 
rinę ligoninę. Nežinau, per kokį stebuklą jis išėjo iš 
jos pasveikęs ir per kokią likimo malonę vėl užkopė į 
turtingumo viršūnę. Bet jis dar gražesnis, dar puikes- 
nis, dar aistringesnis nei kada nors. Leisk man, leisk 
Jį mylėti, net jei būčiau laiminga tik vieną dieną ir ry- 
toj mirčiau. Argi tu neturi man atleisti už beprotišką 
meilę jam, kai pats liepsnoji tokia akla ir tokia nenu- 
sisekusia aistra man? 

Atleisk, aš kvaila, nebežinau, nei ką kalbu, nei ko 
tavęs prašau. O, tik jau ne priglausti ir dovanoti, kai 
Jis vėl mane paliks! Ne! Aš per daug išdidi, nebijok. 
Žinau, kad dabar esu tavęs neverta, kad puolusi į tą 
laivą, amžinai su tavim išsiskyriau, kad negalėčiau 
atlaikyti tavo žvilgsnio nei prisiliesti rankos. Todėl su- 
die, Aleo! Taip, rašau tau, norėdama tarti “sudie", 
nes negaliu su tavim išsiskirti, nepasakiusi, kad ma- 

no širdis jau apsipylusi krauju, kad vieną dieną ji su- 
duš iš sielvarto ir atgailos. Ką gi, už tave bus atkeršyta! 
O dabar nusiramink ir atleisk man. Gailėkis manęs, 
melskis už mane ir žinok, kad nesu nedėkinga kvaiša, 
nevertinanti tavo charakterio ir nesuprantanti, kaip 
turi būti tau dėkinga. Aš tik nelaimingoji, kurią veda 
likimas ir kuri negali sustoti. Atsigręžusi į tave, tūkstantį 
kartų sakau "sudie", siunčiu tūkstantį bučinių, tūkstan- 
tį palaiminimų. Bet audra pagriebė mane ir neša to- 
lyn. Žūdama ant uolų, kai ji mane ant jų nutrenks, 
kartosiu tavo vardą ir šauksiuosi tavęs kaip angelo, 
kuris man iš Dievo išmels atleidimą. 


Žiuljeta 


Šis laiškas vėl sukėlė man įniršio priepuolį, o pas- 
kui nugrimzdau į neviltį. Keletą valandų raudojau 
kaip vaikas, tada, išsekintas nuovargio, užmigau 
krėsle, vienas, viduryje didelio kambario, kur Žiul- 
jeta vakar papasakojo man savo istoriją. Atsibudau 
ramus, užkūriau Židinyje ugnį ir lėtu, vienodu žings- 
niu emiau sukti ratus aplink kambarį. 

Kai išaušo, vėl atsisėdau ir užsnūdau: buvau nu- 
sprendęs, ką daryti, ir jaučiausi ramus. Devintą va- 
landą išėjau iš viešbučio, apsiklausinėjau visame 
mieste ir susirankiojau kai kurias man reikalingas 
detales. Niekas nežinojo, kokiais būdais Leonis vėl 
įgijo turtus. Tik buvo žinoma, kad jis turtingas, švais- 
to pinigus ir ištvirkauja. Pas jį rinkosi visi stileivos, 
beždžioniškai mėgdžiojo jo apsirengimą ir piršosi į 

linksmybių kompaniją. Markizas de "" visur jį lydėjo 
ir dalijosi jo gausiais ištekliais. Abu buvo įsimylėję 
garsią kurtizanę, tačiau ši dėl kažkokio negirdėto 
kaprizo atmetė jų pasiūlymus. Jos užsispyrimas taip 
kurstė Leonio geismą, kad jis davinėjo jai neįtiki- 
mus pažadus ir nebuvo tokios beprotybės, į kurią ji 
nebūtų galėjusi jo pastūmėti. 

Aš nuėjau pas ją ir gavau gerokai pavargti, kol 
pavyko su ja susitikti. Pagaliau ji mane įsileido, 
priėmė pasipūtusi ir paklausė, ko man reikia, tokiu 
tonu, kokiu kalbama, kai norima kuo greičiau atsi- 
kratyti įkyruolio. 

— Atėjau paprašyti jūsų vienos paslaugos, - pa- 
sakiau jai. - Jūs nekenčiat Leonio? 

— Taip, - atsakė ji, - mirtinai nekenčiu. 

— Ar galiu paklausti, kodėl"? 

— Leonis suvedžiojo mano jaunesniąją seserį, kuri 
gyveno Friūle. Įmaniusi išplėščiau jam širdį. 

— O kol kas ar norėtumėt padėti man iškirsti jam 
žiaurų pokštą? 

— Taip. 

— Tai gal parašytumėt jam ir paskirtumėt pasi- 
matymą? 

— Gerai, bet aš į jį neisiu. 

- Savaime suprantama. Štai pavyzdys laiško, kurį 
jums reikės parašyti: 


Žinau, kad vėl susiradai žmoną ir kad ją myli. Va- 
kar tavęs nenorėjau, tai man atrodė per daug lengvai 
pasiekiama. Siandien būtų pikantiška priversti tave 

sulaužyti ištikimybę. Be to, noriu žinoti, ar tas didelis 
troškimas mane turėti viską nugalės, kaip giriesi. 
Žinau, kad šiąnakt rengi koncertą ant vandens. Aš 
būsiu gondoloje ir plauksiu paskui tave. Tu pažįsti ma- 
no gondoljerą Kristofaną. Stovėk savo laivo denyje ir 
šok į mano gondolą, kai tik ją pamatysi. Aš išbūsiu 
su tavim valandą, o paskui tu man galbūt nusibosi ir 
mesiu tave visiems laikams. Man nereikia tavo do- 
vanų. Noriu tik šito meilės įrodymo. Šįvakar arba nie- 
kada. Iki! 


Mizanai laiškelis pasirodė originalus, ir ji juok- 
damasi jį perrašė. 

— Ką jam darysite, kai įsisodinsite į gondolą? — 
paklausė ji. 

- Išlaipinsiu Lido salos pakrantėje ir paliksiu ten 
visą ilgą ir šaltą naktį. 

— Mielai jus pabučiuočiau atsidėkodama, - tarė 
kurtizanė, - bet turiu meilužį, kurį ruošiuosi mylėti 
visą savaitę. Sudie. 

— Turėsite perleisti man savo gondoljerą, - pasa- 
kiau jai. 

— Be abejo, - atsakė ji. - Jis protingas, neplepus, 
tvirtas. Darykite su juo, ką norit. 


AXIV 


Grįžau į viešbutį ir visą likusią dieną praleidau bran- 
dindamas planą, ką darysiu toliau. Atėjo vakaras. 
Kristofanas su gondola laukė manęs po langu. Aš 
apsivilkau gondoljero drabužiais. Netrukus pasirodė 
Leonio laivas, visas apšviestas spalvoto stiklo žibin- 
tais, kurie spindėjo lyg brangakmeniai, pradedant 
stiebų viršūnėmis ir baigiant menkiausiais lynais, 0 
kai nutildavo švelni muzika, iš visų pusių imdavo 
šaudyti raketos. Atsistojau gondolos priešaky su irk- 
lu rankoje ir pavijau laivą. Leonis buvo laive, apsi- 
vilkęs tuo pačiu kostiumu kaip ir vakar. Žiuljeta 
sėdėjo tarp muzikantų, ji taip pat buvo apsirengusi 
puikiu kostiumu, bet atrodė prislėgta, susimąsčiusi 
ir nekreipė į Leonį dėmesio. Kristofanas nusiėmė 

skrybėlę ir pakėlė prie veido žibintą. Leonis jį at- 
pažino ir šoko į gondolą. 

Kai tik jis ten atsidūrė, Kristofanas jam pasakė, kad 
Mizana laukia kitoje gondoloje prie miesto sodo. 

— O kodėl ji ne čia? - paklausė jis. 

— Non so“, - abejingai atsakė gondoljeras ir 
griebėsi irklų. 

Aš jam uoliai talkinau, ir miesto sodas netrukus 
liko mums už nugarų. Aplinkui tvyrojo tirštas rūkas. 
Leonis keletą kartų lenkėsi prie mūsų ir vis klau- 
sinėjo, ar greit atplauksime. Mes sparčiai slydome 
ramia lagūna. Blyškus, migloje paskendęs mėnulis 
nešvietė, o tik bolavo danguje. Mes slapčia, lyg kon- 
trabandininkai, perkirtom pasienio liniją, kuri pa- 
prastai kertama tik su policijos leidimu, ir sustojo- 
me ant smėlėto Lido kranto, gana toli, kad nesu- 
tiktumėm jokios gyvos dvasios. 

— Niekšai! - sušuko mūsų belaisvis. Kur, po vel- 
nių, jūs mane atvežėt? Kur sodo laiptai? Kur Miza- 
nos gondola? Po perkūnais, juk čia smėlis! Jūs pa- 
siklydot ūkanose, bukagalviai nematyti, ir išlaipi- 
nat mane kur pakliuvo... 

— Ne, pone, - itališkai pasakiau jam. — Teikitės 
paėjėti su manim dešimt žingsnių ir rasite ieškomą 
asmenį. 

Jis nusekė paskui mane, o Kristofanas, vykdyda- 
mas mano įsakymą, nuplaukė lagūna į kitą salos 
krantą palaukti manęs. 


"Nežinau (it. ). 

— Ar nesustosi, plėšike! - sušuko Leonis, keletą 
minučių ėjęs su manim žvyruotu krantu. - Nori ma- 
ne čia sušaldyti? Kur tavo šeimininkė? Kur tu ma- 
ne vedi? 

— Sinjore, - tariau gręždamasis į jį ir traukdamas 
Iš po apsiausto atsineštus daiktus, - leiskite pašviesti 
jums kelią. 

Aš pasiemiau blausų žibintą, atidengiau jį ir pa- 
kabinau ant pakrantės stulpo. 

— Kokį velnią čia darai? - nesuprato jis. - Ar tik 
aš neužtaikiau ant bepročių? Kas yra? 

— Jums teks su manim kautis, - atsakiau, trauk- 
damas iš po apsiausto dvi špagas. 

— Su tavim, niekše? Aš tave prilupsiu, kaip ir nu- 
sipelnei. 

— Valandėlę, - tariau, čiupęs jį už apykaklės su 
tokia jėga, kad jis net truputį apstulbo, - aš ne tas, 
kuo mane laikote. Aš toks pat bajoras kaip ir jūs. 
Be to, aš doras žmogus, o jūs išsigimėlis. Todėl jums 
didelė garbė su manim kautis. 

Mano priešininkas, regis, sudrebėjo ir pamėgi- 
no ištrūkti. Suspaudžiau jį smarkiau. 

— Ko jūs iš manęs norit? - sušuko jis. - Prisiekiu 
šėtonu, kas jūs? Aš jūsų nepažįstu. Kodėl mane čia 
atvežėt? Norite nužudyti? Su savim aš neturiu pi- 
nigų. Jūs vagis? 

— Ne, - atsakiau, - vagis ir žudikas čia tik jūs, ir 
pats puikiai tai Žinote. 

— Vadinasi, jūs mano priešas? 

— Taip, aš jūsų priešas. 

— Kuo jūs vardu? 

— Tai ne jūsų reikalas, sužinosit, jeigu mane 
nužudysit. 

— Ojei aš nenoriu jūsų žudyti? —- sušuko jis, trau- 
kydamas pečiais ir mėgindamas save drąsinti. 

— Tada leisitės mano nužudomas, - atsakiau, — 
nes prisiekiu, vienas iš mudviejų šiąnakt pasiliks čia. 

— Jūs galvažudys! — suriko jis, iš visų jėgų steng- 
damasis ištrūkti. - Gelbėkit! Gelbėkit! 

— Veltui šaukiate, — pasakiau jam, - jūsų balsą 
užgožia jūros šniokštimas, o žmonės toli ir neateis jums 
į pagalbą. Stovėkit ramiai, arba aš jus pasmaugsiu. Ne- 
pykdykit manęs, naudokitės šansu išsigelbėti, kurį jums 
duodu. Aš noriu jus nužudyti garbingoje kovoje, o ne 
šiaip nugalabyti. Jums pažįstami tokie samprotavimai. 
Kaukitės su manim ir neverskit pasinaudoti jėgos per- 
svara, kuri, kaip matote, mano pusėje. 

Sulig šiais žodžiais papurčiau jį už pečių ir su- 
lenkiau it nendrę, nors jis visa galva buvo už mane 
aukštesnis. Jis suprato esąs mano valioje ir pamėgi- 
no mane perkalbėti. 

— Bet, pone, jei jūs ne beprotis, - tarė jis man, - 
vadinasi, turite priežastį su manim kautis. Ką aš 
jums padariau? 

— Neturiu noro jums šito aiškinti, - atsakiau, - O 
jūs niekingas padaras, jei klausiat, už ką aš jums 
keršiju, užuot pats pareikalavęs iš manęs pasiteisi- 
nimo. 

— Dėl ko gi? - nesusigaudė jis. - Aš jūsų niekada 
nesu matęs. Čia nepakankamai šviesu, kad 

įžiūrėčiau jūsų veidą, bet esu tikras, jog pirmąsyk 
girdžiu jūsų balsą. 

— Baily! Jūs nematot reikalo atkeršyti žmogui, 
kuris pasityčiojo iš jūsų, paskyrė pasimatymą, 
norėdamas jus apgauti, prieš jūsų valią atsivežė čio- 
nai, norėdamas iššaukti į dvikovą! Man sakė, jūs 
drąsus, tai nejau turiu skelti jums antausį, kad pa- 
kurstyčiau narsą? 

— Jūs akiplėša! — atšovė jis, mėgindamas įgauti 
rūstumo. 

— Nair puiku! Reikalauju satisfakcijos už šį Žodį, 
o jūs tuoj galėsit pareikalauti satisfakcijos už šį an- 
tausį. 

Ir aš nesmarkiai sudaviau jam per žandą. Jis su- 
staugė iš įniršio ir siaubo. 

— Nebijokit, - tariau, viena ranka jį laikydamas, 
o kita duodamas antrą špagą. - Ginkitės. Žinau, 
kad jūs geriausias fechtuotojas Europoje, man iki 
jūsų toli. Teisybė, aš ramus, o jūs išsigandęs, todėl 
mudviejų šansai lygūs. 

Nespėjus jam atsakyti, veržliai jį puoliau. Ne- 
laimėlis metė špagą ir šoko bėgti. Aš pasileidau 
įkandin, pasivijau jį ir piktai papurčiau. Pagrasinau 
įmesiąs į jūrą ir nuskandinsiąs, jei jis nesigins. Pa- 
matęs, jog išsisukti nepavyks, jis paėmė špagą ir įga- 
vo beviltiškos drąsos, kurios net didžiausiems bai- 
liams suteikia noras gyventi ir neišvengiamas pavo- 
jus. Bet ar žibintas menkai švietė ir trukdė tiksliai 
nusitaikyti, ar neseniai patirta baimė atėmė savit- 
vardą, šis grėsmingas dvikovininkas man pasirodė 

beviltiškai silpnas. Aš taip nenorėjau jo nugalabyti, 
kad ilgai jį tausojau. Galiausiai, darydamas apgau- 
lingą išpuolį, jis užsivėrė ant mano špagos ir ji įsmi- 
go ligi pat rankenos. 

- Teisingumo! Šaukiuosi teisingumo! - suriko jis 
krisdamas. - Mane nužudė! 

— Tu reikalauji teisingumo ir gauni jį, - atsakiau. — 
Tu miršti nuo mano rankos, kaip Anrietas mirė nuo 
tavosios. 

Jis dusliai suriaumojo, ėmė graužti žemę ir išlei- 
do dvasią. 

Aš paėmiau abi špagas ir nuėjau prie gondolos, 
bet, žingsniuojant per salą, mane apniko aibė ligi 
tol nepatirtų emocijų. Staiga netekau jėgų ir at- 
sisėdau ant vieno iš žydų antkapių, kuriuos beveik 
užžėlė žolė ir nepaliaujamai trupina žvarbus sūrus 
jūros vėjas. Iš ūkanų pamažu niro mėnulis, ir balti 
šių didelių kapinių akmenys ryškiai skyrėsi tamsios 
Lido žalumos fone. Galvojau apie tai, ką padariau, 
ir mano kerštas, iš kurio laukiau tiek džiaugsmo, 
teikė tik liūdesį. Jaučiau kažką panašaus į sąžinės 
graužatį, bet vis dėlto tariausi padaręs teisėtą ir šven- 
tą darbą, išvalęs žemę ir išvadavęs Žiuljetą nuo šio 
įsikūnijusio velnio. Tačiau nesitikėjau, kad jis bus 
toks bailys. Maniau susitiksiąs su drąsiu breteriu ir, 
kviesdamas jį į dvikovą, buvau atsisveikinęs su gy- 
vybe. Mane trikdė ir truputį gąsdino tai, kad taip 
lengvai tą gyvybę atėmiau jam. Jaučiau, kad ne 
kerštas numalšino neapykantą. Ją užgesino panie- 
ka. Pamatęs, koks jis bailys, maniau sau, turėjau jo 

pasigailėti, turėjau užmiršti pagiežą jam ir meilę mo- 
teriai, kuri pasirinko ne mane, o tokį žmogų kaip 
jis. 

Galvoje sukosi painios mintys, smegenis graužė 
skausmingas nerimas. Šaltis, tamsa, šitų kapų vaiz- 
das tarpais mane apramindavo ir nugramzdindavo 
į mieguistą stingulį, iš kurio staiga pabusdavau, per- 
vertas žiauraus sielvarto, prisiminęs savo padėtį, 
Žiuljetos neviltį, prislėgsiančią ją rytoj, šitą lavoną, 
kuris, aptekęs kraujais, gulėjo ant smėlio netoliese. 
“Gal jis nenumirė?" — pamaniau sau. Suėmė ne- 
aiškus noras tuo įsitikinti. Beveik norėjau grąžinti 
jam gyvybę. Pirmosios ryto žaros užklupo mane 
šitaip dvejojantį, ir tada susivokiau atsargumo dėlei 
turįs dingti iš šios vietos. Aš nuėjau pas Kristofaną, 
kurį radau kietai miegantį savo gondoloje, ir var- 
gais negalais jį prižadinau. Pavydėjau jam tokio ra- 
maus miego. Aš, nelyginant Makbetas“, ilgam su juo 
atsisveikinau. 

Grįžau namo, lėtai sūpuojamas vandenų, kuriuos 
saulėtekis jau dažė rausvai. Yrėmės palei pat gar- 
laivį, iš Venecijos plaukiantį į Triestą. Jam buvo lai- 
kas išvykti, ratai jau plakė putotą vandenį, o iš ka- 
mino sykiu su juodų dūmų kamuoliais virto raudo- 
nos kibirkštys. Keletas valčių plukdė į garlaivį ke- 
leivius. Viena gondola praslydo pro pat mūsiškę ir 


'Makbetas- Škotijos karalius. Valdžią paėmė, nugalėjęs if 
nužudęs karalių Dunkaną I. To paties pavadinimo V. Sekspy- 
ro tragedijos pagrindinis veikėjas. 

prisišvartavo prie laivo. Iš jos išlipo vyras su mote- 
rim ir lengvai užbėgo trapu. Kai tik jie atsidūrė ant 
denio, paketbotas išplaukė žaibo greitumu. Porelė 
persilenkė per turėklus pasižiūrėti į laivo rėžiamą 
vagą. Aš atpažinau Žiuljetą ir Leonį. Pamaniau, kad 
sapnuoju. Ranka persibraukiau akis ir pašaukiau 
Kristofaną. 

— Ar čia baronas Leonė de Leonis plaukia į Tries- 
tą su kažkokia dama? - paklausiau. 

— Taip, monsinjore, - atsakė jis. 

Aš kraupiai nusikeikiau. Ir vėl kreipiausi į gon- 
doljerą: 

— Tai kas tada buvo tas žmogus, kurį vakar vaka- 
re nuvežėme į Lido? 

— Jūsų prakilnybė puikiai Žino, - atsakė jis, - tai 
buvo markizas Lorencas de "". 

